text:
因南坡既路已經被雨水沖爛晒,為左安全同順利既關係,我地取消左原定由松江河鎮>長白>沿鴨綠江到白山>輝南既路程,雖然過唔到去睇中朝碑界同埋上埋南坡,但無辦法啦,加上已經睇過好天既天池,已經算係咁了,聽領隊講前一隊早我地兩日出發因天雨關係去左南坡先點知困山泥被困兩日之後出番北坡,5日只係去左1度地方就番長春了,真慘情
所以我地一早起身就出發番回二道白河同敦化市,去番回北坡附近行全新行程,當中原本比水沖爛左既路已經整番好,所以由二道白河去敦化唔洗再兜路,當中經過d比水沖過既村落,真係咩都爛晒,油站燈柱所有既大樹屋等等沖霖晒,每處既河水亦有9成滿,相信一落雨就會滿潟,怪不知溫總都到左東北啦
講番行程,我地首先用上兩個鐘去到某看台睇長白山火山口,再去用多成個鐘先去到第2站峽谷浮石林,起初以為又係森林,但行落其實係同之前唔同的,但因佢既路用木頭整,有d凹凸不平,所以頂唔順食左粒消炎藥同止痛藥,但藥力未發作前行落都幾痛架,講番入面既景色,有怪岩石有河同埋有好多橋,格局幾有趣而且又行過火山岩等等,有趣仲見到獵人屋,捕獸陷阱同埋知道火山既河床同平時有d唔同,有趣
之後再去左長白山虎林園,其實入面得4隻老虎,不過因係另外題材,而且仲係純正東北虎,所以就都幾想睇,未去去時導遊講左少少關於長白山既猛獸,雖然依家既野生獸不多,但講到原來威猛既東北虎係長白山採人參既村民黎講,只係排第3,第1位原來係香港都常見既野豬,因佢係癲既,見人就係咁撞即使爬上樹佢都會一直撞,做到唔係佢死就係係跌落樹死,所以採人參既人最怕見到佢地(我地行山都好怕見到野豬,因為佢真係乜都撞,驚又撞,餓又撞,嬲又撞,如果冇高既地方避避真係幾得人驚),第2位就係熊,因為愛玩,所以長白山既人係唔會拍人膊頭,因熊係會拍人膊頭咁話,你一轉身就比佢條?(有勾的)拉走塊面皮,恐怖,但原來可以轉身反方向走就可以,因為熊轉身困難(唔知揀左定右,哈),所以有時間比你走,相反扮死就分分鐘比佢拍死或坐死,哈,而老虎列入第3,因為佢唔會主動襲擊人,加上佢地當虎係天神,所以傳統係每個採人參既人都會載帽,遇到虎時掉帽虎第一個接觸既帽既主人就要留低比虎食,傳統係傳統咁聽,但相信長白既野獸已經不多了,加上受保護,所以應該只係故事咁聽好了
入到虎園發覺原來唔止有東北虎,而且見到梅花鹿黑熊小野豬等等,而東北虎雖然唔多願郁,但毛色亮麗,比泰國或其他動物園見到果d靚得多,而且黑熊亦好有趣無咩臭味,感覺依個虎園管理得不錯
番回敦化已經5點多,依日係坐最多車既一日,差不多8個鐘,其實都幾倦下,加上天雨既關係(雖然落車既地方全部冇雨)但人總是懶懶的
食過飯後行左陣supermarket,夜晚敦化市都幾靚,影左少少相就番酒店訓
p.s.用左支領隊幫我買既雲南白藥噴霧,可能因紗布,加凍水浸腳加long起腳同埋食左一次消炎藥後,情況已經好左好多,只要唔跑就冇咩事了


c: text/html

text:
本來唔係特別想睇,但聽到各方好評就去左睇
講套戲之前,我想講,o個日o係UA時代睇呢齣,播正片前播左15分鐘廣告!!同埋一條trailer都冇!!
好,講番套戲
戲名話係借東西,連對白都話d小矮人係借野,某程度上都係o既,佢借糖同紙巾,好似我地問人借糖借紙巾咁,有幾可會還呢?擺明車馬係拎人地d糖同紙巾走啦,但假假地我地都係光明正大咁問人拎,而佢地要o係人地唔知o既情況下「借」,咁借問聲,同「偷」有乜分別呢?我覺得個意識都幾有問題.其實,講一家「人」靠偷野為生係冇問題的,咁做賊都有做賊o既故事可以講,但叫呢個行為做「借」,我唔係幾接受到…
所以,打從一開始我就唔鍾意呢套戲
不過,情節舖排都幾好的,同埋寫得幾細緻,我幾鍾意佢將我地覺得好普通好細件o既野,變成小矮人世界o既野就有唔同用途,例如用釘造樓梯.對比起另一套小人電影Guilliver's Travels,呢齣寫得細緻好多,o個齣其實冇乜點寫同小人生活先會出現o既事
電影亦略為硬銷環保訊息 (我覺得係硬銷係因為佢直接用對白交代),借小矮人講d瀕臨絕種生物
亞莉亞蒂同阿翔o既友情都寫得幾好,有d位其實幾sweet…亞莉亞蒂媽媽好浮誇但好好笑,爸爸就沉實穩重,典型男人…另一個(我唔記得左名的)同類,同龍貓入面個怕醜仔好似,怕怕醜醜唔多講野咁 (睇左幾齣宮崎駿o既戲,都有類似角色)…至於個工人阿春,其實唔係幾明佢點變成電影唯一o既奸角,佢好似突然變臉咁....不過佢又係好好笑

robotstxt: allowed

filter: keep


text:
跟住我哋就揸車去附近嘅碼頭,響觀光接待處登記好,夠鐘就上船.我哋一行13人包船,著好救生衣就開船喇.初初以為d海豚响深海,隻船會駛到離岸好遠先睇到,點知原來d海豚真係好鐘意親近人類,開咗船無耐已經見到佢哋嘅蹤影,d海豚數目好多,大概有十幾條,有大有細,一路響船周圍游,好可愛!唔好話小朋友,連我哋d大人都睇得好開心.
一個鐘嘅海豚tour好快就完咗,我哋上岸之後去返接待處拎雪條食.日本人真係細心,咁熱天時出完海之後供應埋雪條俾我哋解渴,讚!我哋食完雪條周圍映下相就走嘞.
下一站就係去食lunch.其實特登改行程嚟天草玩係因為早前睇到電視講天草嘅海豚tour同燒海鮮餐好似好正咁,所以lunch會跟番電視節目介紹嘅餐廳食,之前已經用e-mail聯絡咗餐廳reserve咗海鮮BBQ set,所以去到坐低就有得食.個set份量好多,有帶子,螺,蝦,魚同魷魚,d海鮮好新鮮好肥美,帶子貝類放咗上爐燒到熟就自動打開殼,個set仲有鮑魚,由嬸嬸幫我哋燒好切粒俾我哋,d帶子鮑魚燒得啱啱好,鮮甜多汁又唔韌,其他海鮮都好好味,食完已經好飽,嬸嬸再拎埋預訂咗嘅伊勢海老出嚟,燒好又再食過,伊勢海老啖啖肉,鮮甜爽脆,好味,大滿足!呢度d嘢真係好好味,不過美中不足係呢度無冷氣,咁熱天氣下BBQ真係差d中暑.
食飽飽我哋響餐廳嘅土產店買咗d小食就離開天草,返去福岡啦.由天草揸車番去福岡要成3個幾鐘,中間停過農產品店買咗西瓜同桃拎番香港食.番到福岡已經接近6點半,我哋響附近嘅mall食咗嘛嘛好味嘅拉麵做晚餐,再去酒店check in.酒店係商務酒店,房好細,好勉強先瞓到一家5口,3儍沖好涼就瞓啦,我哋執好行李都休息啦!
(day 5完)


text:
2015年10月5日 星期一
綠洲
追月日又去賽馬會戶外訓練營宿營,入Camp前專程去發記食個lunch
20 則留言:
好巨的獒犬, 好有風味的一餐! 要執真係可惜....回覆刪除回覆
佢個餐肉煎得好好味,可惜以後未必食到lu刪除
係郊外食的即食麵,特別好味.回覆刪除回覆
真係喎,唔知點解真係好好味刪除
嘩...好正呀隻獒犬回覆刪除
還好在結業前可以幫襯一下.:)回覆刪除
老實講,喺士多食公麵---->尤其係去咗D山卡拉地方玩時,真係好多喺香港長大嘅人嘅集體回憶,雖然依家我真係無咩機會幫襯,但知道又多一間要結業都覺得好可惜.回覆
我估11月9號之前應該冇機會再去,希望佢之後再係另一度重開啦刪除
依家香港人可以集體回憶既地方真係越來越少了,周圍都係鏈鎖食肆又貴又唔係好食
獒犬睇相都好大隻呀)))))回覆刪除
結業會對好多行山人仕不便,買少見少....又一間,可惜回覆
其實個日仲見到好多大大細細的狗,不過以咁大隻獒犬就最突出刪除
呢D舖得執得就執,點夠同佢爭...唉
我覺得隻獒犬好熱呀回覆刪除
呢 d 舖頭越嚟越少, 連補給站都冇埋, 第日行山, 真係要帶夠糧食 XP回覆
我都好熱,佢成身毛應該熱爆tim ar,佢主人仲帶佢去行山,真戥佢辛苦刪除
係呀,第時糧水一定要買定,咪渴C又餓C
Oli,回覆刪除
去camp玩,好開
依d茶記d公仔麵,我覺特別好食㗎回覆
依家大左反而覺得去camp一般咋,有時覺得不如係屋企仲好刪除
不過一班朋友去,都可以開開心心咁玩兩日,都OK既
我都覺得係呀,真係好食過出面市區個D茶記架
你地行山嗰日好熬架?獒犬伸晒脷個樣似熱到爆炸, 陰公咁熱都要著皮草..haha回覆刪除
肉丁另上好細心!唔會攪到成碗油!!回覆
熱架,雖然係9月尾但都有3X度,我有出晒汗tim刪除
佢個主人仲同佢行山,我都登狗狗辛苦
獒犬好巨大好man喔!!回覆刪除回覆
好有型tim,都未見過咁大隻狗刪除
好多時我都覺得茶包茶好過唔湯唔水的港式飲茶,最好例外是麥當當回覆刪除回覆
麥記?我覺得佢個杯港式茶奶都幾有水準架刪除


text:
星期六到咗機場博覽館的媽媽咪咪嘉年華
好多遊戲都可以上網登記
編好時間就可以按時玩遊戲,
唔使排隊等玩,慳好多時間!
上網登記
開心BB情迷手作DIY~ 泥膠
用妹妹名登記,因為小檬哥哥已經超齡~
不過應該係哥哥玩多啲
妹妹玩吓啲參展商嘅玩具
哥哥都唔執輸,都有得玩
排隊遊戲,大水泡碌碌
我地早去,唔多人.
碌到我都冇力
妹妹爬行大賽,哥哥好落力幫手
豬肉獎
排隊遊戲.彈彈彈
排隊遊戲
最愛滑梯
趁人少少,食咗野先
兒童餐,好豐富
食到咁上下,妹妹又參賽推車gogo膏
推推吓,唔知點解停低..好迷網咁
最後都係一張豬肉獎狀
網上登記,巧虎生活自理挑戰站
原來係玩巧虎啲玩具..
仲諗住係鬥快著衫果啲添
屋企都有,嚟到都玩得咁開心
妹妹都玩埋一份
仲幫哥哥探熱添
其實妹妹入嚟果時已經有少少想瞓.
後來有得玩,又唔記得.
初時諗住瞓醒先影呢啲選舉,
見佢仲眼碌碌就影埋先喇
尋找100分carnival baby
埋位媽咪一唱mickey mouse啲歌,佢就笑哂,
又拍手又搖頭,攝影師哥哥都讚佢好得意.
COVER BABY選舉
呢度就有少少呆喇~
呢個剪影比較特別,之前啲活動都未玩過,又唔多人排喎.
初時一拖二,點知,
呀妹一舊咁黐住我都睇唔到佢,唯有分開影~
小檬都算成功,佢識主動錫我.
妹妹就係我追住佢錫...哈哈
呢個活動真係好多野玩,好快巧虎又出場,跳完舞之後,
就可以上台影相喇
妹妹豬幾驚,巧虎申手佢即刻縮手
不過算叻叻,冇喊,仲可以影相添
哥哥梗係冇問題啦.
巧虎,我地都見過幾次面架喇
斗斗城嘅迷你波波池
妹妹終於不支瞓咗,小檬忍唔住錫吓佢
小檬繼續玩
呢個可以即時玩,考吓腦袋,手仔協調
見哥哥都開始眼瞓,就走喇...
上到車,哥哥一坐已經瞓咗
妹妹就好叻叻自己坐(咪講)
食包包,好開心~
car seat嘅存在價值又返嚟喇~


text:
今次兩個相一齊Post~ 方便啲~
酒樓會乖唔會扭落地,因為有顏色油
(推介呢盒顏色筆,顏色筆頭有擦膠可以擦,
完全唔會變黑,又冇擦膠碎.)
到舅公家拜太婆
同表哥仔玩!
5蚊三個,抵
至愛公園sir滑梯,而家會扶住fung嚟fung去,
我呢個媽媽係會話唔比嘅..好危險
tea buffet
搞笑妹妹
冇咩興趣玩手抓板
淑女並唔係咁架..妹妹
以上情況到現時為止都未出現過係小檬身上
親子時間
表舅父嘅學行鞋仔啱著喇(不過已經識行 =P)
送哥哥上校車
自己飲奶奶
久違了的雜誌相
blogger 聚會
O仔哥哥 ..比!
開心玩波波
第一次食華星冰室,居然食得晒先碟通粉~
(啲炒蛋好好味)
媽媽叫佢同E麵哥哥影相..妹妹出咗世都未見過佢..好掛住
舅母舊年買嘅泳衣..仲未啱著!
執衫,亂七八糟,見到朱太婆婆嘅新衫
甜美笑容與食係掛勾的
舅公生日,又見到表哥仔,仲有好錫我地嘅表E媽.
型仔polo水boot唔啱喇..
情哂侶裝波點水boot
Korean BBQ 叻仔自己食哂碗飯
不過就係最後一啖唔吞..(暈)
Summer Look
一大特破 ~ 坐car seat
呢日眼瞓都肯坐...乖乖!
西沙茶坐
全家都係第一次嚟!
分享食
有得食最容易滿足
哥哥扮好滋味
要食得豪邁先更加好食
自己叫侍應
每個月都總有超興奮開心滑梯相
大雨嚟...走喇
沖完涼,變咗清純直髮
你喜歡狂野攣定清純直髮
小檬收到隔離屋姐姐fans送嘅食物..多謝哂呀!
自拍給爸爸,
家中實況, 首次絕密公開
媽媽慘遭掩眼
cool 頭
攣毛妹妹
姐姐生日,食蛋糕
契仔女同我慶祝母親節
相中檬
新玩具...未開始爭!
大眼仔都變檬豬眼
一齊食早餐 so sweet
my sweet moment
爸爸車媽咪返工
幾千年冇拖我嘅爸爸,揸車時突然伸手過嚟...
(其實有時都會拖吓我嘅)
working day lunch


text:
2月24日 星期日
今日係第四日,起身望出窗外似乎好寧靜,白雪鋪滿一地,大概尋晚落過雪.
個view好平靜呀,幾條火車路軌都見唔倒有火車行或停泊喎~ (其實係事出有因...)
響酒店食左個無咩野食嘅早餐後就check out,一踏出酒店門外就比D強風迎面咁吹過黎,D風真係好勁,吹到頭髮亂七八糟,甚至寸步難行.平時習慣性要企響酒店門外對住 view cam 講下感受同介紹果日嘅行程,但今日D風實在太勁,兜口兜面咁吹埋黎,幾乎呼吸唔倒呀!不過就仍然見唔到落雪 >_<
尋晚上去果個函館山呀,山頂座建築物就係涷到我地癡肺嘅展望台啦~~
今日嘅行程係搭8點30分開嘅super北斗3號返札幌,11點47分到,打算響札幌食完午飯就會去定山溪,我地預約左定山溪萬世閣酒店嘅免費巴士接送,兩點鐘響札幌等.幾經辛苦,同D風搏鬥左一輪,終於去到車站,望下個班次顯示屏,好奇怪,都8點10分啦,仲未見到北斗3號嘅資料,響呢個時候,我地仲未知驚,唔知道已經大禍臨頭,見未夠鐘咪又走去車站果間手信店度行個圈,買左D箱館麵咁囉.買完出黎,見個顯示屏仲未打出班車嘅資料,有無攪錯,夠鐘lu喎,架車仲未到?!響呢個時候,我地先發覺唔對路,大堂不斷有廣播,個車站閘口堆滿晒人,響旁邊原來棟左個告示牌喺度,唔睇由自可,一睇就知今次好大鑊......
雖然唔識日文,但都估倒唔荒好野,睇見暴風雪同運休幾個字,又見到北斗3號,呢個時候就知死啦!暴風雪?!唔係掛!有無搞錯?呢兩日一粒雪都未見過由天落過黎喎!呢兩年冬天黎日本旅行,次次都見到有新聞報導話大風雪影響機場鐵路班次,次次都求神拜佛唔好遇到,今次終於避唔過啦!最可怕嘅事終於發生!我地望住個告示牌都唔知比咩反應好.....運休?即係點呀?咁幾時會有車呀?我地個行程好趕架!.....即刻走入去個人群堆入面,問下個車站職員知唔知幾時有車啦,點知個職員都唔識英文,嘰呢咕嚕同我講左一大堆野都唔知佢講乜!無計可施,唯有企響度等,又唔敢行開,驚唔知幾時會有消息.等左一段時間,見到有個大D嘅電視屏show左D資料出黎,一睇見就想暈,原定由札幌開10點11分到函館嘅車都運休,無車黎又點會有車走!
雖然明知問唔倒D咩,但係點都要揾個職員問下點先得架,今次呢個職員識小小英文單字,淨係響度話 notice later, sorry sorry 咁囉!今次死硬啦,莫講話趕唔切搭shuttle bus,連返唔返得到札幌都唔知呀,唔通要滯留響函館?!今晚住嘅定山溪萬世閣酒店重係已經比晒錢,真係好愁.........正在徬徨之際,忽然有兩個香港人走埋黎同我地搭訕,正所謂他鄉遇故知,梗係即刻大家交流下D information先啦!原來佢地見到我同個職員糾纏左咁耐,以為我日文好掂,我都真係唔係幾好意思.....經過大家一輪推敲,應該係由札幌至苫小牧一段路有暴風雪,所以呢段路D車就全部停駛.佢地仲大鑊過我地呀,因為佢地買左機票下午由札幌去東京,而家都唔知點算,今次真係各自聽天由命啦!
呢個時候真係好無奈,又唔敢行開,如果知道幾時會有公布,都話可以出去行下shopping下吖!等下等下,個站愈黎愈多人,唔知點解忽然又見到有人開始響閘口開始排隊,咁我地又跟住排囉,雖然唔知排黎做咩,但係橫掂都係企響度咪跟住D人排下囉,無蝕底格!不過排左一段時間都無動靜,睇黎暫時都唔會有咩新消息,等到鬼死咁悶,咁我地就決定唔理咁多走出去行下先,好過響度呆啦!
出到外面真係勁大風,唔怪得話刮暴風雪,D風打落塊面度尺尺痛,不過就仲係一粒雪都見唔倒落喎.行左一陣,都唔敢行咁耐,就返番去車站睇下有無咩消息.如是者行下等下,有時又一個人響大堂等另外果個就揾地方坐下,又或者逛下D舖,車站果幾間舖都比我行到熟晒!終於響差唔多12點時就見到個顯示屏打出左14:13分有班北斗13號車返札幌呀!好開心呀,終於等到有車開返札幌啦....
好快速地我同老爺就決定即刻出去食午飯,因為呢個時候想話去 reserve 指定席係無可能嘅事,一早就已經 full 晒,只有搏下自由席,既然係咁就梗係先去填飽個肚返黎排隊等入閘啦!我地嘅如意算盤係因為我地有 JR Pass 在手,咁係可以隨時入閘先架,如果問到咪扮唔明囉,唔比我地搭第二班車咩,咁入到去咪可以早D揾定個位排頭囉.....諗倒呢條橋我都覺得自己好聰明~~~
咁我地就拿拿聲走去朝市橫丁,諗都唔駛諗就揀左食拉麵,因為今次響函館都未食過佢出名嘅盬味拉麵~~
盬味叉燒拉麵~
食完就走返去車站,呢個時候都未夠一點,D人大概去左食飯所以個車站唔係咁多人.咁我地就走去入閘口諗住show個pass比職員睇,不過佢地掛住同一班人講野都唔得閒理我地,咁我地就好順利咁入左去啦.入到去我地就行到去5號月台嘅入口,果度已經有幾個人企左響度等,於是我地就揾左個近玻璃門嘅位置諗住響度排囉~~
等左一陣我就同老爺講都係出去月台度睇下到底個自由席響邊一號車卡好D,咁我咪走出去睇下囉,月台出面好鬼凍,行左好耐經過一間木屋仔,再行到去第6卡先見到自由席個牌.走返去話比老爺知,又叫佢再去check多次,佢返黎就話全車只有第6同第7個車廂係自由席!...得兩個車廂係自由席咁少?唔好嚇我,得咁小位而我地又拎住咁多野點夠人爭呀!咁我就同老爺講頭先我見到有個唔知係候車室定抽煙室,離自由席比較近,叫佢再去confirm下,佢又出去睇多次返黎就話應該係候車室,咁我地就決定都係攞埋D野走去個候車室度等穩陣D囉.老爺又話好奇怪見到有職員響月台度掛緊北斗9號而唔係13號嘅牌,不過都唔理得咁多,都係出左去先算啦!
走到去候車室見到原來已經有幾個人響度等緊,咁我地就好安心咁放低D行李揾個位坐,諗住仲要等成個幾鐘.....不過稱得上係大災難日又點會咁順利呢,等左無耐就開始見到出面有職員響度清場,然後D職員就走入黎請人出去,有個男人媽媽聲 (我估架,呢個時候唔係媽媽聲係咩喎!) 咁離開.咁我地就扮晒傻仔咁扮聽唔明佢講乜,佢指手劃腳又猛問我地sapporo sapporo?咁我地唯有點頭囉,於是佢就好有禮貌咁示意我地出返去入口度等,仲要荒死我地會偷走返入黎咁一路護送我地行返出去!
去過函館車站嘅人大概都記得果條好靚好闊落嘅長廊,係呀,差唔多去到月台入口,望過去果條長廊已經密麻麻塞滿晒人啦!好得人驚呀~~~~短短幾個字時間,同我地之前所見嘅簡直係兩個樣....我一路行就一路流冷汗,咁多人....唔係要我地排返去最後呀?唔好咁對我地啩,連條龍尾響邊都見唔倒,咁樣我地實上唔倒呢班車架!我一路行一路唸喃嘸呵尼陀佛........終於行到去入口,個職員幫我地推開面玻璃門,咁我地見同我地一齊行返去果個男人一行入去就理直氣壯咁企左響前排唔郁,咁我地梗係跟佢一樣扮傻仔企響度啦!老實講,我地咁樣都唔算打尖喎,只不過我地係一早就去左月台度等,偷步左少少啫,法律都無規定唔比人響月台度等,無理由要我地排返去最後架!好彩D職員同D人又無出聲喎,咁我地總算鬆左口氣,迫左響最前排囉.......呢個時候我地發現原來13點30分加開左班車呀,唔怪得老爺頭先話見到職員響度掛北斗9號嘅牌啦.
雖然排響最前排,但我地仍然好緊張,因為我地都知道我係跑唔倒架,而且仲要行兩步就會PK....老爺就叫我比晒所有行李佢拎,只係叫我拎住果三把摭咋!佢又不斷咁吩咐我,要我一路向前跑唔好理佢響邊,又千祈唔好跌倒.....佢愈講我就愈驚... 就係咁樣我就緊緊地揸住三把摭好緊張咁響度等開門囉!
等左一陣,D職員終於打開道玻璃門,只係一眨眼嘅時間,所有人都衝晒出去,我拚命咁奔跑,初初只係見倒幾個人響我身邊同我差唔多距離一齊跑,但係跑左無耐就已經見到不斷有人從我身後超越左我喇!
根據我老爺事後嘅說法係咁樣嘅:
「一出閘明明見佢係第三個跑出去,唔夠十秒已經墮後,D人不斷響佢身邊經過,我又唔敢跑得快過佢,驚佢PK起唔返身會比人踩死.....」
就係咁樣,我雖然搏晒老命咁跑,但係就愈來愈多人超越我.....跑左好耐,忽然見到有間Kiosk (賣報紙雜誌便當果種store)!我雙眼發白幾乎要暈低,唔係掛....我跑左咁耐而家先見到Kiosk?!呢間野我記得好似離入口唔係好遠架喎.....我邊喊救命邊拚命奔跑,可見範圍又唔見老爺,D人就不斷咁爬我頭,心入面真係好驚,不過我同自己講點都要頂硬上跑埋佢.....幾經辛苦終於走到去果間候車室,呢個時候已經無晒氣,對腳又軟晒,我好肯定當時自己嘅速度係相等於行路咁款,正想放棄之際,忽然見到好多人衝緊入去一個車卡度,原來係第6號車廂呀!終於到啦~~~~正當想跟住D人跑上去時,突然聽到老爺響我後面大喊:「後面果卡!呢卡你唔夠人快架!!」聽佢咁講我仲係好迷惘,唔係第6卡咩?仲要繼續跑?真係跑唔郁,無氣喇喎....忽然就見到老爺從我後面超越左我向住第7卡跑過去,我當堂精神一振再發力跟住佢.....老爺好勇猛呀,好快就衝左上去仲竟然霸倒兩個座位!...
坐低之後,都未抖順條氣,老爺已經急不及待攞部view cam出黎影,咁又係,咁難得嘅「走難」場面真係難得一見....好快咁我地個車廂已經塞滿晒人,搭左咁多次特急都係第一次見到成車迫滿人,莫講話個走廊企晒人,連上落位都迫到陷,後黎老爺去個toilet都因為寸步難行而搞左十幾分鐘先返倒黎呀,可想而知成列車係幾咁迫!雖然已經迫到咁,望出車外依然見到仲有好多人企圖迫上黎,我見到有個女人著住對幾寸高嘅高跟鞋手拖住個大喼響到徘徊左好耐都上唔倒車,又見到有對夫婦拖住兩個小朋友好愁咁企左響月台度....心裡面雖然都覺得佢地好慘,但亦好慶幸自己上倒車仲有位坐.....
班車好快就開啦,我地估計應該約莫五點倒就可以到札幌,雖然搭唔倒定山溪嘅shuttle bus,好在我之前都有睇過下點樣搭公共巴士去,但係個車站響邊度就唔係好清楚,不過唔緊要啦,睇返個時刻表,17:20 同 17:40分都有車,慢慢揾17:40分果班點都趕得切掛,一個鐘車程,去到定山溪都唔會太晏,諗到呢度就安心左D囉.
沿途都見到好多呢D雪山景呀~~
一路無話,平時搭長途車我地都會預備好多小食打發時間,但今次因為企左好多人響身邊,我地都唔好意思攞出黎開餐,咁咪瞓下又醒下咁囉.正當我地以為好快就到札幌之際,原來真係有黑開有條路呢樣野架!都話係大災難日,個天又點會咁輕易放過我地呢....架車去到東室蘭站就停低左好耐唔郁,係有廣播架,不過都唔知講乜,見D日本人又無咩特別反應....講真,比著響香港,咁樣停法,D人唔鼓譟暴動都媽聲四起啦,日本人真係好逆來順受,淨係睇住佢地企響充滿住暖氣嘅車廂入面,著住件羽絨都可以頂幾粒鐘唔除衫,就知點解香港市民成日比人話淨係識得投訴啦!不過架車真係停左好Q耐,差唔多成粒幾鐘....行返之後又開得好鬼慢,行下又停下,當時真係好驚響中途又遇大風雪會停駛.去到苫小牧見到勁多雪堆滿晒成個站,D樹又東歪西倒,可以想像場暴風雪真係好勁!
終於去到札幌啦,原本預算五點到達最後要攪到六點四十五分先到!個天都已經黑晒!睇返個時刻表,七點有一班車去定山溪,如果趕唔倒呢班車就要等成半個鐘先再有車,我地又唔係咁肯定個車站響邊,所以架車就快埋站時我地就已經著好晒羽絨拎定晒野預備第一時間落車.好衰唔衰,可能係頻撲左成日,又坐左幾粒鐘車,個人好攰,再加上個車廂好焗,對眼變得好乾.....就響呢個咁緊要嘅時候,我竟然捽甩左隻隱形眼鏡!!!簡直晴天霹靂大結局,我600幾度近視架!但已經咁趕,仲邊有時間去戴返隻鏡,或者響個袋度揾副眼鏡出黎呀,唯有單住一隻眼行路囉 !落左車鬼咁多人塞住晒,我地左損右損好快速咁離開月台,落樓梯時真係好驚會 PK....終於出左閘,咁我地就向住站南面嘅方向奔跑過去,隱約記得果度好似有個巴士總站,不過我只得一隻眼睇倒野咋,所以走得好辛苦....去到巴士站,老爺今次好犀利,一去到就比佢搵倒定山溪線響邊一號站,咁佢就叫我唔使走咁急,等佢行快D去check下個站啱唔啱先,咁我咪跟住佢後面行囉,但係個站好暗,我又根本睇唔清楚條路,正所謂人衰行路打倒退,一個唔為意就踩中D冰"慣"低左啦..... 最慘就係老爺響前面掛住搵站都唔知我 PK,咁咪唯有自己慢慢爬返起身囉.....
去到個車站只有幾個人排緊隊,排響我地前面係個著西裝嘅男人,咁我地就拎住本旅遊書翻開定山溪果頁向佢問個站啱唔啱囉,個男人好好人呀,仲寫埋車資比我地睇,係單程750yen一位.上左巴士我地就搵左兩個位係睇倒個巴士路線圖.架車準七點就開啦,到左呢個時候我地總算可以鬆一口氣.....
架車去到大通公園個電視塔係七點七分呀~~
原本以為只係一個鐘嘅車程,點知架巴士響市內兜左好耐,我地一路睇住個巴士路線圖,本來都好老定,點知行行下D站開始對唔倒,仲以為搭錯車,好彩原來架車兜左去行支線,真係嚇餐死,大概某D班次係會咁行,我地就係比較黑仔搭正呢班囉,加上坐響我地後面有個癡線佬成個車程響度又唱歌又講野,幾驚佢會襲擊我地...
架巴士行左好耐,大概三,四十個站咁上下之後,睇個路線圖應該就快到,車上D人愈來愈少,望出去就愈來愈黑,有D站好荒蕪,而且係無街燈架,漆黑一片,好得人驚呀,如果要我地響呢D地方落車真係唔知點行....好彩過左條隧道之後就光猛返,有返D人氣.根據旅遊書我地係響湯之町站落車,落左車周圍寂靜一片,望下個地圖發覺有D唔對路,點解見唔到間酒店嘅?成條街又一個人都無,想話搵個人問下路都唔得.向前行左一陣終於見到有間店未close,咁我地就拿拿聲走入去問下個老闆,佢就帶我地走出去向住遠處山頭方向指住比我地睇,我地當堂嚇到傻左.......唔係掛!山頂?點行呀?個天仲要咁玩我地?!佢見我地好迷惘咁款,就好熱心咁指住山下教我地由絛小路行上去.多謝佢之後咁我地就開始遠征喇........就響呢個時候個天竟然開始落雪......終於落雪啦,不過我地實在無心情去欣賞,攪左成日,去到呢一刻仲要拎住咁多野響咁夜又咁寒冷嘅天氣下上山,如果我仲有心情去玩雪就一定係癲左.....
去到條小路入口發覺原來係條樓梯一路通上山,我望住條樓梯歎氣,真係有種想死嘅感覺,但都要行架,咁我地就開始一級一級咁爬上山,好彩有D街燈,未至於好暗,不過都好驚會踩冰 PK.....行下行下,行到成隻狗咁.....終於都行到上去啦.見到間酒店簡直想跪低喊.....我地拿拿聲走入去check in,望下個鐘,已經係晚上8點45分!呢間係一間溫泉酒店,個package係一泊二食,即係包晚餐,重係好豐富果種自助餐,但係已經咁夜,睇怕咩都無得食啦!但係我地比左錢無理由唔供應晚餐比我地架?點都試下問下仲有無得食先啦,幫我地check in 果位小姐好為難咁望住我地,我地就擺出好肚餓好可憐嘅姿態,佢就同個高級D嘅男人商量左一陣,然後就攞住兩張居酒屋嘅coupon同我地講左一大堆野,大抵意思係咁夜已經趕唔切食先助餐,就比居酒屋餐卷我地代替,我地見兩張coupon 合共6000 yen,都OK啦,仲想點,好過無得食啦!
就響我地等緊佢地搞check in 時,見到之前同我地一齊搭巴士黎定山溪果個著西裝嘅男人正響隔離度check in 緊!我好記得佢唔係同我地同一個站落車,因為佢坐響我地前面,仲曾經拎住張野向司機問路,好明顯響酒店附近係有車站啦,而我地果本旅遊書係教錯我地落錯站,要我地行餐矇,真係害人不淺 >_<!..... @$#XYZ#$%^!!!!
上房擺低行李後,我地就喳喳林走去酒店間居酒屋度食我地遲來的晚餐喇.我地計左一輪,終於好順利咁用盡果6000 yen,一個仙都無蝕呀....
食飽之後就返上房,折騰左成日,真係攰得好交關....,成個人好似散晒咁,連溫泉都無去浸就走去瞓教喇,而呢一日咁倒楣咁刺激嘅行程總算都係響有驚無險嘅情況下結束啦!....
-----> Day 5 (Part 1) 快速遊走定山溪~~


text:
( 26-sep-2012 wed )
尋朝同里奧大人出門口 所以趕唔切 8 點 20 分班車 咁今朝自己出門口先 之後我去到 van 仔站 里奧大人打黎話見到我 我見到佢企喺對面條行人天橋企定定望過黎 我話佢好似 d 變態佬偷窺人地咁 ~
架 van 仔唔兜入村就最好 10 分鐘肯定可以落車 依家完全唔想搭 6D 喇 ~
早餐有半個鐘食 又可以睇埋報紙 真係好開心 因為我鍾意睇食譜同埋超市有咩減價嘢 哈哈 ~
菇場又忙噃 好快就到 lunch 今日要去萬寧買嘢 所以順便出去食埋牛筋米 食完去買嘢 番到菇場就啱啱好開工 正 ~
放工諗住去超市買洋蔥同西蘭花 不過唔見有 之後又諗起媽咪之前比咗紅蔥頭比我 都唔駛再去另一度買洋蔥啦 ~
番到屋企預備好意粉就開機洗衫 再熨衫 差唔多 7 點半就煮喇 8 點家姐打黎叫我落停車場交收洗地水 因為佢掃咗 10 支 所以又比 2 支我喇 ~
又唔知里奧大人幾點放工 咁我食先喇 ~
是日懶餐 -黑椒牛仔骨意粉 + 粟米蛋花湯
黑椒牛仔骨意粉 - 其實我好怕煮牛仔骨 d 骨成日唔熟咁嘅 所以我次次都 over cook 架 今次呢幾塊又估唔到咁厚肉 上哂碟剪開先知原來仲係有 d 未熟 嚇到即刻再煮過 我情願食好鞋嘅牛肉 都唔食帶點血嘅牛肉架 ~
粟米蛋花湯 - 雞蛋過期 打咗 2 隻都無臭 所以一次過落哂 d 湯度 但水嘅份量無加到 所以超級杰 衰里奧大人話係咪茨汁 特登大力 d 將個碗放落枱 但碗粟米湯係無瀉出黎 d 湯直情係無郁到 杰過茨汁 所以佢話下次唔好再預佢粟米湯 呵呵 ~
里奧大人 9 點 15 分終於放工 番到黎都 10 點 食完又做下公司嘢 咁我又睇 Ipad 陪下佢囉 睇到入哂神 一望鐘已經 12 點 15 分 嚇到即刻熄機瞓覺呀 ~


text:
呢份係今日補習學生畀我對嘅常識功課,内容大概係講點樣解決香港人口老化問題,我愈睇愈唔對路,worksheet 初段嘅問題係正正常常的,例如會問人口老化會帶嚟咩影響之類,但去到最尾居然有條古古怪怪嘅引導性問題:新移民可否紓緩人口老化問題?
如果份功課無 quote 新聞,我會覺得無問題,反而畀小朋友有思考嘅空間,但我再睇返 worksheet qoute 嘅新聞(一睇就知唔係大公就文匯),講咩「增值性引入人才」,講到引入人才對香港百利無一害,我就覺得份功課好有問題.
大部份小學生做功課嘅模式都係照單執藥,睇到咩就抄落去,呢份功課有晒前設,根本就係好似閱讀理解咁做,偏偏呢份係常識科工作紙.如果係有心教,點解唔 quote 多幾份 news? 拎多幾份有唔同意見嘅 news/article 畀小朋友睇?
可能小朋友做完就算,但呢啲就係所謂的潛移默化,其實我已經唔係第一次對過啲咁嘅功課,之前有一次對過一份中文科閱讀理解嘅功課係講寫簡體字嘅好處.
睇到呢啲功課我真的好心痛,好希望做家長嘅返到屋企認真啲睇下仔女嘅功課,唔好將責任完全交係教育者身上,今日睇到個小朋友聽我講道理嘅眼神,我知佢應該都係發緊夢遊緊雲,但我都堅持要同佢講我睇到嘅嘢.
有朋友同我講:「有時有啲嘢,改變唔到現狀,就只能話畀全世界人知發生緊咩事,呢個都係我選擇做新聞工作者嘅原因之一.」
呢番説話打中我個心,我希望所有人都可以關心身邊發生嘅事,不要再冷漠.
(本文原載於作者面書,蒙作者答允轉載.)
(圖片由作者提供)
原文連結


text:
今日同朋友傾開新發行的幾隻基金,朋友問,某中國基金己經發行左十幾年,而家已經六十幾七十蚊,相對另一隻中國基金,而家只係十蚊,咁會唔會我買新基金比較好呢(因為比較平)?
其實,基金o既價格係冇乜意思,只係一個數字,要比較唔同基金係唔可以以佢o既價格去比較,其中一個理由係唔同基金係發行時o既價格可以唔同,有時有d 係 $10 一個單位,但另一隻就係 $100 一個單位,咁你唔可以話 $100 果隻比 $10 果隻貴.
另一方面,唔同基金發行o既時間唔同,發行得耐o既基金每單位價格當然比新發行基金為高.但係想深一層,假設兩隻基金o既組合分佈一樣,咁你放錢入 去呢兩隻基金度,佢入面都係間接放左落相同股票上面(於相同股價買入),而一年後,如果呢 d 股票升值 30%,咁無論你買邊一隻基金,都會同樣有 30% o既回報(未計及基金管理費).
不過,相比新發行基金,發行左十幾年o既舊基金有個好處係佢有往績可尋,你可以睇返呢隻基金個基金經理係過去不同時段o既表現,尤其係佢係跌市時損失係咪比大市為低,甚或逆市上升.雖然話過去表現唔代表將來,將 d 錢放入不過一檔過去表現好o既基金始終令人較為放心.
咁係咪唔好買新基金呢?其實投資同買馬唔同,你唔係要估中邊隻基金跑第一先有錢賺,就算你買落隻舊基金度,但最後新基金回報比舊o既更好,你隻舊基金都一樣係幫你賺左唔少錢.甚至,你可以兩隻都買,八成呢隻兩成果隻,咁就更加唔洗擔心.
不過,話時話,中國市場都升左唔少,如果淨係買落中國度未免風險太集中,都係分散 d 落其他國家,其他類別o既基金會好 d .


text:
唔知點解,有時男同女之間總係好似雞同鴨講.你同佢訴苦,佢就嫌你太囉嗦;你好心提醒佢,佢就覺得你多管閒事.究竟係佢唔夠愛你,定係佢從來無好好咁了解你?
唔關事!咁完全係因為男女生嘅思考,表達模式完全唔一樣啫.想破解同佢好好溝通嘅密碼,請細心閱讀以下3點!
溝通秘密1:說話要有重點
男生係以目標為本嘅動物,無論做任何事,都需要明確嘅目標,對事情有所掌握.所以,當你同佢講嘢時,佢要清楚知道對話嘅焦點,目的何在.
女生慣常用嘅溝通模式:
較傾向東拉西扯,諗到咩就講咩,有時未必會有咩焦點.甚至有時,女生仲鍾意俾暗示,測試一下對方.
男生嘅反應:
對住東拉西扯嘅說話,男生會唔知點反應,所以就唔出聲,當你講嘅嘢係耳邊風,又或者敷衍吓就算.
點做好:
清楚直接咁話佢知你究竟想同佢講啲乜,你想佢點.唔好轉彎抹角,到時佢唔理你,你仲無癮.
溝通秘密2:佢只會講出最後答案
對於任何事或問題,男生都鍾意自己靜靜地思考,諗通咗先講出答案或者解決方法.佢哋唔會諗到咩就講出口,因為佢哋怕講錯嘢會好瘀,亦唔鍾意人哋見到佢遇到問題手足無措嘅樣.
女生慣常用嘅溝通模式:
鍾意咩都講出口,一邊諗一邊將自己嘅想法講出嚟.例如同姊妹們plan星期六去邊度玩時,女生們會你一言我一語,咩都講晒出嚟,甚至有啲無謂嘢,明知唔可行都會照講,雖然可能講咗一大餐都得唔到結論,但喺傾偈嘅過程中已經好開心.
男生嘅反應:
男生會覺得點解你有咁多嘢講?你將所有想法講晒出嚟又有咩用?講嘢唔該有point啲!男生只在乎結果,唔在乎思考過程.
點做好:
1.要俾佢知道女生係咁思考嘅,因為你無做錯,同佢講:「同你討論一件事時,我會諗到咩就講咩,我明白你會諗清楚先講出答案,咁只係大家嘅表達方式唔同.」你亦應該留意自己,既然佢鍾意直截了當,可以嘅話就少啲東拉西扯.
2.當你問佢問題時,要俾時間佢諗,當佢諗清楚之後,自然會講出佢嘅決定同答案,唔好迫佢將所有喺腦中閃過嘅想法都同你討論.


text:
Jan Wong Photography
服務詳情
評語 提交評語
我見好多人搵Jan Wong,而且我見佢啲相好自然,唔會做好誇張嘅effect,又好識捕捉新人嘅神情,所以就搵佢幫手影Bigday.我哋影咗成日,只喺有一小段時間喺跟佢擺pose,其他時候佢都會捕捉我哋自然嘅一刻.雖然本身仲有諗過搵其他人,例如Kay Chu,但佢冇期,價錢又貴啲,所以最尾搵返Jan,不過最後我都真喺冇後悔搵Jan,因為同佢part喺十分輕鬆同開心!
我想讚一讚拍video嘅Quinton,因為我哋非常之鐘意條片!雖然本身唔識Quinton,但喺Jan studio發現有個朋友搵咗Jan同Quinton兩個幫手,所以我都指定咗要佢哋兩個.
可能Jan比較忙,上去要等佢一陣先可以傾.而且,通常攝影師會喺bigday前同新人再傾傾,不過可能因為bigday嗰排Jan超級忙,所以就冇同我哋傾流程,只喺前兩日問我拎rundown睇.不過我唔喺好著重呢樣嘢,所以都覺得ok.
一朝早佢哋8點鐘到,本身我叫咗room service幫我執房預備影相,因為當時仲未有人到,Jan竟然親自幫我執床,所以好欣賞佢為咗效果好而親身幫我執床!另外,斟茶嘅過程好smooth,行教堂都喺,唔洗特登stop俾佢影相.收到金器利是嘅時候就停一停俾佢影,冇話overun,只喺take幾take就得,唔會好花時間.
令我好感動嘅喺,晏晝嗰陣佢哋堅持唔食lunch,陪我哋喺教堂影相,成隊crew 5個人都冇得食,所以有少少覺得唔好意思,令佢哋最尾要企喺到食外賣,只喺為咗影多啲相.
雖然我哋唔介意bigday前冇得傾rundown,但對其他新人嚟講,有個小meeting傾返rundown會好啲.另外,通常package會包埋成長片段,Jan雖然有包,但真喺非常之普通,我當時睇咗sample,只喺一個好普通嘅powerpoint加音樂.如果佢呢方面可以做得好啲就好喇,所以我最尾冇用到佢嗰條成長片段,另外出面搵人整.
不過,我都真喺要講佢喺一個好專業嘅攝影師!佢影相嘅時候好真情流露,又可以capture到賓客嘅神態,而唔洗人地就佢,加上佢真喺好有經驗,出好多wedding,令成個流程好smooth,所以好感激佢幫我影我嘅big day!


text:
第一次睇阿聰打羽毛球
個日有幾場都幾好睇
算多人打波都係有一定既水準
之後又回到lab 924既世界
要做功課又要溫書
我唔太識睇人打GAME
但睇D人打機&D旁觀者們
有時都覺得D情景好好笑
而死亡週都要食飯先可以吊命
食泰國野@大埔墟街市
=[ 我發覺比以前無咁食得辣
成日都俾D辣椒係喉嚨到辣我
仲去食埋糖水 =DDD
我地3個share左:
比佢sample個張相整得靚
呢個比想像中好
初時擔心會好甜&sticky
我仲好耐無食沙冰啦
大家都好好笑容呢
另一晚 就去左食上海野
CTO'包左場'
D野食即整都算幾快喎
overall yumi過噚晚個間泰國野
.
.
.
直到今日朝早 係LAB通頂溫probablity..
行返HALL個時又濕又凍又支力呢
無諗過對住數學 都會堅持到溫通頂
而今次mid-term ok既 應該pass到
不過 唔係多得噚晚溫先識識地做
而係佢俾我地帶2張cheat sheets有用D
之後再死都溫埋大通econ..
夠時間睇一次 當係recall返D memory
但我會覺得呢份卷一定會俾人拉到個mean好高分
咁就終於搞點左麻煩既quizs
但我考完後 竟然唔記得要開會!!
少可會唔記得D schedule囉..
個會係由我地7個人傾修改CS會章
要解決既事真係好令人頭痛
我最多會留意到問題所在 但都唔會有咩solution或者idea
所以除左做好秘書呢份工 我通常都唔出聲 聽下大家既意見
所以會欣賞其他人有ideas
明明要解決既事係咁鬼難解決.
所以講左十幾萬次都係
好想有D唔同既思維
好想有多D ideas
多D創意
-------------
聽左少少王菀之隻我來自火星演唱會Live 08
好似幾好聽喎 好想睇埋佢隻DVD添


text:
2012年5月15日 星期二
工作分享
意粉屋-侍應
當初見工同fd 膽粗粗 walk in 見工 本身諗住做full time
但佢唔請 靜係請part time (應該見我無經驗) 即見即請
一去到就第一樣係學拎托盤 超難 好難平衡
一個餐廳侍應有幾個位:門口,收銀,傳菜,其餘都係企某幾個位 收碟 set台 落order等
我拎左半個鐘隻手已經超痛 又唔識平衡 結果經理都唔係幾信任我拎野
最後變左去傳菜 d菜有d 熱到癲 但都要忍 仲要記台號 成日都搞錯台號
如果做收銀仲有tips 可惜tips 多數係公家tips full time先有
遲到要罰 $2 一分鐘 換左衫先比打卡 同 打左卡先比換衫
我記得第1日收工 累到完全企唔到 隻手又超痛咁
同埋做侍應 多數都係女仔新人 好少男仔新人
另外有入bar台 沖野飲 識沖基本奶茶咖啡朱古力
做第2晚 已經一個人守住 bar台 我都唔知點解 好彩頂得住 無“lum檔” (即係狂出飛 但未做好)
做侍應好既係 包飯食 又有無限野飲 不過無得禁電話 同埋 夜晚唔知點解經理晚晚都買pizza hut返黎請大家食 成間鋪都幾融洽
返工係返 11 -11 裡面其中 10個鐘為一更
可惜我做左一陣就走左
賣書
呢個真係一個唔悅快既經歷 係一間呃人既書商
位置係 旺角E2 出口 一出 望到既 樓上書店 好似3/f定4/f
寫就寫店務員 我以為幫手執書或者賣書 點知佢話 要收夠 50本先有得繼續做
果陣唔識野 賣晒自己d書比佢 (好低價) 另外問過下d fd 賣書(不過d fd唔肯賣)
返左一陣就覺得自己比人呃 完全無糧出 佢請人只係想搵人幫佢收書
我事後都知好多人都比佢呃 勁想周圍唱衰佢 可惜唔想晒自己時間
倉務
見呢份工好奇妙 明明有幾十人見工 而我係最後果個
一見完我就同我講 呢壘見工既人裡面最想請係我 結果就做左 其實係倉務+辦公室助理
做既係信用卡公司 即係商場見到 sell人信用卡 果類
我主要負責 set場同收場 自己call 貨van 去全港各商場 set場或者收場
早上set場 中午就去各 銀行 交申請表 夜晚就收場
好處係 一日8成時間都係搭緊車 無咩野做 有野做果陣就比較辛苦
1個場裡面有台有登 又有banner 等等 要1個人推車拎晒
經常要走 商場貨lift 同保安室等 同埋學識CALL 貨van
返9-7 或者 2-12 都做左幾個月 算好長同埋好充實
同埋去過好多地方 當travel下香港咁 同埋都算吃左好多苦 有時做到出晒汗
但都仲要繼續頂 有時出汗唔係因為做得辛苦 只係環境太熱 未做都出左汁
1上貨van 或者返公司 即刻舒服晒@@
同埋都算了解左 信用卡既運作
派傳單
好多人都1定做過派傳單 但我做呢個有少少唔同
係傳銷公司 有公司專車去唔同地方派 一日要派好多個地方
例如掃工廠大廈 或者 中環律師樓 睇咩產品為主
但多數都係派 屋苑既信箱 好似郵差咁
每日都去唔同既地方 好多時間都係搭車 同埋派得好舒服
做左一排就無做 同埋做派傳單 個supervisior 一定check下你 有無認真派
9成既後生仔都一定唔想派 實玩野咁偷懶 我都唔例外
亦有比人捉到 咁都無辦法既
不過派果陣 只要有誠意同微笑咁派 實有人肯收
當中亦有人肯自己過黎拎
neway
我都做左幾個月neway 我主要做夜晚 一開頭負責執下房既野 再慢慢學落order
neway無touch mon,要背bar 再拉卡 先入到機 所以要背下d code
執房一定要好快同埋要好乾淨 如果執得唔好 實有人會發現到
所以每次執都1定會盡量check清楚有無執漏
仲要定時 巡下每間房人數岩唔岩
主要既post有幾個: 門口,野飲,野食,巡房 有時要做埋buffet位整野食
做野飲比較辛苦 因為超多野飲要送 我最多可以1次過拎 13杯野飲 1個trend
同埋好慶幸做neway 未試過比人鬧/倒瀉野
做野食就可以狂偷食 有時會成班員工一齊偷食客人d野
但果陣世界杯 非常辛苦 有超多單
本身做7-12 但成日都要ot
最快 半年可以升到經理(即係打tie) 黃色係初級
愈彩色就愈高級
長工既夜晚 係高人工過日頭果d 同堆黃tie經理人工都唔算高
員工之間都好fd 成日都有function搞 免費join
好埋好易識晒所有人 雖然服務業都好似有怨氣 同粗口
但其實大家關係好融洽 我都覺得好開心
補習-小5 ,小2 ,小4,中6 ,中7 國際學校-中5 中4,小6
以上係我補過既習既年級 補習都無咩特別講
只係一開始去到要分清楚 果個家長 願唔願意 放錢補習
如果好願意 係補得舒服d 如果唔願意 要好chur 係咁睇實你補成點
調堂果d都成日有 但好麻煩 要互相就
同埋出糧有d準時 有d好耐
最好揀近果d 遠果d真係唔抵補
最好1定要近地鐵站 如果遠地鐵站要行或者搭車 要好耐 或者 要預早d時間搭 結果好晒時間
仲有當有自己唔識既野,就試下盡量避面講
如果一定要講 就唯有認唔識 遲d再答
仲有如果補高form 一定要準備得好足 唔想好似呃錢咁 會有唔識
會展宴會部
返8-12 如果要ot執野就可能2點 ot有埋野食
通常做大show 咩咩典禮咁樣 頭半個鐘要執下野 到個show開始 有人辭致就等
等一個鐘度 再做野 執下碟咁樣 同埋d人傳完菜就要分送 唔多野做 要過多陣就走得
出糧準時
會展最特別係 拍卡係用掌紋卡 都幾特別
超多人一齊做 全部人都好懶 同埋鐘意指指點點 當自己大佬
同埋偷懶無人會記得 因為太多人
但唔可以偷食 會罰錢
酒店炒散
同會展差唔多 唔同既係 差唔多9成都係婚禮 大部份時間有野睇下 唔怕悶
不過d人就多數比較老
有d好好人 見過有人著左衫黎做 結果個人比返車錢佢走 (其實唔需要比錢佢都得)
同埋出糧即paid都幾好
不過做得好夜 次次收工都好夜走 返到屋企會好累 你會開始發覺人生無咩意義咁
扮公仔
都幾高人工 宣傳某活動 公仔裡面有冷氣 但好鬼悶都 都有d 熱
加埋行動都非常不便 但個感覺幾好 應該試一次就會悶
同埋著衫脫衫都好麻煩 1定要去定廁所先換衫
另外公仔旁 會有人派傳單 多數係後生d
同埋有人黎同你握手或者影相會幾開心
你會望到所有行過既人都會望住你
TVB 臨記
系將軍澳某巴士站集合 跟住會有巴士直去 電視城
$110 一日 去到先知比fd昆左 我由夜晚6點做到4點
不過都係一個唔錯既體驗
見到好多藝人 鄭嘉穎 阮兆祥 楊思琪 陳豪 黃德斌 等等
同埋見到好多唔同既拍攝既場景 民初街呀 城門呀 同埋唔同既錄影廠
發覺原來d 出名既藝人 好多都係深夜拍戲
同埋拍5分鐘既鏡頭 起碼要等5個鐘準備
我10個鐘裡面 有8個鐘都係等only
去做臨記既人 非常古怪 因為得$110 但我見到好多 後生果d 都系度拍
仲好比心記做 可能係博出位
但當然都有一堆 行為好古怪 或者係d 無所事事既人系度
我果陣就拍 陳豪既 心戰 好似就黎上 扮DJ 都係企下 無咩特別
但同過1個 合約演員傾過計 佢都好比心記做 好享受做演員 雖然佢都悶
但一埋位佢就開心投入自己角色 幾欣賞佢
拍賣行 圖錄銷售員
做佳士得 既秋季拍賣 系會展搞 見到非常多既 有錢人
同埋望到拍賣既過程 都幾得意
我負責sell 拍賣圖錄 一本都好貴 幾百蚊本
但請太多helper 有好多時都可以偷懶
同埋要收錢 錢銀上要好小心處理
收錯就要貼 工作中都識左好多人
原來好多做會展既人都係 外國回流返黎 唔知點解咁岩係咁
好多都係好後生
人工都ok 包埋2餐飯 有時要做十幾個鐘 都做得好開心
考評局 評估行理助理
負責做 校本評核 去唔同學校 幫手 分d試卷比d老師 同埋收返d 試卷
人工都幾好paid 做一個上午或者一個下午
另外都有做過 系等候室 點名 同埋 帶人去考室
都可以同d miss 傾下計 幾好
最開心係可以入返小學或者中學 同一個好似老師咁角色咁入去
個感覺好特別 同堆可以去多d唔同既學校
AIA HR INTERN
其實講真 做得保險都呃人 表面係4個月合約 其實只係用我 十個鐘都無 係4個月
裡面十個鐘都無 幫佢搞下d講座 幫手搵人填form 點下名等等
其實好輕鬆 但點解連 title都要呃人.. 大家都係小心保險好d
不過好既係 我都識到班fd 同埋都算考左保險牌 (我都唔明點解hr要考 其實係呃我考姐)
人工時薪非常高 可惜做得好短 同埋係去各大院校宣傳 招聘會咁 都好玩既
會展-珠寶展
呢份job就好似一般d 珠寶展咁做helper 但今次有d唔同
因為又係遇到d 怪既顧主
我本身負責係派傳單 點知原來係要續間派 仲要拎埋business card 我仲要係扮 珠寶買家
都幾得意
目的係想 叫d booth既人 宣傳我間公司有專業人材提供比你請helper
我而家先知 會展既人工 比人食水足足有一半咁多
都好過份 當中無點識人 因為好獨立工作
但都蛇王得好辛苦 仲要比人捉到 嚇死我
最後都算 完左份工 出左糧就以後唔聯絡果個人了
海洋公園
初頭做果陣 以為係做 攤位遊戲 點知原來係坐office
幫手check數 數錢 整理文件等 都幾free 無任何壓力 但超多野做
每日做既野都做唔晒 同埋系公園裡面做 既感覺都好特別
最正係員工餐 超平 超多送 同超好味! d人都好nice
我返得好舒服 但人工就唔算理想既 不過叫做住先 都開心既
仲有可以認識左好多海洋公園 內部門票既運作
同埋可以免費玩下裡面所有野 好正
某內地銀行實習
呢個有少少特別 就係讀u果陣 返左大陸做實習
其實都係系銀行度行行企企 無咩特別 最特別係 可以以職員身份去睇一間銀行
呢個感覺 係顧客無可能睇到
同埋一間銀行既每日運作 真係要企系度成日先會知得更清楚
咁都算見識左唔少野既
同埋d經理真係追quota追得好辛苦 但都好好人 唔算有攻心計
加上大陸銀行超難入 1定要識人先入到 只靠成績實無咩可能
做實習之餘都玩左好多野既 又試左見下客 整下文件 見識下內部咁
仲去埋金庫 真係好正
以上就係我d 經歷啦 當然有d 打得好短 唔係唔想打既 係1時唔知點講好
有d做得好長 有d好短 各有唔同 但我總算講晒我做過既所有job la!!
1 則留言:


text:
其實上篇嗰張相曾經執過……哈哈,咁講真係好多餘,我所有相都執過先出街架啦!特別強調「執過」,係因為除咗光暗色調減噪呢啲基本嘢,仲做咗啲結構上嘅改動,執走咗一啲嘢.
話說幾十年前去八仙嶺行山,途經一間荒廢村屋,覺得幾有懷舊feel,就喺門口影咗張相留念.當時影完就走,冇諗過要入去探險,因為呢類廢屋,肯定會成為行山人士解決三急嘅地方.
啲相晒咗出嚟,第一時間就喺晒相鋪睇,效果都相當滿意.揭吓揭吓,揭到去廢屋嗰張,竟然發現下巴有幾條類似血痕嘅嘢,一張俊臉立時變得詭異非常!當時反應係:有冇搞錯,晒成咁都得?!即刻摷番張底片睇吓,當堂嚇到傻咗,原來連底片都有!再睇清楚,啲「血痕」呈瘀紅色,總共有五條.無論喺顏色或形態上,都十足十俾人用手搲出嚟咁,真係好得人驚囉!當時就諗,會唔會係有「人」唔鍾意我喺佢屋企門口影相呢?
整啲咁嘢出嚟,幾十年前當然無計可施,唯有收埋張相喺櫃桶底啦.到而家呢個數碼年代,用Photoshop消滅區區幾條血痕簡直係依斯執,張相終於可以重見天日嘞.
睇住張相,自然又諗番起當年行山所見.雖然嗰帶已經了無人煙,但係山墳沿途都見到唔少,相信係附近村民最後安身之所.既然唔係搬到冇雷公咁遠,得閒返舊居行吓都係「人」之常情啫.咁啱見到有不速之客喺屋企門口擺款影相,用另類方法下逐客令都唔出奇.間廢屋伶伶仃仃,左右唔見有其他鄰居,睇嚟屋主並唔係好客之「人」囉.
哈哈,情節同「凶兆」有啲相似,唔知咁算唔算係撞鬼呢?雖然有過疑似撞鬼經歷,其實我係唔多信鬼神之說架.不過唔信唔代表唔怕,尤其是去到陌生地方.以前返大陸出差,一返到酒店房就會開晒所有燈,就算瞓覺都唔會熄囉.咁當然係唔環保,不過鬼叫我怕黑咩!話時話,好彩本人光撐撐都瞓得著啫!
講到怕黑,可能係因為有過童年陰影.咁又要講吓一單陳年舊事嘞.
話說九十幾年前,本人只得幾歲.嗰時屋企有個執人地嘅古老衣櫃,其中一邊櫃門鑲咗塊全身鏡.有晚半夜起身交水費,只係開著一盞昏暗嘅檯燈照明.交完水費,經過衣櫃前面,好自然咁停低照一照,點知咁就照出事嘞.
鏡中所見,除咗自己之外,竟然仲有另外一個「人」!佢企咗喺我左後方,係一個著住工人褲,比我更細嘅細路.屋企無啦啦出現咗個陌生「人」已經夠怪架啦,不過有樣嘢仲怪,佢塊面冇眼耳口鼻架!如果遇到咁嘢畸屎,唔知大家會有乜反應呢?
我當時覺得好奇怪,擰轉頭睇吓,根本唔見有其他「人」.再望吓塊鏡,淨係得番我自己,咁咪上床繼續瞓囉.嗰時又真係唔識驚喎,可能係因為嗰個「人」嘅樣完全唔恐怖啦.佢冇眼耳口鼻,塊面凹凹凸凸,就好似一個菠蘿包咁.對一個幾歲嘅細路嚟講,又真係冇乜驚嚇效果啫.如果係啲青面獠牙,或者條脷泵到落肚臍嘅鬼樣,話唔定會嚇到我瀨屎囉.哈哈,嗰時啱啱交完水費,想瀨尿都唔得啦!
後來再大啲,對「鬼」嘅認知多咗,諗番起單嘢先識驚,而且越諗越驚添.又再後來,本人已經唔信鬼神之說,就算再諗起都唔會當係乜嘢一回事.不過單嘢始終解析唔到,而影響亦持續到今時今日.自從後來識驚之後,我喺光線唔充足嘅環境係絕對唔會照鏡架!話時話,我都聽過好多人講,話夜晚唔好照鏡,否則隨時會見到啲唔想見嘅嘢囉.
有時都覺得好矛盾,我明明唔信有鬼,但係又會驚撞鬼.夜晚完全唔照鏡當然冇可能,所以本人一早就諗定對策.常言道:人怕鬼三分,鬼怕人七分.萬一見到啲唔想見嘅嘢,我會大喝:X!死X開啦!說明一下,兩個「X」係分別代表唔同嘅字.好彩,本人一直未有機會使出呢招殺手鐧!Touch wood!
八仙嶺


text:
自從承熹出牙仔後, 我都會盡量每餐食完後幫佢清潔牙齒, 但成日都會唔記得! 哈~
之前試過用濕毛巾幫佢抹牙仔, 但承熹唔係次次都肯俾我塞隻手入口, 同埋佢都唔鐘意我掂佢個咀!
所以我就買左隻牙擦仔俾佢用, 隻牙擦仔個擦頭當然唔係大人有毛個款啦, 只係膠狀既牙擦, 所以承熹就會好鐘意, 當牙膠咁咬! 純粹俾佢摔下口腔, 等啲奶唔好痴住係啲牙肉到
一路擦牙, 一路玩瑜伽
玩到忘我境界, 哈!
係承熹剛足兩個月大時同佢去Face影相, 因為一啲小誤會攪到依家先攞到相薄!! 眨下眼承熹依家已經九個月大了...
睇返承熹兩個月人仔既樣, 其實同依家比, 變化唔算太大, 但行為同思想當然就大個左好多啦! 不過我好鐘意佢呢輯相個樣, 對眼真係好大好圓, 成粒龍眼核咁, 依家無左以前個種好BB既感覺, 我好懷念呢~
話時話, 我有冇post過佢六個月大係台灣影個輯啊?? 我自己都唔記得添~
現階段既承熹應該唔知相入面呢個係佢, 只係好好奇咁摸!
但佢照鏡時會好開心, 係咁向前衝想摸塊鏡, 可能佢以為係第二個BB同佢玩
阿仔, 你將來結婚時唔怕無童年相做video, 大把相你揀, 真幸福!!!
話時話, 我覺得Face既套餐都幾貴, 唔係太值!!!! (我初時係買佢$988個package, 包20張相+8"相架, 但後來我地都係買晒佢全套相約二百張, 盛惠 $4xxx 包8"水晶相簿連掛牆長相架
水晶相簿
長相架
8"相架
雖然係唔太值, 但好衰唔衰佢影出黎既效果係我想要的. 因為我同大少都唔係太鐘意影BB造型照, 感覺好一式一樣, 我鐘意捕捉BB自然樣, 好簡潔個種! 黎緊我會再去另一間影, 希望個間影出黎既效果會唔錯啦~
到時再為大家介紹下
摸多兩摸又黎一貫既作風, 又放入口咬!!!!
阿仔, 呢本唔食得架! 唉~


text:
今年以嚟內銀股真係跑輸哂大市, 仲未計嗰啲花旗金融毒股定埋格. 好似啲阿伯抄功課咁, 睇吓啲 a h 金融股差價, 由二成至三成不等, 咁就當係貴過廿五巴仙, 都唔好話唔厲害. 查番市面啲 a 股金融 etf, 有 2829, 2844 同 3061, 跟 nav 溢九至十二巴仙左右, 雖則貴啲, 但沽本地買番做套戥番一折, 除笨都有精. 2829 有十個對家做衍生合成, 2844 同 3061 則只有德銀做莊, 投資要計清楚風險, 啲合成都有啲似迷債架, 爆起嚟都一齊爆啩.
網上口水戰又討論價值投資同技術買賣優劣, 都係各說各話而已, 咁討論法都係改唔到對方. 講真, 如果對方死唔改, 以自己為正確為前提, 咁係咪對自己更有利呢. 之所以, 其爭也不以利, 只為口水贏對方而已. 就算明顯如股神或索老, 都有人辯駁, 拎埋張 statement去說人都係唔會入腦架嘞. 每一套路數, 最主要包括主要信念同相關技術. 但講到信念, 即係得個信字, 係咪真真係莫宰羊. 好似技術基本信念就係市場會重複自己, 價值投資就信每一項資產都有內含價值一樣. 由此信念就推導出各相應技術, 咁咪好似封閉自已自說自話一樣. 而一個學說可操作與否, 最后都係睇能否於現實中持續獲得盈利. 本人就無可無不可, 但有點要注意, 操作方法要切合自己性格, 反正條條大路通羅馬, 筆者唔會死板一塊, 但如對自己都唔誠, 欺完人變內化欺己, 咁就危人危己矣.
而呢兩套睇法, 最大分歧應係對風險既睇法同對其保險操作. 睇圖就話價值加死注溝淡長喳, 隨時爆煲, 起碼跑輸. 價值就話睇圖反覆買賣, 似盲頭烏英, 咪益哂啲劵商, 滿手茄薯或對沖合約, 一大升跌咪跑輸大市, 個市點會咁易估先, 睇錯仲即刻爆煲添. 其實每套心法都有其風險管理方法, 一注獨贏, 死咗唔關價值事啩, 似腦殘多啲囉. 同樣嚟講, 如果賭約夠分散同有勝算, 長賭都應有合理盈利既. 所以投資最緊要係風險管理, 一路賺咁又點, ltcm 爆煲一次就夠囉.
市面啲基金佬猛推快閃交易, 要免印花咁話. 記得最近睇既 "隠藏的邏輯" 一書, 其中用電腦模擬戯院眾人走火路線設計, 直覺認為走火門愈暢通愈好, 點知實驗下原來係出口處放番條圓柱啲死傷仲少啲. 類比下, 無咗印花, 睇落好似交易順暢咗, 但風險亦提高咗, 因大家都可以大沽大買嚟保險同食差價, 睇番歷史, 八七同今年閃電暴跌都係癹生係花旗, 所以有啲摩擦反而可減低大波動風險. 交印花稅怕且唔係一件愉快既事情嚟, 但買得股點都有啲閒錢, 唔同佢抽唔通打啲窮鬼主意, 當抽賭佣囉, 係第二度加咪仲大濟. 其實咁快賭法, 對投資者, 有乜益處呢, 啲對手咁强, 咪盞死.
百萬倉咁耐都無計過交易費, 咁都好似唔係咁誠. 假設咁多年收息率同大市一樣, 一年一半轉倉,總交易費為 0.3 巴仙 及 平均資產為二百萬, 咁每年交易費為 200 萬 x 0.3% = hkd 6000, 中間跨時為 5.25 年, 總費用為 31500 元. 以后交易都會計埋犘擦.


text:
2015年12月8日 星期二
搭的士習慣
一日搭80蚊的士對好多人嚟講好普通,但對阿姨嚟講應該算幾大負擔,原因係阿姨已經好多年冇做嘢,另一半早已離開,現時同其中一個女住陳年公屋,個女屬於低收入士,月入估計得萬鬆啲,其他子女已經有家室,生活環境也不太好,咁情況之下仲經常搭的士出出入入,確實完全表現到咩係視錢財如糞土,再細問之下,知道原來阿姨既另一半未離開之前,好鐘意帶一家人搭的士四圍去食嘢,阿姨因而慢慢養成左呢個習慣,之後一直都改唔到.
森而平時好少搭的士,冇記錯對上一次搭已經超過一年(唔計被阿姨邀請),當時細女兩個月大要去診所打針,咁啱遇著翻風落雨,所以的士去的士返,費事凍病阿女,自此之後就一直冇搭過,唔了解森而既人可能覺得森而係守財奴,但其實唔搭的士除左因為慳錢之外,更加因為森而真心享受行路或者搭巴士,仲會視之為節目既一部份,過程中可以欣賞四圍景物,又可以同小朋友傾下計,很有慢活既感覺.
有時少少既生活習慣就會影響一生,特別係關於理財既習慣.
11 則留言:
在外國搭的士更加大鑊,動輒幾舊港紙一程.回覆刪除回覆
講真香港的士比其他好多地方已經算平,但香港人就成日投訴話貴……從另角度睇,外國地方大,養車又比香港平好多,搭的士機會相對較少.刪除
既然已經慣左, 改變可能對佢係一種痛苦回覆刪除回覆
除非有新習慣取代,否則永遠唔會改.刪除
那是一種情懷,非金錢可以衡量了.回覆刪除回覆
阿姨去嗰間餐廳以前係未有,應該唔係情懷問題,純粹因為食慣左,不過森而認同生活唔應該用金錢衡量,最緊要自己感覺良好就ok.刪除
我個人很少很少坐的士,大多港鐵.回覆刪除
但很留意Urber的發展,這涉及行業興衰.回覆
真係習慣成自然回覆刪除回覆
所以養成好習慣好緊要.刪除


text:
昨日下晝返到公司成個tray都係野, 不過我用左極速3個鐘頭時間擺平佢, 之後梗係上網啦, 唔知點解見到個tray有d文件個心就會好唔舒服, 一定要做完為止
昨晚Pong爸媽返左大陸, 我地去左吉野家買外賣返屋企食, 食飽飽打機, 打到8點幾DIY面膜苦瓜+綠豆粉+益力多, 我都係第一次整, 整完之後沖涼塊面d粒粒謝左, 不過就乾左d, 整完野再打機, 12點幾瞓覺
星期六返左青衣探晉晉, 3點幾返到去姐姐畏緊奶, 畏完奶佢就瞓左啦, 咁我就無無聊聊玩電腦, 4點幾姐夫黎左同姐姐出街食野抱左晉晉出去, 佢地返黎都仲瞓緊, 6點幾姐姐同姐夫要出街唔帶晉晉去, 直到7點幾我走之前佢都仲瞓緊, 唉!!!搞到我一張相都影唔到呀
昨日星期三無去做運動返屋企探晉晉, 係葵芳幫姐姐買金銀花, 返到屋企姐姐話我買錯左, 入到屋攞完野比姐姐梗係去洗手同晉晉玩啦, 點解佢瞓到成日死豬咁, 佢瞓覺嘅時候都係影相嘅好時候, 不過媽媽爸爸話唔好喎, 話之前就無所謂, 以家大左就唔好怕會攝左個魂喎, 都係d迷信野
昨日星期一返到公司見到食物兜放左一包印尼炸蝦餅, 直到10點幾我忍唔住口食左兩塊, 真係超好味, Pong媽都炸過我比我地食
星期六打機打到1點幾先瞓, 星期日9點半已經起左身, 10點去大快活食早餐, 之後去坐小巴出旺角做gym, 12點玩body combat玩完去沖涼坐車返屋企, 2點返到屋企世伯買左盒壽司比我地食, 食完又係打機, 打到6點幾雖然好眼瞓, 但係怕瞓左夜晚瞓唔到, 所以捱住
昨日Pong要返學, 佢返學個度係青衣, 咁我就返左屋企食飯探下晉晉, 本來無諗過返青衣, 所以放低左部相機, 無得影晉晉添, 最慘嘅係連手提都無帶呀


text:
姊妹們,後會有期呀!(設計對白)
媽咪姐
笑鬧寸爆二十年,曬住太陽說再見!
歡樂嘅時光,原來真係過得特別快!媽咪姐終於同大家講 bye bye喇.呢幾個禮拜特登喺櫃桶底摷番啲舊《忽周》揭吓懷緬吓,愈睇愈發覺,我哋香港人嘅日子真係唔易過!
呢頭有九七問題,嗱嗱聲搵路走坐移民監(唔知大家記唔記得,媽咪姐我都去加拿大坐過㗎!),坐完返嚟又話股樓齊冧,個個負資產!然後就八萬五啦沙士啦自由行啦 689啦,我哋班 C9仔要迫住同大陸人搶奶粉搶學位,依家仲要驗埋水㖭!氣都冇得唞.
好彩每星期仲有《忽周》同我哋爆戀情,搵真相,捉小三!有啲人話我哋 C9膚淺,查實睇住個 day day都變嘅娛樂圈,不知學到幾多人生智慧呀.媽咪姐同靚太 friend去 cafe,去街市左八右八嗰時,查實咪做緊「港人生活指數調查」囉!一句到尾,都係希望人人食好住好着好,日日都又 free又 happy啫.
老土啲講句,天下無不散之 afternoon tea,人最緊要活在當下!媽咪姐放暑假喇.陽光正好,得閒飲茶!
媽咪姐青春的私密
一直以嚟,唔少識貨讀者好鬼支持我媽咪姐,令到我有幾次明明諗住休息吓,最後都係唔捨得大家,又返嚟繼續八!班靚太 friend仲不斷問我個樣點解愈嚟愈後生?搞乜身材仲索過以前?嗱,心善就人美,時刻保持正能量!呵呵,笑多啲,好過打 botox啦.


text:
琴日我係fotop, 見到有個dc fever內既女model開左間網上商店, 賣既衫雖然唔太多, 但有兩件我睇中左呢, 即使冇收入都要買, 因為真係太平太抵呢!!
我買左呢條白色碎花既連身裙, 我起初以為裙黎架, 點知細睇原來係褲, 都幾得意喎~又係買碎花呢=.="
另外就係呢件灰色~放心啦, 我唔會著到好似相中個女仔太sexy既. 入面可配吊帶底衫及裙等, 又或者出面襯件衫又得~
後來仲發現網上商店既物品可以平成咁, 而且仲係今年興既夏天款, 碎花連身,半載裙及最潮既連身長褲都有, 比出面起碼平幾十元, 又吸引我呢位人兄買衫啦, 不過我連工都未搵到, 邊度得黎搵錢買衫?? 之後既私影靠哂份工及網上商店啦><
講開工作, 今日去幫爸交卡數期間收到兩個叫我in既電話, 點解屋企唔響, 要係街度先響架!? 第一份係早上11:30去葵涌見既. 呢份工上年我冇野做見過, 估唔到今年又見返, 都唔知好嬲定好笑, 仲要迫員工放兩日冇薪假!! 另一個interview係三點, 就係呢個星期一岩岩去完既尖沙咀the gateway果間, 就係呢間美國大公司啦, 呢次係2nd in, 真開心呢!! 希望見完呢兩份工之後有得返工就好啦!!
五月既私影已經full左, 到六月時仲有d傾緊, 有兩個到未firm, 我都驚又full, 點解夏天我既booking先full既!? 至怕熱及冇錢既我都唔知點算了, 惟有見步行步吧!
kumi's new life
2010年5月6日 星期四
網上商店
琴日我係fotop, 見到有個dc fever內既女model開左間網上商店, 賣既衫雖然唔太多, 但有兩件我睇中左呢, 即使冇收入都要買, 因為真係太平太抵呢!!


text: 53歲嘅鄭敬基噚日再做老襯,迎娶細佢19年嘅圈外女友Angie.佢哋噚日下晝行完婚禮之後,夜晚喺大潭陽明山莊擺喜酒,筵開9席,除咗伴郎錢嘉樂同太太湯盈盈之外,到場飲喜酒嘅重有當年同鄭敬基合唱熱爆K歌《酒杯敲鋼琴》嘅黃寶欣,姚嘉妮,李逸朗,李健達同伍允龍等等.鄭敬基婚宴噚日全程喺facebook玩直播,除咗簽紙呀,婚宴呀,連之前兄弟準備都直播埋,「報道」真係相當詳盡,足足live咗8次,當中除咗有唔少感人嘅溫馨場面之外,重有樣嘢好多賓客都想知,但冇人敢問嘅問題,就係究竟鄭敬基年紀大啲定係佢外母年紀年大啲?呢個問題最終由佢老友錢嘉樂上台發問.當一對新人趁母親節前夕送禮物比兩位媽咪嘅時候,錢嘉樂突然走上台話:「我知呢個朋友今日好開心,呢20年嚟我見證咗佢一啲嘢啦,我唔講啦,我細過佢,唔好似六點半新聞咁詳盡,今日母親節,應該歌頌吓非常好嘅母親.」講完呢樣嘢之後,嘉樂就嚟料問:「究竟你外母大定你大?」全場人仕起哄,結果鄭敬基就好大方咁話:「我大啲.」講到個婚宴感人場面,就係鄭敬基同前妻所生嘅一對仔女發言,亦即係25歲嘅囝囝家揚同21歲囡囡依揚(Natalie).婚禮司儀宣佈鄭敬基大仔揚揚出年8月20號大婚,亦即係鄭敬基做完老襯之後,出年做老爺.跟住司儀問揚揚:「你老豆有冇迫你延遲wedding?」揚揚就笑住話:「唔係嘅,冇迫我.」再問:「當你老豆話你知識咗個女仔叫Angie,第一個反應點?」揚揚:「cool,ok,alright,好呀.第一件事覺得冇乜感覺.」司儀再問:「跟住你老豆同你講:『我要結婚.』有乜反應?」揚揚就話:「我第一個反應係咁,佢係一齊咁話比我聽,我話oh!幾時發生㗎呢件事?but我好開心囉!」當司儀問佢:「今日爸爸結婚有乜想講?」喺外國長大中文相當麻麻嘅揚揚就話:「我要開咗個phone先,中文唔係幾好,所以唔會好似爸爸咁長氣,under一分鐘.爸爸我戥你同Angie好開心,因為你哋兩個都搵到大家都係愛神愛耶穌,愛大家啲人,多過你愛自己.....唔好喊,唔准喊,唔望住你(哽咽)你哋....l can do this....(有人遞紙巾)你哋兩個都唔perfect,你哋都唔會perfect,呢度冇人會perfect,但我覺得你哋唔perfect都繼續包容大家嘅唔perfect,我覺得你哋咁做(飲酒壯膽),唔perfect都繼續相愛,用你哋啲愛嚟感染隔離啲人,大家都喺度support你,因為你係感染到大家,如果唔係都冇人嚟啦.可能好多人覺得我係乖仔嚟,啲人覺得我support你,但其實係你support咗我25年,我真戥你同Angie開心.」個仔講到喊,而鄭敬基亦感動到落淚,之後就走上前攬住個仔,場面好感人.輪到個索爆囡囡Natalie講嘢,佢中文重差過哥哥,佢話:「我啲中文好屎,唔係好多嘢講,哥哥已經講晒,我成日喺加拿大都會好關心爸爸,冇一個老婆陪佢會點呢,冇人陪佢,而家有Angie,真係好開心,你成日同我行隔離(其實係話成日陪住我),成日陪住我,我今日就好開心可以行你隔離,Angie我真係好多謝你,你咁愛鍚爸爸,佢咁怪,我唔知邊度搵到你,你又冇乜所謂,爸爸我為你好開心,祝福你兩個!」講完之後鄭敬基眼濕濕走上前攬住囡囡,話:「首先我好多謝我個女,隔咗一日之後我哋會去蜜月旅行,我個女好有性格,佢訂咗去台灣東京,因為幫爸爸慳錢(哽咽),佢話不如join我哋吖(喊),Angie話不如我哋join佢哋啦,咁唔駛佢咁孤單,我個女好有性格㗎嘛,又咁靚,總之嚟緊我哋蜜月係9號,3個人.....我最重要嗰兩個女人就喺度啦.」在場有人問佢自己媽咪唔重要咩?鄭敬基即刻澄清:「我阿媽唔係唔重要,你唔好玩嘢呀!」之後鄭敬基同囡囡以及老婆3個人攬住,又同埋囝囝4個人一齊合照,場面真係好溫馨.噚晚婚宴上,一對新人不時嘴嘴晒恩愛,而鄭敬基重邀請老友黃寶欣上台合唱《酒杯敲鋼琴》,全場歡呼.寶欣好感觸咁話一直好擔心佢,年過半百重一個人,所以好多謝Angie,寶欣話:「恭喜你,下半生有人陪啦.」講講吓仲喊咗出嚟添!


text:
Wednesday, 20 January 2016
包包K1 大作戰
19 comments:
in幼稚園只係人生中其中一個過程,大個咗到小學就唔會再有大仔細仔嘅分別,到時就真係靠包包自己,宜家總算有間好offer,都好好㗎啦﹗ReplyDeleteReplies
我都明白,只係對啲學校咁對細b真係好唔開心,好感恩有offerDelete
收生準則係咩根本冇人知? 所以唔需要為左呢個遊戲而唔開心ReplyDeleteReplies
宜家開懷左,但係當自己個仔係咁收reject letter,真係會唔開心Delete
真心包包都係好定好乖,輸蝕在細b,同埋我anki,大b都五間後備,真心替你高興入到果間ReplyDelete
面試呢家嘢,真係會令人死好多細胞...包包最後都入到心儀嗰間,好好食返餐慶祝吓:)ReplyDelete
"無人不曉嘅幼稚園"即係都好叻叻架,祝包包k1在新學校開心快樂 ^^ReplyDeleteReplies
其實係靠爺爺幫手先有個機會jaDelete
包包叻叻! 我懶到無咩報學校由佢原校讀JA, 開心最緊要!!!ReplyDeleteReplies
如果無學校收,我地都會原校上.Delete
你點呀?仔仔們乖唔乖?
我都覺得細b好輸蝕(我仔都係9月B), 之前in N班時已經體驗到, 結果一間都無OFFER, 我已經做定心理準備K班大作戰時都會係咁...ReplyDeleteReplies
我既經驗係,細b通常只有PM OFFER,或者第二輪後備先有OFFERDelete
又唔會無OFFER, 但如果要AM,真係難D
包包咁乖,去到邊都會讀得開心投入~! 依家有間無人不識讀實在太好啦!呢個世界永遠識人好過識字...ReplyDelete
睇到你這篇,非常非常明白你的心情,不過我仔無包包咁好彩,又要比包包再細D,所以基本上K1全軍覆沒,現在努力IN N.你都可以放心了,希望包包有個愉快K1生活.ReplyDeleteReplies
我都自覺好好彩,你都加油呀Delete
包包都叫做有個PM offer 係自己得來的, 我仔真係乜offer都無啊~ >.< 一來自己報得少, 二來揀哂上午班, 所以都唔關小朋友能力事, 係真係太多人, 太難爭取到am位~~ReplyDelete


text:
第二天
今日就係去阿里山既大日子,阿里山係今次旅程其中一個重要行程,為左上阿里山事前做足準備,得到朋友相助行程非常順利,期待左好多成既阿里山之旅正式出發!
阿里山位於嘉義,而我仲身處台南所以要一早起身出門;6點起身6:45去到大堂check out,我係酒店餐廳第一個客人,想坐邊都得
呢道早餐係套餐形式而唔係自助餐,可以揀中式或者西式,我呢份係西式,三文治好好食架,係香腸奇怪一啲,唔係平時係香港食慣個款;呢餐係三餐酒店早餐之中最好既一餐,簡簡單單已經好好食
食飽就要出發啦!晨早天都未光晒,街道有小小冷清
唔知台灣八方雲集同屋企樓下個間有無分別呢(兩間都未食過!)
再次黎到台南火車站,琴日已經買好飛唔洗排除買,可以直接入月台
黎左部區間車,未到我坐個班要耐心等等
我坐個部終於黎啦,今次選擇坐自強號,停站比起區間車少好多,行車時間亦都快好多,當然價錢會貴小小
好多人上車,不過唔洗急,買左有座位既飛唔怕冇位坐
舒舒服服坐定定等落車
沿路景色好靚,咁早起身係會眼訓,不過望見咁靚既風景就算幾眼訓都唔可以訓著
咁岩又有車長查飛
大約45分鐘車程,8:15準時到達嘉義站
嘉義站比想像中細好多,一出車站就見到賣阿里山小火車車票既售票處,要買小火車既飛就一定要係呢道買,普通火車站售票處係買唔到
阿里山小火車既車飛係非常之搶手,車票可以預早14日用電話訂,但我唔記得左呢件事到13日前打電話時已經冇晒,好彩3日比錢限期過左有人冇比到錢,再麻煩台灣朋友幫我打電話訂票(其實我都唔知係8點開始訂,好彩朋友知道,感謝x10000),由8點開始打左41次電話終於打通成功訂到呢張飛,真係得來不易,而家我只要排隊用護照就可以拎到火車飛啦!排隊時見到前面既人都好似買到火車飛,不過只係站票冇座位票,但總好過冇既,今日係平日應該唔算多人,如果係假日旺季人多個時我諗站票都好難買到
阿里山火車車票到手
嘉義站個feel同台南站好似
我黎啦,由嘉義坐到奮起湖車費只係NT$240
等左咁耐個心已經飛左去小火車道,拎到飛好快就入到月台睇火車,小火車就停係嘉義站一號月台
阿里山小火車正式叫「阿里山森林鐵路」
E...車仲未到bor...阿里山森林鐵路之所以叫小火車,係因為路軌軌距比普通火車小,香港火車地鐵用1435mm軌距標準軌,台鐵用1067mm軌距窄軌,而阿里山森林鐵路用更窄既762mm窄軌,路軌小火車都比較小,所以就叫做小火車
嘉義站係阿里山森林鐵路起點,下一站係北門站
我坐車頭,行到最前等車
就快9點,小火車終於到啦
期待左好耐終於可以近距離見到阿里山小火車真身,細細部好可愛
呢個就係小火車車頭,係唔係好奇怪呢?因為火車要爬上好斜既山路,為安全起見所以火車車箱都係車頭位置,提供動力推動火車既火車頭係最後位置,咁可以減低車箱之間既連結器負荷過重造成斷裂既機會,就算車箱真係出問題都有火車頭係後面頂住,唔怕碌晒落山
我就係坐第一卡啦
就快開車快啲上車先!車箱比普通火車細,座位用2+1排列,我坐右邊單人位好舒服;呢班車好難買到飛,同車箱有一半係大陸旅行團,有幾個外國人,仲有兩個香港人,唔知佢地點買到車飛呢?
跟著森鐵去旅行,由海拔30米嘉義站出發!
一眨眼就去到下一個站「北門站」;北門站距離嘉義站只係1.6km,呢道可以話係阿里山森林鐵路真正既起點;北門車站1912年已經啟用,當時就係阿里山鐵路起點,後來為左方便乘客坐車先將路線延長到嘉義站
落車影下相先
呢個站有唔少人上車,停車時間長一啲
舊既小火車車箱
舊車站建築
上返車之後坐一陣就去到下個站「竹崎站」,我又落去影下相先;竹崎站海拔127米,係小火車上山起點,經過呢道火車就要離開平地路段努力爬山
呢道距離嘉義有十幾公里,冇遊人上落啦
見到呢道有咁多路軌,原來竹崎站曾經係一個好重要既車站,以前蒸汽火車年代蒸汽火車頭會停係竹崎站換車同換位置,換部勁啲既火車頭同由前拉改為後推
後來火車頭決定全線固定係車尾後面推火車上山之後,呢道就變得唔再重要lu,而家人影都唔多個
同其實登山鐵路比較,阿里山森林鐵路有咁多星星,即係好勁啦,哈哈
準備向下一站「樟腦寮」出發
火車努力上山
係平地時部車都搖得好勁,行山路咁多灣仲搖得勁,好彩個位搖下搖下都坐得好舒服
火車係山之中前進,沿路好多地方都係荒山野嶺,就算有站停車都係一啲無人站,最多都係得一兩個行山客上落車
越上越高啦
上到海拔741米高既獨立山站,呢道有唔少行山人士落車;呢道停站只係一兩分鐘,我好快落去望兩望影幾張相就上返車,不過同車另外兩個香港人落左去唔知係咪掛住影相,部車關左門準備開車先返來拍門上車,結果比職訓示一餐,自始之後佢地就算停站都唔敢離開車箱,唔只佢地,我地全車人包括我都冇人敢再走出去...不過走左火車都唔驚既,開車後火車已經有廣播教大家點做,只要留係原地乖乖地等到下午就有落山既火車接返大家,哈哈
經過螺旋型路線,環繞獨立山3圈之後上到海拔904米「梨園寮站」,呢個站全車乘客都唔敢再落車,我企係門邊影張相就算啦
已經身處高山之中
經過兩個幾鐘車程,終於黎到今程車總站,位於海拔1403米既「奮起湖站」;由嘉義上到奮起湖路程45.8公里,車程要兩個幾鐘,所以火車係行得好慢架;雖然話車程要咁耐,部車坐得咁舒服,而且一路行一路睇風景,唔經唔覺就黎到啦,完全唔覺得辛苦,如果坐巴士上黎就辛苦啦,風景仲冇咁靚tim
奮起湖站係阿里山森林鐵路本線之中最大既一個站,以前蒸汽火車上落山要係呢道補充煤水先可以繼續上路,所以呢個站特別重要;大家覺唔覺得奇怪,點解阿里山鐵路總站係奮起湖而唔係阿里山?其實本來係有火車由嘉義直上到阿里山車站,好可惜2009年八八水災鐵路損毀,等到今年火車路線終於修理好,九月時仲成功試車由嘉義北門站開到阿里山站,預定今個月25號全線阿里本線可以複駛,不過大家開心左半個月到十一月時颱風杜鵑又吹爛左條鐵路,而家仲係通車無期...
火車暫時會停係道,下午先落山
11點半黎到奮起湖,預計會坐2:40個班巴士繼續上阿里山,而家有大約3個鐘可以係奮起湖四圍行
除左呢班車之外今日都唔會有其他車到,大家都放心係路軌行
已經行左大約3份2路程,仲差小小就到阿里山啦
奮起湖雖然有個「湖」字,不過同我地平時見慣既湖係冇關係,呢道係唔會見到一個真正既「湖」
要講奮起湖最出名既野,除左小火車之外就一定係鐵路便當,係火車站旁邊就有一間,以前上落山既火車需要行走好長時間,去到中途站奮起湖大家都會買個鐵路便當做午餐,呢道就出現左鐵路便當呢個特別文化
仲未肚餓唔食便當住,先去到火車站旁邊既奮起湖車庫參觀
車庫存放左幾部火車頭
已經退役既蒸氣火車頭都可以係呢道搵到
18噸等級蒸氣火車頭,專門行走平地段
更大既28噸等級蒸氣火車頭,專門行走山路段
細細部好可愛既工程車
呢個模型係介紹火車圍住獨立山轉圈上山;係獨立山個時我係感覺唔到佢轉緊圈,只知道經過好多隧道
上山既火車路暫時都冇車行,唔知等到幾時先可以坐火車上阿里山呢?
山區冇街市,要買餸可以係呢啲小貨車買
回望火車站
阿里山森林鐵路係日治時代已經建成,當年係為左運送山上阿里山林場出產既林木興建,林場自1963年結束營業後,阿里山森林鐵路就變成客運同觀光路線,載聚多居民遊客往來阿里山,我就係其中一個!


text:
有咗B Be之後,夜晚又要去返洗手間,
返到去又瞓唔返添...唉
有時就會上吓網(平時都冇咩時間上網喇)
就好快瞓得返...
見到有個媽媽分享DIY遊戲比啲小朋友
好好喎..唔複雜又平
我都簡簡單單試吓先
認顏色
買咗啲手工紙業$12
攞返玩緊嘅兜要同啲手工紙一樣顏色
之後就一張一張比佢,同佢講呢個係紅色,
叫佢放入同一色兜到
(婆婆做咗助教)
一開始時,我先比一隻色,先放哂一隻色,
然後先再講第二隻色,最後先大兜亂,
叫佢自己入.
其實佢都已經識紅色/白色/黃色,
不過唔係好叻,有時會撈亂,
希望玩咗呢個之後會再有進步.
玩玩吓佢又你班埋啲兄弟嚟一齊玩,果然有情義呀
我又會叫佢比張紅色巴C,比張藍色仔仔
又可以多個玩法~
分長短
喺屋企邏咗啲飲筒,剪開長同短
之後搵兩個器皿比佢裝,我比兩支飲筒佢睇,
一支係長,另一支就係短
(要有比較先會有長短之分架, 所以要show兩支比佢睇)
不停咁講呢支係長,呢支係短.
然後就叫佢攞長嘅入落樽到
短嘅入落另一隻兜
玩得一陣,又要轉吓,叫佢派啲飲筒比啲兄弟.
比支長嘅woody
比支短嘅恐龍
玩咗十分鐘,未係好識,明天再努力,
玩到悶就攞支飲筒嚟飲...=_=
之後仲全部一齊飲添..wakaka


text:
今日嘅interview 喺四點,瞓醒晏教出去都唔係好醒目,
因為之前唔肯瞓,瞓得唔多,去到都有d呆=_=
呢間學校interview分兩part,
一位家長去見校長,一位就陪住小朋友.
我派咗檬爸去見校長,佢一表人材,學識廣博 (擦下鞋先唔係下次唔肯去=p)
應該好過我呢個C9仔去,
但估唔到跟本連一句說話都唔使講,
凈係一排家長坐喺度填問卷.....
問題係大熱嘅問題,學校叫唔好向透露喎...
(呢間學校唔鍾意家長講咁多出嚟,所以我唔開學校名喇!)
我就陪住小檬,首先係circle time,唱下歌仔,
小檬仲係有d呆,唔係好投入,不過都有拍下手仔
玩咗十分鐘之後就入房interview
一張枱有四位小朋友,我果張只得三個,
老師攞咗積木比兩位小朋友,第三位就玩住車仔先
老師叫小檬疊高佢,佢疊咗三粒就跌咗,又嚟過.
好快又疊到.好在老師都望到佢疊完
老師又考其他小朋友,
之後砌數字形狀板.
第一.二個都好快砌好,
小檬都砌完,老師都未望過佢一眼,
因為望緊第二個小朋友
佢又拆返,又玩過,
我驚老師以為佢唔識砌,攪咁耐,
唯有話你砌完喇?!話比老師聽啦!!!
到第三個,有兩個都係波浪型,
佢調轉咗,老師都有提佢,
最後就比三個水果,叫佢比條香蕉媽咪食,
再比個蘋果老師,小檬都有做到!
一個老師對三個小朋友(我諗四個仲難)
感覺佢本唔可能咁容易知道小朋友嘅程度
唔知點解感覺唔到呢次interview係考緊小檬..
反而好似揀緊家長父母多啲.
呢間都算係好學校,我有去佢地嘅家長簡介日
都覺得唔錯嘅.
如果佢收,都有可能考慮會讀.
(真心,不是囂張,因為㨂每間學校,
都有其他因素考慮)
In 完食咗個O華田木糠布甸
好味!


text:
Sunday, September 20, 2015
Meet Up 義工團探訪老友記第一擊之元洲邨
第一次Meet Up.第一次探訪老人家.第一次見識老人公屋單位.第一次feel到互動的窩心.
雙下巴係我朋友圈內義工的始祖,所有Meet Up呀Hands On 呀都係佢介紹我嘅.上兩個禮拜突然心血來潮上Meet Up睇,見到有探訪老人活動就好似呼喚著我般不能抗拒邀請,膽粗粗就RSVP咗.跟住雙下巴又二話不説又同我去.
到Meet Up當日,一班唔識嘅人全無記認係相約地點集合.企係度周圍望好似等緊人嗰啲就係團友嘞.一齊行去老人中心聽社工briefing.Basic的不能網上公開與受訪者相片呀,唔好話"我下次再來找你"呀,有咩要注意等等.之後兩個人一組,安排探訪地址,攞有心人士贊助的月餅生果就出發.
第一站係探一對年老父女.去到時只得老伯喺屋企.佢個女去咗執紙皮.伯伯話佢個女日日都出去,自力更生好勤力!老伯好開朗,好叻仔!最記得佢話呢度d街坊好幫忙,又會日日約飲茶一人請一日.每日一早都會三五成群落樓下樹下乘涼.又話電話騙䅁呃唔到佢.
第二站嘅"婆婆"簡直係上天派來同反做我個義工嘅天使!姐姐睇落似五十幾歳,原來有七十.日日行四五個鐘頭山,好多活動又有班啱key朋友.比巴黎珍更巴黎珍,樂天過樂天熊仔餅!佢以前喺一間學旁邊賣咗廿年豬腸粉,睇住好多學生哥長大.又話以前嘅香港人很包容,小販都有生存空間.只要肯做就可以為生.仲叫我地要善待人,多d包容開心面對所以嘢.總之佢完全開解咗我!我地走嗰陣不停多謝姐姐,佢由頭至尾都超好笑容.總之好high!
最後一站係一個老婆婆,佢係三個之中最灰嘅.行動不太方便,嚟開門時都幾吃力.言談間一心唔想麻煩人,一個人住一切從簡.牆上有好多年輕時嘅靚相,的確好靚.原來婆婆以前係磨Del!有好多嘢唔記得但係好記得想當年喺彌敦道一間叫紅棉嘅影樓做生招牌.
探訪完後take比give更多!要互助包容同埋記住令自己一世都開心嘅事.
Posted by Jenna Michelle at 12:29 AM 0 comments
Subscribe to: Posts (Atom)


text:
「成長」
今日郭大少已經踏入八個月.過去八個月嘅變化真係唔少,因為而家開始食固體,識得向後爬同三百六十度自轉,見到手機好敏感知道係影緊佢,好鍾意照鏡,識得俾手叫你抱.當然佢亦有扭計嘅時候,而且眼瞓大過天,真係可以唔食嘢.最鐘意去街,就算幾眼瞓都唔願去瞓.不過有一樣嘢係由出世到而家都無變過就係佢係一個好開心嘅人仔,日日都會笑面迎人,就算再辛苦,有幾多嘅壓力,每當見到佢開心成長就已經足夠!
「好笑」
如果要數郭大少嘅好笑嘢真係有排數,因為佢真係太多嘢估佢唔到.有時同佢玩啲好低能嘅嘢就會哈哈大笑,而我覺得最窩心嘅係當佢要我抱佢瞓覺嘅時候,我知道佢需要我比佢嘅安全感.當然有好多嘢我無辦法去取代我老婆嘅地位,但係當佢係你懷抱然後無啦啦對你微笑,之後好安心咁瞓著咗.個一刻真係無價!有時就係嚟啲咁細微嘅關係令你將所有嘢拋諸腦後!
「時間」
依家諗返轉頭其實時間真係過得好快,每日我同老婆淨係照顧佢已經一頭煙.有時睇返佢啱啱出世嘅相真係好懷念佢細細隻嘅時侯.不過每日見到佢開開心心咁成長,真係好感激!有時真係唔明點解有啲父母可以捨得揼低自己嘅仔女俾其他人照顧,當然明白大家都係為生活,只不過我相信我嘅決擇係啱嘅.事關小朋友真係大得好快,唔經唔覺又一個月.
Also published on Medium.


text:
徐媽勁街坊
對比起唔貴唔潮都唔著嘅徐濠縈,徐媽媽除咗同個女一樣剪短髮外,一身打扮就同一般 C9無異,唔見有名牌.據街坊講,佢仲日日以巴士代步,真係慳家!
媽咪姐
阿徐收 Eason 2.3億豪宅 徐媽住居屋逼巴士
近期成日見到陳奕迅( Eason)躁鬱症爆發,講嘢同表演都跳咗掣嘅新聞,媽咪姐查實都幾心痛,事關一直覺得 Eason係近 10年最有 heart去唱歌(又唱得到嘛!)嘅歌手!查實「吹神」有齊所有香港男人最恨嘅四仔:屋仔,車仔,老婆仔同細蚊仔,仲要有大把錢,為乜咁愁呢?
好嘞,早幾日,大家終於發現其中一個壓力源頭,就係出名聽曬老婆話嘅 Eason又買屋送俾徐濠縈.阿徐要求唔高㗎,係市值 2億 3千幾萬嘅壽臣山村道獨立屋啫.為咗供樓,「吹神」一年裏面飛勻歐美,亞洲多個國家巡迴演唱,真係唱到氣咳,水都唔得閒吹.咁老婆阿徐呢,咪繼續 shopping,等住再升呢住 house囉!不過值得講嚇嘅係,媽咪姐收到讀者報料,話成日喺沙田撞到阿徐媽媽喺茶餐廳打躉,然後就行嚇附近嘅商場.但徐媽媽同個女最大嘅分別係,佢絕大多數時間都係 window shopping,行兩圈就走去逼巴士返屋企.嗱,徐媽唔係住豪宅,甚至唔係乜嘢大型屋苑,佢住喺有 18年樓齡嘅居屋美松苑啫,你話呢位星媽係咪好親民呢?
媽咪姐只想講句,做阿媽嘅應該唔太介意無豪宅住嘅,不過做女嘅如果有時間四圍飛去食好嘢,買靚衫,不如同阿媽去多幾次旅行啦!大家都有個女,大家都會老囉.
誓做上等人
年前徐濠縈曾借住好友何超儀喺渣甸山嘅獨立屋,自此以住 house為目標.終於佢喺上年 12月買入壽臣山村道 Shouson Peak嘅 19D三層獨立屋,辛苦你嘞 Eason!


text:
又到左小王子媽媽教你地整o野食嘅時間o勒~好多Blog友問我究竟點樣瀄朱古力花,其實要瀄朱古力花5係好難,但係就要識得個技巧,只要係學識瀄朱古力花嘅技巧,咁就瀄咩都5係問題o勒~無論係cream又好icing又好,因為其實所有o野都係一樣咁瀄 ga啫.
朱古力係一樣好神奇嘅食材,無論係咩甜品都好,只要有朱古力o係裡面就會變得特別好食,保存期特別耐,特別濕潤,連整o個甜品都特別易成功.就以海綿蛋糕為例,海綿蛋糕無論係材料一或係做法,都貌似易到嘔,但係相信好多鍾意焗蛋糕嘅BLog友都試過~o係海綿蛋糕上面滑鐵爐.但係如果你試下轉焗朱古力味嘅海綿蛋糕,可能又會成功gar喎.朱古力o係甜品界裡面簡直就係"神來之手",佢能令所有不同嘅甜品都變得好好食.
係學瀄朱古力花之前當然要溶朱古力先la~但係一講到溶朱古力就有一大堆學問na,所以o係我上次教你地整o個個"夾心朱古力波"我話﹣﹣>
"中級組嘅同學可以試下將個"夾心朱古波"coat melted chocolate."
又好多鍾意煮o野食嘅人一講到朱古力就驚,5知試過幾多次萬事俱備~獨係盤melted chocolate "喎"左,攪到真係一鑊泡.其實o係煮食嘅過程上面有失敗未必係一件壞事,因為我地往往都可以o係失敗嘅過程中學到新o野,就算係我都5係每一次一煮就成功~
失敗無問題﹣﹣但係一定要知道點解!
如果5知道"點解",下一次就無辦法進步gar na.
焗西餅 5同煮飯,煮飯可以樣樣卓量.但係整西餅係一種Science,每個step都有得解,面每個解釋都係其中一個令呢個西餅成功嘅原因.即使係一d用開眼嚟落份量嘅人都一樣係有一個特定嘅份量,只係佢地係用自己對眼嚟量啫~真正卓量係好似你炒菜落鹽咁,真係可以連望都5洗望,求其落少少.
以下我講嘅o野好重要,雖然o係Video裡面我有講,但係因為太~重要o勒,所以我一定要用字再打出嚟一次,等你地5記得o個時可以即刻上嚟呢度睇返,5洗再成個video再睇多次咁煩.你地一定要記到實,因為呢d就係溶朱古力嘅最基本但係又係最最最重要嘅技術.
1.朱古力價錢有貴有平,究竟係咩令到佢地嘅價錢錯咁遠呢?就係Cocoa butter嘅含量,越高Cocoa butter含量嘅朱古力就會越貴,朱古力味越濃.
2. 朱古力雖然同咖啡好老死,但係同水就係世仇.要不你就落一杯水,千奇米落小小,有種hot chocolate就係用大量牛奶同朱古力溶埋一齊嚟飲ga o勒~所以落大量水嘅話就無問題,問題係一滴,半滴,即使係個碗未乾透,一或係個匙未抺乾.5好睇小嘅小小濕氣,佢會令一大盤朱右力毀於一旦.
3. 永遠5好用木制品嚟放朱古力or 攪d朱古力,因為無論你抺到幾乾,木制品裡面都會有濕氣.呢個就係點解我地炸o野嘅時候會放對快子落d油度睇下有無泡,你有無諗過o個d泡究竟係咩嚟?點解會有嘅?就係因為木快子裡面嘅水氣na.
4. 受左濕氣影晌嘅朱古力會結成一舊舊,用5到ga na!
5. 市面上有三種最普通嘅朱古力,就係黑朱古力,牛奶朱容力同白朱古力.其實呢個世界係無白朱古力呢樣o野,嚴格嚟講白朱古力5算係朱右力,佢係因為世界需求而做出嚟ga啫.
6. 白朱右力好易吸水氣,好似我之前所講,吸左水氣嘅朱古力係無可能溶得成功嘅.由其係想用嚟做蛋糕裝飾,如果朱古力o係溶嘅過程上面失敗,咁你就一定無可能裝飾得成功na.所以開左又未用完嘅白朱右力要特別用膠袋放好,盡量5好比佢受潮.
7. 牛奶朱古力雖然無白朱古力咁易受潮,但係一樣會受濕氣影晌,所以要放好.其實無論係邊一種朱古力,只要我係開左又未用完,我都會用密實袋裝好,以免受潮.
8. 整開西餅嘅人會知道,有一種朱古力叫Cooking chocolate,比我地平時食開o個d朱古力平d.究竟Cooking chocolate又同我地平時食嘅chocolate有咩5同呢?首先Cooking chocolate嘅Cocoa butter含量比較低,That's why Cooking chocolate嘅價錢比平,咁當然朱右力味無咁濃la~咁究竟應該用邊種Chocolate嚟整o野食好d呢???
9. 用嚟當作材料咁放入個甜品度一齊煮嘅~當然係揀Cocoa butter 越高,味道越濃嘅朱古力就越好味.
10. 但係講到用嚟做蛋糕裝飾就完全5同o勒~用越靚嘅朱古力gi出嚟嘅朱容力花,set嘅時間就會越長,就係你等嚟等去都未可以做下個step.
11. o係Video裡面我話要加熱到60度,其實我噏錯左,係30﹣40至o岩.
好o勒~準備好未?準備好就要去片o勒,正因為朱古力有一大堆學問,所以Video嘅前半段會比較長,請Blog友們耐心d睇o勒.Video o係最下面.


text:
2010年8月5日星期四
海盗飯糰雞批盒
其實小王子舊年先識得拃快子!重要係因為我舊年開始整"嘩box"比佢,d同學仔見到佢拃快子好勁.小王子為左要show d同學仔自己識拃快子,佢至學得識咋!我朋友d仔女,兩歲就識用快子la~幾年前有個朋友同我講﹣﹣
"上個禮拜我個仔帶左d青豆返學,o係 "show and tell" o個陣表演用快子夾青豆呀!"
我話﹣﹣
"嘩!咁勁呀?我個仔用手都未執到d青豆呀~"
真ga bor~細微嘅野,小王子係做5到ga喎!呢個係其中一個小王子做手工5掂嘅原因.小王子到6歲都未決定究竟用左手寫字ar,一或用右手好.起碼到佢7歲,小王子至決定用左手搾交剪!
點解?
因為小王子兩隻手都寫到字ga喎!5歲o個陣,小王子個班主任問我,究竟小王子係用左手定係右手寫字?點解佢兩隻手都寫到字嘅?
我幾時發現小王子5係淨係用右手呢?就係當小王子重係BB嘅時候,我買左隻轉彎匙比佢用.但係5知點解,小王子用極都用5到?我心諗﹣﹣
"點解隻匙個彎位會轉第邊,5係轉入小王子個咀o個邊嘅?"
o個時我重諗﹣﹣
"嘩!bad design呀~比人呃左錢tim呀!" hahahaha.......
最攪笑係我自己搾住個匙嚟試,"咿?得喎"~但係一比返小王子用又5得嘅?其實o個時我無發現,因為我係用右手搾ga ma!後來望下~望下至知道,5通小王子係用左手嘅?咁你知la~通常媽媽發現呢樣野,就會o急住個仔之後做嘅每一個動作,睇下自己個仔係米真係用左手ga ma.點知我睇嚟睇去,發現小王子有d野用左手,有d野又用右手喎~攪左好耐我都5知究竟小王子係左 撓定係右 撓 !
後來我帶小王子去睇醫生,問醫生咁點?醫生就話小王子呢種5知叫咩XXX(真係5記得個名),好少人有.叫我千奇5好迫佢用邊隻手,由得佢自己發展.所以我一路都無教小王子搾筆寫字,都5知佢想用邊隻手寫~所以o個時小王子係左右手都寫到寫ga!
到而家,小王子大部份野都係用左手做嘅~但係打網球佢又用右手喎~用交剪呢~就左右手都ok!激我呢~就時時都得law!
訂閱: 文章 (Atom)


text:
好!齊高呼 "小王子媽媽萬歲,萬歲,萬萬歲" 先.
教埋今堂 "玫瑰方糖" 之後,跟住o個幾堂"嘩!Box教室" 我會教返做"嘩!Box"o勒,因為我知道一路都有班"嘩!Box"嘅粉絲嘅,所以希望家有厭食小王子嘅你都可以同我一齊整"嘩!Box".
今次教你地做呢個 "玫瑰方糖",又係一個間單,易做兼零失敗,但係出到嚟個樣又係靚到嚇得死人o個隻嘅.做 小小 o野,洗 小小 錢就可以攪到d大茶飯......
無錯!
"小小付出,大大收獲" 正正就係我地C9繼 "輸人5輸陣" 嘅另一個代名詞la.
嘩哈~哈哈哈~
係咁嘅~有日我忽然間諗起﹣﹣"不如試下做方糖la"!
記5記得以前我地細個o個陣,好多時去到d餐廳度食野,都會放粒方糖o係口度當係食糖gar?以前我地o個代點似而家d細路咁幸褔至得gar~放粒方糖o係口就當係食左糖ga na.於是就開始research,構思,試做,然後就出現今日呢個"手工玫瑰方糖" o勒."玫瑰方糖"令一杯普通嘅奶茶透出淡淡嘅玫瑰味,老實講我覺得有 小小 浪漫feel呀!hahaha...而朱古力方糖呢我以前見過一次,覺得幾得意,所以今次試下自己做,佢為你o個杯day day飲到想死嘅咖啡帶嚟驚喜,係米好正先?
其實我重攪左好多其他5同款同5同味嘅方糖,但係因為我5想次次dVideo都攪到鬼咁長,所以今次淨係教你地做兩個味啫,有用現成方糖嚟做嘅~又有全人工手做嘅,第堂再教你地第d味同點樣用糖霜裝飾粒方糖.今次教你地用返上次學做糖皮花買落嘅糖皮做裝飾,等你地5洗哂o野.
o拿~咁又打到幾蚊爺頭ga na!積少成多呀姊妹~
溫馨提示:
1. 玫瑰花茶泡好之後,色素要o係茶暖暖地o個時落,因為咁d色會容易d溝均.
2. 茶要全凍至可以加入砂糖中,如果5係砂糖會即時比熱整溶.
3. 玫瑰花最好預先去掉花蕊,淨係加入玫瑰花辨落砂糖中,咁做出嚟嘅方糖會靚好多.
4. 朱古力方糖可以用靚朱古力,5洗用cooking chocolate.
5. 溶朱古力要去掉高熱至可以加coat上方糖度,5係粒方糖會即時溶.
6. 今之我用左靚朱古力嚟做呢個朱古力方糖,如果你真係無辦法攪得掂靚嘅朱古力(靚嘅朱古力比cooking chocolate難控制好多,想知多d嘅Blog友可以睇返我教gi朱古力o個堂"嘩!box教室".)可以用返cooking chocolate嚟做,但係要快手d,5好等到d cooking chocolate凝固左你都未coat好d方糖.再5係放粒方糖放入冰箱度雪5分鐘至再coat朱古力都得.
7. 最好連同防潮包同做好嘅手工砂糖一齊.
8. 要好運至會見到朵花浮o係杯茶面gar,所以祝你好運o勒!
9. 吾一定要整方形嘅,用個細嘅cookie cutter嚟整都好,再5係就搵個細冰格又得.
10. d糖花記得要全乾至好痴上粒方糖度呀!
11. 只要存放得好,玫瑰方糖可以放好耐,但係朱容力方糖因為有朱古力可能會返潮嘅開係,最好5好放得太耐,否則朱右力面可能會出現雪花狀.
P.S. Video o係相下面,碌落小小la~


text:
一朝早起身去左行後山.
跟住就開始左藝術之行.其實好開心可以o係yr2的時候有機會去日本做義工,仲識左班藝術之友,我自問對藝術的認識真係shallow 到唔shallow,只係有d 興趣,所以有個藝術朋友時不時去下exhibition 都幾開心.
今日就同友人去左Finding Antonio Mak 「尋找麥顯揚」,其實我唔識評價個exhibition好無睇,不過就點都好過隔離的丁衍庸lor... 講番,其實最搞笑ge係我有聽過我個master同學仔講佢搞呢個展覽背後的辛酸野,跟住又發覺其中一個日本藝術朋友原來係Exhibition Manager,已經加左幾分熟悉.
睇完之後就同友人去左林嵐的working studio 同佢傾左陣計,其實我真係覺得artist 都係普通人一個,好似呢位藝術家,就係咩都笑一餐的人,好nice,不過佢就係有多人一份感覺和勇氣囉.一講就講左我估成個鐘,累到呢... 但呢個機會十分難得!! 好開心.
離開左香港藝術館,就梗係去食tea啦.食完tea就去行pageone,哈,竟然俾友人搵到Chichu Art Museum 「地中美術館」的書仲要有6折!! 我其實好鍾意買一d 我去過,有個人感受回憶的書收藏,因為我唔希望我會忘記呢個地方.友人話買書好講緣份,我都信,其實我根本做咩都好信緣份... 係咪太迷信呢?!應該話,我信「係你就係你ge,唔係你就唔係你ge」啦.
係咪滿載而歸呢,我好開心呀,好鍾意咁樣小小的藝術之行.不過當我越接觸得多,我就越覺得藝術甚至藝術行政唔係我杯茶,可能我只係鍾意參與其中.究竟係我動搖,定係係我的醒覺呢?


text:
今次去台北,只係去左短短四日,真係短左d,不過我老豆適應能力好低,平時已經瞓得唔係幾好,一去旅行生保床就瞓唔著,所以都唔去得耐.
住宿:
由於復活節假,酒店都唔平,我地一行四人要租兩間房,於是上網搵下民宿,結果搵到間o係忠孝敦化站隔離既民宿,兩房一廳兩廁所,方便之餘地方又闊落d,價錢比租cheap既酒店平接近兩成.由於飛機延誤,本來plan左一到步就先去民宿再去食到飽,點知遲左到鬼咁肚餓,所以落機之後就直接去食野,直到中段既時候check email發現民宿主人email過我,打返俾佢原來佢已在附近等我一段時間,由於我未住過,以為好似酒店咁隨時可以check in, 只要到民宿前一陣通知佢就ok,完全無諗過人家會等既問題,不過食到中段無理由就咁走,只能夠約定佢晏少少.到步主人都無黑面,依然笑容可掬,我就係咁講唔好意思,有過今次經驗,下次唔會之後我唔會咁架啦!民宿地點方便,環境唔錯,夠整潔,兩老覺得比住酒店更好,讚口不絕.
今個行程最貴係食左餐自助餐,下午茶時段港幣兩舊水一個人唔使,食物種類唔少,不過水準一般,但以咁既價錢算唔錯.亦都食左次食到飽既火鍋,一人百四蚊有找,都係下午茶時段,食材有水準,特別係肉類,絕對超值.有日早餐去食左all day breakfast, 亦有試過幾間小店,都算唔錯.最失望既反而係有少少名氣既食店高記,食物大多在水準以下.


text:
今日我要整〝紙包蛋糕〞比阿婆,但係8點幾起身太早,用打蛋器會嘈住鄰居,所以晏D先整,跟住晏晝就約左去肥阿哥家玩.由於老公部電腦尋日已執過,而我部Notebook尋日好慢又話〝虛疑記憶不足〞,並且有2星期未執過機,所以就用住老公部先.
我用老公部機只是開左自己既〝Blog〞,跟住用〝Yahoo〞搜尋我部機既資料睇下有冇消〝RAM〞,我睇睇下〝Norton〞就彈左個警告視窗出話〝中左木馬〞,哎呀!點會咁架~,其實,老公部機佢只是去2個地方:馬會和波網,我好少用佢部機,但這幾日我上網搵緊寫網頁既法語,所以我就2部機一齊用,唔通咁樣就出事.弊喇!我好擔心,Notebook,老公和肥仔部機我都只是全上同一樣教寫網頁既網,咁我地會唔會全部中招呢?
我強行熄左再開老公部機,只是得桌面幅相和有個信息長彈出嚟!我部機用〝Norton〞,〝Ad-ware〞,〝Windows Defender〞掃過,都冇發現,但點解會咁?最快既方法搵肥阿哥救亡,我send SMS比佢,因為佢早上公司好忙,到左點幾打左2次比肥阿哥都冇人聽.肥仔來電問一陣吃乜?我就講〝老公部機中左木馬〞,諗住叫肥阿哥修理和睇下佢部機有冇事,但肥仔話佢部應該冇事,我見還掂都係順便拎埋Notebook比肥阿哥睇睇.
之前肥仔話同阿嫂一齊去買〝麥麥〞,係差不多落車時見到街上拎住〝麥麥〞既人好似阿嫂喎!但一瞬間又睇唔清楚.老公係屋企樓下茶餐廳買外賣和睇住牛龜重既電腦,Notebook,我自己一個拎蛋糕回家,回到中真係見到肥仔,原來阿B剛睡醒,咁頭先見到應該係阿嫂,阿婆見到好開心.
我過到去同阿嫂講頭先好似見到佢,原來我冇應錯真係阿嫂.我地開餐阿B又要食,但我地食〝麥麥〞,老公食炒飯,咁就由老公餵阿B食炒飯,食到中途門鐘〝叮噹~叮噹~〞,娣婦都係買左〝麥麥〞,但我唔覺個〝「椒」財皮燒牛肉包〞好似肥仔講得咁好食,我食完再打多次比肥阿哥,肥阿哥部機要留院,但唔好催佢要拎返,我講埋Notebook既情況佢知,佢話等佢返嚟再講.
終於等到肥阿哥返,我話部Notebook用Norton掃掃下毒就話〝虛疑記憶不足〞,肥阿哥未睇就話係咁要加RAM,部機既Graphic Card和其他野都會share RAM,部機既碟我冇帶明天比阿嫂.
我見阿B有D呆滯就出招~打機,佢見到就坐定定,仲偷笑添!之前我既目標係破〝跳雪〞紀錄,因為好有成功感,但比肥仔扯到個分好高,起碼2跳都要有172m以上才可上榜,好有錯敗感,所以我轉玩〝碌波波〞,玩多左掌握到D好有成功感,但要破娣婦紀錄要再加把勁.娣婦初初都冇玩,但佢一玩有好多紀錄都比佢破左,而家都未有人破到佢,不過,好似肥阿哥破左2個.
臨走時肥阿哥拎左部Notebook睇,才發現本身部機得256RAM,肥阿哥拆阿嫂部新Notebook既RAM換去我部到,再買條2G換去阿嫂部機到,但係條RAM唔〝arm〞插,唔緊要喇!真係頂唔住先加.
明天肥阿哥公司〝Annual Dinner〞唔想去,因為佢要做司義,但佢唔想做〝fing〞極都〝fing〞唔甩,所以明天阿B歲半,我地約左去街,肥阿哥嚟唔到,咁明天叻仔D抽份勁野返嚟做補償喇!


text:
呢位女講師喺大學任教之前,係一位律師,一個喺咁純潔環境長大嘅女仔,即使幾咁清純,心入面都總會諗過,人一世物一世,一個人乜都要試試.喺咁嘅情 況之下,嗰位女講師上網識男仔,都係一件好正常嘅事.
如果好似呢位女講師一樣,有人發難話將你嘅醜聞公開,面對咁嘅打擊,就好應該諗吓應該點做,就好似上 市公司一樣,究竟點樣去應付壞消息.不過,上市公司每半年就要公布一次業績,嗰位女事主就唔同,如果佢甘受勒索,每個月定期畀錢嗰位蠱惑仔,相信件事冇咁 快爆出嚟.
但係大家要明白,呢個世界已經冇乜嘢可以永遠隱瞞,美國有一個網站叫drudgereport.com,每日有一千六百萬嘅點擊,大家可能會 問:「點解佢咁紅咁多人去?」其實呢個網站就係當年踢爆克林頓Clinton同萊溫斯基Monica Lewinsky性醜聞嘅網站,可見要瞞住一啲嘢,以家科技咁先進,都幾難.
令對方無力反擊所以遇到壞消息就一定要自己公 布,好處係可以主導輿論,控制報道方式同用詞.女講師走出嚟認,兼且做A1頭版故事,走呢個政策嘅時候,都要同自己講一句:「紙係包唔住火.」同上市公司 一樣,自己出嚟認咗衰仔先,好過之後被人亂寫.
呢位女講師最成功嘅地方就係,佢已經將蠱惑仔標籤為「淫窟主持」,條友已經無力反擊,兼且唔可以放片去勒索 女事主.女事主面對嘅最大壓力,就係佢嘅學生同埋屋企人,學生會擔心佢之後能唔能夠「做好呢份工」,而屋企人亦都會驚佢嫁唔出.好彩,yi家香港女性出嫁之 日,都好少仲係完璧之身,呢方面佢屋企人唔使怕.學生方面更加唔會覺得佢嘅工作能力會受影響.
最後,我想話因為bad boy始終係好有吸引力,所以香港各位女性,請小心好似孫柏文呢啲bad boy.


text:
Friday, December 07, 2007
銀主盤隔籬爆大鑊
董建華又嚟噏嘢
不過,花旗國政府又話唔想「一刀切」,救晒做過呢種按揭嘅業主.如果話要甄別邊個「得救」,邊個冇份,淨係咁都已令計劃冇辦法行得通.
正當我喺網上瀏覽,希望可以搵多啲「拯救負資產」計劃嘅內情.點知,原來花旗國總統會喺噚日我交稿限期之後,發表計劃內容.即係今日篇文未插得保爾森住.不過,噚日正當我諗寫乜好時,喺牆上嘅電視機,突然見到前特首董建華喺中大發言.一睇,百感交集.
以前,特區爆發負資產斷供潮時,亦有好多單位被債主充公,變成冇人住嘅銀主盤.當年,好多斷供被迫遷嘅人,就連搬屋嘅心情都冇.作為鄰舍,分分鐘隔籬個銀主單位嘅雪櫃不單止冇搬走,連雪櫃裏面嘅食物都冇清理.如果遇上個單位被斷電,就會有好多曱甴.
其實,呢種斷供潮爆發嘅「社區問題」,不單止喺人口密度高嘅特區出現.今年夏天,我曾經解釋過喺花旗國,有好多有泳池,不過冇人住嘅銀主盤,喺雨季時爆發蚊患.
保爾森用心良苦
原來,喺冬天一樣有問題.正當大雪紛飛時,好多省市有條例要求業主喺24小時之內將門前行人路嘅積雪鏟走.業主唔鏟走,政府幫你鏟.不過要收錢同罰款.今時今日實在有太多銀主盤,政府鏟都唔夠人.仲要因啲按揭已經被賣出,分,拆再賣出,政府要搵個話得事嘅銀主代表都好難.保爾森想阻止斷供潮發生,唔係淨係為咗啲銀行咁簡單.
1 comment:


text:
近日有新聞報導台灣人氣飲品純萃喝喺香港便利店下架,引起一陣不安,以為產品入面有咩危險物質,其實今次嘅事件係純萃喝產品入面添加咗茶胺酸(L-Theanine).呢隻添加物喺台灣係冇問題嘅,不過喺新加玻就唔喺許多添加物入面,所以新加玻就將產品下架,而香港亦跟隨新加玻做法.其實茶胺酸(L-Theanine)係一種喺茶葉中會搵到嘅物質,正常食用情況下大致安全無害,所以大家可以放心.只不過經過今次事件,食安嘅問題好似又一下子多咗好多人關心,到底食安問題大家了解幾多?今日我哋一齊了解多啲,等唔使下次又虛驚一場.
選擇食物嘅時候有好多方面要考慮到,首先當然會考慮到佢嘅營養價值,睇下係唔係健康嘅食物,不過同時我哋亦都要睇下食物嘅安全情度,例如食物中嘅添加劑以及食物有冇受到污染等等.食物好多時候都會加入唔同嘅添加劑,令食物更加安全,美觀及穏定等等.常用嘅食物添加劑包括防腐劑,抗氧化劑,甜味劑,染色料,增味劑,增稠劑及乳化劑等.雖然一般來講食物添加劑唔會帶來好大嘅問題,不過如果長期過量攝取可能會對健康構成影響.聯合國糧食及農業組織∕世界衞生組織聯合食物添加劑專家委員會會蒐集以及分析有關食物添加劑嘅科學數據,並作出建議.有啲人亦會對某些食物添加劑敏感,所以大家對呢方面都要多啲認識啊!
今次事件嘅起因係茶胺酸(L-Theanine)喺台灣係許可嘅添加物,而喺新加玻就唔係.咁香港嘅許可添加物可以喺邊度查閱呢?大家可以參考以下嘅條文:
(1) 《 食物內染色料規例 》 ( 第 132H 章 )
(2) 《 食物內甜味劑規例 》 ( 第 132U 章 )
(3) 《 食物及藥物 ( 成分組合及標籤 ) 規例 》 ( 第 132W 章 )
(4) 《 食物內防腐劑規例 》 ( 第 132BD 章 )
其實之前台式飲料都曾經引起恐慌,就係因為起雲劑.起雲劑喺屬於添加劑嘅一種,係一種乳化劑,通常添加喺果汁或者飲品中.佢可以令食物中嘅兩相或多相物質形成或保持在均質乳化液嘅狀態,加喺飲品度可以令賣相更自然.起雲劑通常係由阿拉伯膠,乳化劑,棕櫚油及多種食物添加劑混合製成.既然佢係一種食物添加劑,咁點解要驚呢?原來有啲商人為咗減底成本以及增加穏定性,將鄰苯二甲酸酯類嘅塑化劑(例如DEHP和DINP)代替其他食物添加劑去製造起雲劑,而呢類塑化劑係唔可以用作食物添加劑.
除咗添加劑,食物仲有可能受到其他來源嘅污染而變得唔安全.有時候唔係刻意加入有害物質,啲污染物可能係由天然途徑,環境污染或生產過程中產生,例如砷呢隻物質,我哋喺食用海產尤其係貝類時就有機會攝取到.砷可分為有機砷,三價無機砷和五價無機砷三種形態,大多數嘅砷化合物都可以溶喺水度,所以砷常見於海產,不過喺食物中攝取砷嘅水平一般唔會危害健康.又例如核事故可能會令食物受到輻射污染.
另外,食物都可能會受到細菌,寄生蟲,毒素等污染.細菌如李斯特菌,沙門氏菌以及霍亂弧菌等.食淡水魚時亦要小心受到寄生蟲感染,如果進食未煮熟嘅淡水魚,可能會受到中華肝吸蟲感染.香港嘅腸道寄生蟲感染個案超過8成都係由中華肝吸蟲引致,中華肝吸蟲可令肝臟嘅膽管梗阻,發炎和出現癌症.食淡水魚時記得要徹底煮熟先好食啊!
想食得安心又放心,喺選購食物時記得睇清楚食物標籤,睇下有冇敏感嘅食物添加劑,亦要時常留意住食物安全嘅新聞,留意住會唔會有食品受到影響.
食物添加劑消費者指南可以去 睇.
由即日起至2016年9月30日,客戶憑渣打/MANHATTAN信用卡於全港惠康超級市場,Market Place by Jasons,Jasons • Food & Living,ThreeSixty或Oliver's the Delicatessen分店,惠康為您送或Market Place by Jasons網上品味超市簽賬滿指定金額,可享即減折扣優惠.
信用卡優惠詳情可以去 睇.


text:
Speed Dating 極速約會 | 單身配對 | 約會Hong Kong – Everydate.hk 正所謂區區有睇頭,18區最富有係中西區,最窮係深水埗,極速約會 呢啲唔使講都知,但近日潮流興講「剩女」,邊區最多剩女你又知唔知?唔好以為女強人聚居嘅灣仔,中西區係「剩女」集中地,官方數據話你知,18區中,黃大仙先至係「剩男剩女」集中營!
統計處早兩星期公佈咗2011年人口普查嘅分區數據,除咗了解邊區最多房奴,供樓供到氣咳;邊區最多打工皇帝之外,仲有一個被視為終身幸福數據,就係每區15歲以上從未結婚嘅人口比例.
荃灣姻緣最旺
八方真係勢估唔到,黃大仙竟然係各區中,未婚比率最高嘅區域,剩男比例高達36.2%,剩女嘅比例有31.6%,未婚男女各自高達逾6萬人,雖然統計處條線劃喺15歲,但按比例推算,即使到咗適婚年齡,剩女剩男嘅比例都係會一樣咁高.唔通年年都咁多來自18區嘅善信去黃大仙求籤,畀佢哋求走晒黃大仙區嘅姻緣籤,搞到呢區自身姻緣運咁麻麻?
剩女高企區份排第二係中西區,其餘係南區同大埔.咁邊區最少男女未結婚呢?答案原來係荃灣,無論男同埋女,未結婚嘅比例都係最低,男係30.3%,女係27.6%.咁如果想搵老婆老公,擺脫單身,應該搬去黃大仙碰運氣,定係殺入荃灣好呢?
黃大仙「票王」區議員胡志偉喺該區紮根咁多年,都話無從估計點解自己呢區咁多剩男剩女,推斷原因之一係因為黃大仙呢區係舊區,好多長者後生時,都係擺幾圍,拜過天地就叫做結咗婚,所以冇官方結婚紀錄喎.不過全香港有咁多舊區,八方認為呢個講法未必成立.


text:
Friday, 26 October 2007
天劍 Heavenly Sword
都好耐冇玩一個 game 玩到爆機 lu. 尋晚就玩 Heavenly Sword 玩到爆機. 當然, 一來個 game 真係幾短, 不過亦因為我好鍾意呢隻 game, 所以先會有興趣玩到尾. 我一向對動作 game 都興趣不大, 所以當有隻動作 game 吸引到我, 就要o係呢度表揚一番.
覺得 Heavenly Sword 好玩係因為佢有好多特別o既地方. 首先, d 唔識玩o既人會 mash buttons, 胡亂出招, 但係咁玩係唔掂o既, 因為好多時敵人太多, 會成日俾人打中. 又未必會死, 不過樣衰. 正確, 而有型o既玩法係要小心好多, 睇清楚擋到人地攻擊o個一刻用 counter attack, 而呢 d 反擊o既 animation 好有型, 每當成功使出, 都會有種莫名o既滿足感. 另外 aerial combo 亦非常精采. 你可以打人上半空, 再跳上去打佢, 但係o係半空會變成慢鏡, 會有足夠時間出 d 好型o既招數, 好過癮.
另外, 亦唔係只有劍斗, 亦有好多地方要用箭射人. 有趣o既係支箭射出後, 會變成慢鏡頭, 跟住支箭飛, 你可以改變支箭o既方向, 當睇住支箭射入敵人隻眼度, 發出慘叫, o個種快感真係好頂癮. 畫面亦靚, 人物設計亦出色, 尤其係主角 Nariko 同 Kai, 短短幾粒鐘就變成好鍾意佢地. d 環境亦好正, 有 d 地方甚至令我諗起 ICO, 嘩, 如果第日出隻好似 ICO 咁o既 game, 而有 Heavenly Sword 咁質數o既畫面, 咁就真係正. 音樂同配音亦好出色. 成隻 game 都造得好好, style 一流, 令識玩o既玩家覺得自己打得有型, 滿足感十足. 唯一唔好係個 game 短, 大概7-8 個鐘咁上下. 不過係個 game 實在好玩, 先會令人覺得短. 其實 7-8 對動作 game 唔算好短, Devil May Cry, Metal Gear Solid, Resident Evil 3 都唔係長得幾多. 希望將來會再有同類型, 唔使 mash buttons o既動作 game.
ps, 唔記得報告, 我已經收到消息, 我 d comprehensive exams 已經及格晒. woo, 以後唔使再考o個 d 差唔多成十個鐘頭o既痴線考試.
Posted by Howtindog at 06:35
Labels: 打機
0 comments:
Subscribe to: Post Comments (Atom)


text:
早兩個禮拜做清潔,抹到電腦枱時就發現電腦螢幕個火牛凹咗,形成一個氹嘅形狀,當時只係覺得奇怪,但並無注意到問題.直到禮拜四晚上網,好友喺 Facebook 錄音留口訊俾我,因為太細聲嘅關係,一定要將個
speaker 貼近耳邊先聽得清楚,正當我拎起個 speaker
時,個螢幕突然斷電熄咗,我知道一定係郁咗條電線,所以諗住移番好條電線啦,點知一郁就出事喇,睇住個火牛爆火光,跟住間屋就漆黑一片,全屋啲 fuse 都跳哂掣!!
因為其實當時係仲有其他嘢正在做緊,所以必須要嘗試開番部電腦登入自己 account,再接駁手機上網繼續完成工作.喺無咗電腦螢幕之下,居然我都可以摸住個 mouse,click 入自己 acoount 之後再輸入 passwork 成功登入,我都真係服咗我自己!! :P
其實要配番個火牛都唔易,起碼我住嗰區都搵唔到,好彩 Winnie
話我知市中心都有幾間電腦舖,叫我即管去睇吓有無得賣,
卒之都買得到,真係好彩,$130 就攪掂,如果買唔到
的話就要嘥成千蚊買過個電腦螢幕喇!!
呢個火牛真係貼心,有齊各式插頭,梗有一個啱用.
唔單只插頭有多款選擇,就連電壓都有得揀,由 12V 到 25V,
真係一個萬用火牛!因為呢次燒咗個火牛又學多樣嘢,
知道原來唔同嘅電腦螢幕係有唔同電壓,
仲有萬用火牛呢樣嘢呢!


text:
上個星期一係我地SYSTEM LIVE RUN既大日子
一如V姐所料
淪陷了
由平日十個CASE以內暴升到百幾個CASE
個電話響唔停
我地個個 D"舊相好"都打俾我地
成個星期我就係係咁聽電話
每個user講黎講去都係個D問題
但我地都要好有耐性,好謙卑咁解釋同埋安撫佢地
因為..個SYSTEM差係我地既錯
所以我地只可以道歉
第一個星期真係聽到我頭都痛
所以我同肥仔講話真係要帶住支百花油係身
係同好多唔同既user傾計既過程中
真係令我體會好多
所有user都係不斷投訴..講我地system又慢又save唔到..都預左家啦
但部份user投訴後聽完我地話我地都FIX緊佢地都會接受
但最感動既係聽過一兩個 user係會好體諒我地,知道我地岩岩出一定有d問題
亦都知道我地要時間fix..都知道我地俾幾千個User圍緊
同埋d cnd為左我地個system多左好多workload都無打過黎小我地
但最接受唔到既user係質疑我地個system無經過testing同埋點解要出得咁急
我好想大聲咁同佢地講我地個system係經過UAT家
D USER係超過70%接受我地個SYSTEM我地先推出
至於點解所有UAT既USER都接受我地個system就要問返佢地
出得咁急唔係我地想
我地趕住出都係咁係到OT
最辛苦係我地囉
但一切都係BUDGET問題
唔好講到我地想咁先得家
點解出得咁急就問我地既大老闆啦
我都想慢慢先出..我地可以慢慢咁整
當然..聽到D USER俾我地個SYSTEM搞到雞毛鴨血
我真係好同情佢地
有幾位USER真係好慘
但..我只可以講..我地都唔想
但真係要到上左
有成千幾人一齊湧上去我地先知原來個SERVER會負荷唔到..會好慢
呢個問題我地可以點試?
其實所有CRITICAL既問題都係因為太多USER搶RESOURCE所致
當然其他MINOR既BUG真係我地無試清楚
所以我地只好罵不還口
但都希望D USER E.G.BOXXXX 唔好真係講到我地尊登整個爛既SYSTEM上去害你地咁
唔通我地真係博俾4千幾個USER鬧咩
你估一邊聽人鬧一邊改BUG係一件好好玩既事咩
我解釋你聽你就話我地成日都咁多因為..成日要user企係我地位置諗
fine
你咪鬧囉
都唔明每個小問題係你眼中都變到無限咁大
將一件小事化到咁大
做人唔通就唔可以心平氣和D咩
打俾我地睇黎都係你想出氣姐
根本唔係想聽我地點教你避免呢d問題
真係想死


text:
何謂幸福?唔洗我煮有人煮埋比我食咪就係幸福囉~C6果然守信用.知我最愛かに道楽既かに雑炊.真係打算煮比我食.呵呵,雖然同かに道楽既水準有啲距離.不過幸福卻是滿滿的.
未煮比我食之前,佢話肚餓要我煮先.話塞車,依家食少少打底先出去買蟹.我又黎中西fusion慢煮鹵水鴨腿!
今次一次過四隻.
試72C 三個小時.
放涼.
C6已經開定酒等食鴨腿!呢枝就係個日老闆勁水我買個枝.嘩!US$16真係抵到爛~佢話想買成case當table wine!好癲啫!
配菜係菇~
好靚仔!
都係覺得加咗錫紙包會方便食啲!今次72C 3個鐘我覺得肉有少許癡骨,應該要再煮耐D.
重溫:哈哈廚房;中西fusion之Sous Vide 慢煮鹵水鴨腿
又買左兩隻蟹!今日跌價到US$5.99/lb.
佢話一隻用steam oven,一隻用明火隔水蒸!呢隻18分鐘就上水.
用Cuisinart呢隻係23分鐘!
個碗成日有「人肉拆蟹肉機」放低啲蟹肉比我.
「人肉拆蟹肉機」果然係Pro~
佢同我都覺得試完兩隻蟹都係用steam oven比明火隔水蒸好食啲.
然後用尋晚同今日既蟹だし.
加埋係かに道楽買既だし.
加飯加蛋.蔥同chives都係C6切架!
加埋紫菜.完成!
另外尋日係Costco見到.佢勁happy.即買.USD $16.XX 仲送兩隻杯.
我唔飲beer所以唔係好明個分別.佢話係draught好飲好多.樽裝beer又好味過罐裝.
佢今日買多四盒.放三盒係我屋企!跟住佢問我有10隻杯點算?


text:
DIY停不了呀
尋日收到靚女寄黎o既石,真係超興奮呀
點都要再係度多謝佢
真係可以有排玩啦
lunch又去行文具舖
買左少少材料,決定整愛的宣言咭
其實咭o既構思一早係個腦入面
所以好快就整好左個"殼"
返屋企完成埋裝飾部份
又係度痴痴貼貼
我媽見到都話我做乜咁好心機
我未答,表妹已經代答......通常自己個wedding都係落足心機去搞架啦
呵呵呵.....無錯,之前幫細妹搞果時
我都有幫佢DIY座位表,floor plan,愛的宣言咭等等
但肯定冇依家整得咁有心機囉
好快就完成埋裝飾部份,依家只係爭內頁未貼上去
內頁o既左邊我應該會貼相
右邊就係要Jerry簽返比我o既愛的宣言
我要慢慢諗清楚寫乜野先得 XDDDDDDDDD
正面 (其實同之前個Candy Jar個設計好相似 ^^)
內頁
背面
哈哈...我仲整左個bar code係背面....懶係搞到成個product咁o既款
雖然粗製濫造左d...但我覺得幾得意呀 XD
我見大家對個bar code都好有興趣
邊位jm想要的話留msg比我,等我send email比你地自己整呀 ^^
Bling 上癮?!?!?!?
另外,係製作期間不斷係度諗邊度可以再痴石呢
wahahahahahahaha....我真係short 左
拎埋對褂鞋出黎痴
完成作


text:
從前有個一年班嘅小學生
每日早上
由爸爸帶返學
佢同爸爸會由屋企行路返學校
路程大約半小時
行程一開始會經過一處有山水流出嘅路
沿著大路行
一邊傾偈
會經過一間用大理石起嘅消防局
呢間消防局好大間,好有氣勢
再行多十零步
消防局旁邊有一個防空洞
防空洞口住咗一家三口
有爺爺,爸爸同孫仔
防空洞屋好簡陋
防空洞口只放咗一張床
有一度木欄門
門上有一個紅色鐵信箱
煮食(火水爐)同一張飯枱只可放喺防空洞外嘅小空地
(防空洞比行人路高出一個人嘅身高)
行人路旁 (防空洞下)有一個山水渠
佢哋一家三口會喺出水處取水用
喺嗰度刷牙洗臉同沖涼 (唔好驚, 佢哋係著住衫褲沖涼架)
佢哋好有功德心
會縮埋一邊做自己嘢
唔阻其他人 (呢段行人路好窄)
倆父女繼續向前行
去到一個直角路口
會過對面馬路去 747麵包店買麵包
因為爸爸驚囡囡小息肚餓
所以一定會買一條"車輪包"俾囡囡...
但囡囡... 真係食唔到... 所以會請同學仔食...
食到後期連同學都食到怕咗
爸爸聽囡囡解釋至肯買其他小麵包...
買完麵包過返馬路向右行約3分鐘
有個肥佬叔叔賣煎腸粉
爸爸會同佢買4條煎腸粉加蛋
要囡囡一個清晒佢!! 飽到呢...
食完之後
繼續向前行
見到路口轉右上山行十分鐘斜路就到學校啦!
臨到學校前
有各式各樣熟食小販檔
另有兩檔鐵皮檔
有各式各樣文具,小玩意,小食,飲品任君選購
上美術堂唔記得帶美術用品, 有得買!
連體育堂著嘅白飯魚都有得買!
第一檔母子檔 ~ 有人情味, 價錢平, 唔夠錢可商量. 但貨架比較亂同未必好新款. 走大眾化路線
第二檔夫妻檔 ~ 市儈, 價錢貴, 價錢無商量. 貨架整齊同好新款. 走中產路線
爸爸有時會帶囡囡去母子檔買零食
小學一年級的那一年
係囡囡最開心嘅一年
因為爸爸每朝早可以同佢獨處!!
三十年後仍然歷歷在目
*** *** ***
呢個睡前故事
就係Be 經常要我講我嘅一年級生活俾佢聽
佢聽超過一百次都仲要聽...
佢希望佢可以講俾佢仔女聽
我都希望將來佢會記得啦!


text:
係咪忙煮野食? 唔係囉!整黎整去都係個幾味,熟晒手啦...
- 呀蘇蒸肉餅 ~ 因為卡樂B肯食,差唔多個個禮拜都整,工多藝熟,而家整有時會加冬菇粒,梅菜或者就咁清蒸.調味方面都有進步,唔似初初咁淡口得濟.希望卡樂B繼續支持!!!
- 叉燒 ~ 又係差唔多個零禮拜就整一次,整得咁勤力係因為買左樽海鮮醬,唔用就會嘥,加上一次燒一PACK肉就可以有3-4餐存貨,好啱我呢D懶人...
預先煲淋薯仔,紅蘿蔔備用.先爆香洋蔥,蕃茄,青豆,然後加入雞肉,雞肉表面有淺金黃色就加入薯仔,紅蘿蔔,再加入水慢火煮熟,到雞肉差不多全熟就加入咖哩磚.咖哩磚煮到差不多溶晒就開始試味,加入適量清水調教咖哩汁濃度.
兩磚咖哩~卡樂B以為係朱古力,想攞黎食!S&B呢個牌子MEDIUM既口味都我來講都夠辣,不過要卡樂B都可以食就要中和返D辣味.朋友介紹加入蘋果蓉就可以將咖哩變得甜.我用兩磚MEDIUM咖哩就落左差不多2/3個蘋果蓉,效果一流.
一個餸有5樣蔬果,又有肉,又開胃,整一煲又有2餐存貨[雪過好似D雞肉有淋D,個汁仲好味D],抵整!另一個更懶既晚餐 ~ KEBAB. 我又好鍾意食KEBAB,因為我鍾意食羊 (不過又係得我一個人食...).要我自己一手一腳整羊肉串我就唔會啦...買一包雪藏羊肉串係冰櫃STANDBY, 雪藏羊肉串包裝上教用微波爐叮熱就食得,但係用焗爐焗20分鐘就正好多!切好蕃茄,青瓜,生菜,用多士爐烘熱PITA BREAD, 加入大量SWEET CHILI SAUCE就可以開餐!


text:
想去大草地玩吓? 佐敦谷? 迪欣湖? 中山紀念公園?
其實唔一定去咁遠! 牛池灣公園你又去過未?
我哋一早去稻香飲咗個靚茶, 就出發去牛池灣公園, 我哋搭港鐵去到彩虹站
A2出口直行到專線小巴站, 搭16A/ 16B/ 16S都冇所謂! 視乎你去牛池灣公園邊個平台
16A 坪石 > 牛池灣豐盛街, 豐盛街紀律部隊宿舍 (可到豐盛街西面中平台)
16B 坪石 > 曉暉花園 (可到豐盛街西面低平台)
16S 坪石 > 峻弦 (可到豐盛街西面高平台)
我哋搭咗16A(只需$3.4)去到紀律部隊宿舍落車(只需5分鐘), 其實行上去都只係要15分鐘
對面就已經係牛池灣公園既中平台
中平台設有兒童遊樂場, 緩跑徑, 大草地, 涼亭等!
環境好舒服, 非常少人!
牛池灣公園既地標, 就係身後呢六隻牛牛雕像
芊芊先拎咗Bubble出嚟吹, 我就喺度呼吸吓新鮮自由空氣....最享受唔駛同人逼唔駛排隊既時侯
原本應該係個小水池, 但係見到冇水, 就同芊芊行咗上去同牛牛影相
不過影影吓有個小朋友行過同佢媽咪講「乜可以上去架咩? 唔俾架喎?」哈哈, 跟住覺得有少少尷尬都係落番嚟, 攪到自己好似XXX咁!
我哋喺附近兒童遊樂場玩, 呢樣玩吓嗰樣又玩吓, 玩咩都唔駛等, 爽丫丫呀!!!
每層平台都設有太陽能收集器! 我估係夜晚時侯供應番公園內既燈光, 真係好環保
之後我哋就喺涼亭度休息, 小朋友就繼續喺草地上玩, 之後陸續有些人嚟喺草地上野餐!
我同哥哥就織咗隻草蜢玩, 但係哥哥話「似咩?!」
佢哋兩個仲玩到除埋對鞋周圍跑! 瞓埋喺個草地度, 自由自在無得輸!
玩玩吓有隻蜥蝪仔喺草地跑跑跑停低咗喺度, 我哋即刻慢慢一步一步行近佢同佢影張大頭!
喺中平台都玩咗差唔多2個鐘, 之後我哋就順邊行埋上去高平台同低平台望吓
喺中平台分別有樓梯往返高低兩個平台
上到嚟高平台發現又一個世外桃源! 一個起大面積既大草地!
不過草地範圍內有多塊大石, 所以小朋友喺度跑都要小心D!
同樣設有洗手間及兒童遊樂場, 緩跑徑同一些長者設施唔少得!
遊樂場都唔算太細, 足夠俾小朋友喺度放電
玩玩吓突然落咗幾秒雨, 哥哥好醒目匿埋咗喺遊樂設施下面, 跟住個個小朋友見到都一窩蜂跟住跑去避雨
真係唔匿唔知道, 個個小朋友嗌出嚟話原來呢度有好多蝙蝠, 起初嚇親我以為真係有, 原來只係....
呢隻大河馬都算係牛池灣公園地標之一
(從兒童遊樂場影向大草地)
俾佢哋兩個喺度放咗陣電! 都差唔多要走, 最後我哋就落埋去最低平台
我哋穿過中平台沿樓梯向下落到低平台!
低平台沒有任何草地, 只係一個比較簡單既公園, 同樣設有遊樂設施, 不過適合較少的小朋友
見到有多個雪榚筒放咗喺地上, 應該係因為舖地的木板撓起了, 所以小朋友要小心點
除咗高平台嗰隻河馬之外, 原來低平台都有呢樣怪怪的Monster! 有好多隻腳仲著住唔同既鞋
最後我哋就咁喺低平台離開牛池灣公園, 行番去曉暉花園綠Van站搭番落去彩虹港鐵站
到三點三再嘆一嘆個大家樂下午茶就番屋企lu
Photo by CANON 5D Mark III, Len | EF 24-70mm f2.8L USM
呀劍評分: 9分


text:
早幾日,新世界發展(00017)主席鄭家純公開預測今年樓價跌一成,但大跌機會不大,理由係除咗市場有需求外,因為建築成本高,樓價冇乜可能會插水,純官話:「建築成本維持咁高,你點可以叫發展商蝕本賣.」
話今年樓價唔會大跌,Loser大體都認同,但因為建築成本高,就認為樓價好難跌,咁就講唔過去,點解產品價格一定可以賣得高過成本?實情係好多行業或公司,錯誤判斷市場或行業前景改變,需要將產品以低於成本出售的事情,真係俯捨皆是.
大家諗諗,經營間服裝店,啲貨品滯銷,你都要清貨,唔通你跟啲客講,冇得減架,我都咁貴返貨.即使係世界最大企業嘅石油生產商,佢地一桶油成本平均約四十美元,早前油價跌到廿幾蚊,唔通佢話成本都咁高,我地冇可能蝕賣㗎.唔想蝕係一回事,係生意人主觀意願,但現實歸現實呀!
同樣道理,樓市唔係未經歷過要大劈價,大家睇睇九七亞洲金融風暴後到沙士期間,發展商要錢套現,都要將物業平賣,更加有啲要蝕讓,所以建築成本高係一回事,跟樓價係有啲關係,但絕對唔係最重要,千萬別俾發展商啲說話「昆」咗.
其實喺地產市場,都有唔少似是而非嘅言論或竟見,除咗上面話建築費咁高,樓價點會跌呢啲咁荒謬說話外,大家可能都聽人講:「長線持有物業實冇衰.」
首先唔討論長線樓價係咪唔會跌,單單講乜嘢係長線,究竟係幾長?日本樓市跌足廿幾年,今日東京樓價平過香港天水圍,更加唔好話返回八十年代尾九十年代初高峰.即使好似香港九七之後樓價到0三年至復蘇,你又等唔等到嗰日,特別係身處其中,七年間日日見樓價係咁跌,跌到心灰意冷,唔少港人都賣咗層樓.另外,喺當日經濟情況咁惡劣下,你可唔可以守到都成問題
又有買樓人話:「貴買咗,自住冇問題.」喂,呢啲簡直自欺欺人,買貴咗即使自住,你個個月供款就供高咗喇,如果利息回升,你仲要俾多啲息.
至於有人話「有買貴,冇買錯.」就更加無稽,買貴咗就已經係錯喇,點會買貴咗又冇錯呢!不過咁,呢啲說話用嚟安慰啲買貴樓嘅人,幫佢做吓心理輔導,咁又另計.
引用: 金融loser文章


text:
2012年10月19日 星期五
劉森記竹昇麵 VS 公和豆腐花
樣子同茶樓冇分別超靚 , 引得我好想學做 ,
以往我都有到樹記買腐皮碎煲糖水 ,
但沒有想過可以做雞扎 , 一於買料跟 .
立刻行動先到深水埗買腐皮 ,
每次到樹記買嘢都要排隊 ,
好彩今次人唔太多 , 排半條街啫 ,
但都咪攪我 , 相公超鍾意食支竹 ,
我都唔多鍾食0既 , 所以由他排隊就最啱嘞 ,
哈哈 , 我就周圍逛睇下嘢 , 大概 15 分鐘返去搵相公 ,
時間啱啱好 , 相公剛剛買完了 ,
睇下佢買乜先 , 支竹一斤 , 腐皮一斤 , 素鴨兩件 ,
相公買完至愛支竹 , 跟住就話要食佢0既至愛牛腩撈麵 ,
佢仲指明要去劉森記食添 ,
" 點解 " 佢話聽講呢間店的麵係用竹昇 Un 出嚟爽口啲喎 .
這間麵店都唔難搵 , 但有分新舊舖 ,
我地去新舖食 , 等一陣就有位 .
相公至愛牛腩撈麵 ,
每次問佢好吃嗎 ? 例牌答案好食呀 ,
但今次答案有少少唔同 ,
好食呀 , 牛腩好稔滑唔嚡好味 , 今次又會講咁多個字0既 .
我唔食牛同蝦冇得選擇 , 衹有魚旦片頭麵 ,
魚旦同湯稍鹹 , 魚片一般 ,
麵冇相公所講傳聞中咁爽口彈牙 , 我覺得一般 ,
唯一好處係食唔到梘水味 , 但麵吸入湯的鹹味 ,
所以都係稍鹹 , 這麵店價錢幾抵食 .
食完 Un 麵諗起雀后提過去公和食豆腐花 ,
咁我地倆個為食貓又周圍搵公和 ,
行嚟行去 , 又問人終於發現佢比街檔阻住 , 我地經過咗都唔知 ,
舖內幾多人 , 逼都要試下佢0既豆腐花和煎釀豆腐 .
豆腐花我好耐都冇食過熱辣辣咁滑0既豆腐花了 ,
煎釀豆腐又係好滑 , 豆腐煎得好靚黃黃地又脆脆地 .
本來仲想試埋釀豆卜 , 但太飽留待下次先試 .
兩碗豆腐花裝得好滿 .
訂閱: 張貼留言 (Atom)


text:
今個月都係弱煲, 跑贏個啲跌番落嚟, 弱個啲更加弱, 個市微升, 要倒跌番六個巴仙咁話, 都唔好話唔揼. 再睇吓斷估倉都係咁跌, 但出得嚟行, 預咗要還, 爭在企定定, 定係諗吓反敗為勝好過嘞.
啲年報逐本寄嚟, 係咁以睇吓, 弱個啲都睇到眼火爆, 但自己博大霧咁亂買, 有乜話好講. 中鋁都話有啲爆炸性, 雖則啲成本仲高過俄鋁, 起碼好似華能咁, 仲有得賭吓. 但個隻中旅, 係咁既資本下, 做到持續咁差既盈利, 仲要啲乜行政成本連年幾成咁追加, 就真係樣版嘞, 仲食埋六七成銷售盈利咁話添. 自己博去亂炒, 而家綁到實一實, 憤怒咁去沽咪又要錯多鑊, 以前咁去忍咗半年去沽, 都可套多兩成, 但一路等, 可能只滿足自己僥倖, 變死等都有之, 個時咪好似海潚前既細價蟹一樣咁尶尬, 咁唯有就係先沽一部份, 其他就先好價或形勢嚟平均沽嘞, 只要你相信沽弱買强係啱既, 中間慳多爭少都唔係重點, 長遠唔郁仲大濟. 再反思用資產值去選股, 大價股仲可能得啲, 但中低價股就真係唔係咁有效, 都係要睇現金流趨勢為第一點, 其他都係輔而已, 起碼唔會買啲退步股, 揼心價值股嚟磨去鬥志同機會.
美金係咁跌, 好似只要肯買外幣同金實贏咁款, 但就算大趨勢如此, 啲錢係咪咁易賺先, 怕且都要落定止盤為上, 待調整定再嚟沽穏啲. 係美金大散吓, 香江啲鬼佬遊客都多咗, 而照歷史嚟睇, 啲資產遲早都要顛番輪, 但周末睇番中原地產指數既走勢, 探回九七既阻力矣, 係政府既政策轉變, 同埋炒家發展商滲貨出嚟, 樓價怕且要調番十至十八巴仙落嚟, 先可以創新高去. 同啲租樓既朋友傾到可以用呢個調整嚟重新入市自住, 但佢話要等沙士咁話. 要好似九七后咁縮銀紙供應, 調轉嚟去驚好過啲啩, 睇吓花旗同上高咁心雄不負任就知嘞. 自己層樓都係住嚟對沖居住成本, 賺蝕唔係重點, 唔好太狼死就得嘞.


text: 劇中就係一屋老友記,劇外就有你冇我.今日有周刊用胡定欣嬲豬滕麗名,仲已經去到「有你冇我」嘅程度,兩人呢個幾月以來,只曾試過一次喺宣傳活動上碰頭.阿滕喺刊訪問亦已經話明,套劇係sell warm同團結,大家合作得好開心.今日阿滕接受傳媒訪問,講到呢件事,佢話:「宣傳嚟啫,花邊新聞,其實大家都知呢套劇睇落去係開心同好團結,真係好難得,團結到咁齊心又咁warm,真係冇呢啲事發生.」佢仲話定欣只不過係有嘢做,所以嚟唔到.不過人紅自然是非多,再加上喺網民力谷嘅情況下,難免會有呢啲傳聞.對於o依家人氣同民心已經贏到離晒巷,阿滕竟然話開始有啲驚:「其實本意真係想套劇收得,但係如果再咁push,我有啲擔心會有更多花邊新聞,況且頒獎禮喺年尾先舉行,仲有好多劇未出晒.」阿滕仲話:「我相信好多藝人覺得攞獎係好大件事,但係某程度上,去到呢個moment,我覺得有冇獎攞呢件事反而係最少,網民嘅支持真係令我好感動,我自己都有去睇啲留言,原來做戲咁多年,真係有人鍾意,有人會睇同留意,只不過唔會有人出聲或者刻意去講,點知最後出嚟結果係一面倒,呢樣嘢真係令我好感動.」佢仲話:「返去公司個個都恭喜我,雖然我個樣係好尷尬,我自己唔知俾乜嘢反應好,但係嗰樣嘢真係warm,最初我同阿蟹都擔心,唔知觀眾鍾唔鍾意我哋兩個都咁嘈,好彩最後都冇事.」o依家啲觀眾其實好識得睇戲,已經唔再淨係睇戲,連道具,食物都好認真研究,所以噚日有唔少留言話佢哋豪打邊爐,阿滕話:「其實係PA嘅安排,唔關我哋事,我哋喺群組都留言話觀眾真係睇到,PA啲同事仲好細心,會講定乜嘢可以食,就算唔可以食嗰啲,都只係朝早去買嘅海鮮,雖然買完返嚟都擺咗喺雪櫃,但係開工要捱夜,唔知身體啲抵抗力,所以小心啲提一提,我哋拍完一齊食,真係好齊心.」


text:
有 Sherman在身邊似足有為青年,相反 Sherman前腳走, Deep就置形象於不顧,肥厚腩肉士啤軚又有乜好怕?
封面
鍾舒漫冇眼睇 巨腩吳浩康搵索女陪過夜
可能係世界上最唔似分手嘅分手,吳浩康同鍾舒漫呢一對,年頭因為男方被爆連環偷食而分手,但上週六( 13日),吳浩康 32歲生日,「前女友」竟然又山長水遠入長洲陪慶祝,即係點啫?
可能係世界上最冇誠意改過嘅爛泥,錯完又錯嘅吳浩康,又話會用行動補救,結果呢?女朋友呢頭離開長洲,佢轉頭即搵索女陪過夜,翌日孖住食煙隊啤𡁻雞髀!不管鍾舒漫仲信唔信佢,反正我就唔信囉!
出道 13年,藏毒揭裙底又背未婚妻鍾舒漫偷食,真係數都數唔清,吳浩康已經認過幾多次錯,誓神劈願話要改過幾多次!今年二月婚前連𠝹六女一手搞鍋婚事, Deep被英皇擺入雪櫃冷藏全面停工,表面上 facebook動態唔係打波就去咗晨運跑步,開口埋口「相信便看見」,實情呢?洗心革面冇人見到,肥到自備巨腩「泳圈」就成個長洲人人見到!
長洲過 32歲生日
上週六(13日),係吳浩康 32歲生日,亦係同鍾舒漫「結束」一年情後第一次過生日,吳浩康拉大隊入長洲慶賀生辰.唔係公司活動要指定出席,又唔係話近到轉個彎就到,奇就奇在「分手」三個月嘅鍾舒漫山長水遠撲入長洲陪 Deep,但依然堅稱未復合,鍾舒漫話︰「純粹想佢生日開心,我有同佢講清楚,佢生日我覺得可以去下,仲有佢爸爸同其他朋友, BBQ完之後我都走咗.」
唔知係唔係 Sherman走得快定冇眼睇,吳浩康無耐就喺面書更新狀態:「生日不快樂!」聽落陰功呢?不過信佢就真係中佢計.《 FACE》睇住 Sherman週六深夜坐船離開長洲,週日吳浩康才真正進入狂玩狂食慶祝模式!
搭夜船走
分手後不時被拍到合體,上週六又入長洲慶祝 Deep生日,不過 Sherman堅稱未復合,燒完嘢食已經搭夜船離開.
越肥越食
Sherman週六中午入長洲,燒完嘢食就走人,之唔係錯過精彩戲肉囉!
Deep原來在長洲有人有物,友情借來長洲山頂道豪華大屋做大本營,同二男二女友人徹夜狂歡.一覺瞓到翌日中午,晨運,籃球就無喇,吳浩康第一件事係直衝茶餐廳買外賣醫肚.等飯到時, Deep左手一支煙,右手一罐大啤不亦樂乎,等到外賣 ready行返大宅,見過餓鬼都未見過吳浩康咁餓,屋內友人開門行慢幾步, Deep已經就地喺門口開餐,一啖飯一啖湯再加多隻額外 order巨型炸雞髀,真係隔住 Deep肥騰騰嘅豬腩肉都覺得難消化. 32度高溫下,身邊一直陪在側的索女都唔多好胃口,惟有 Deep食唔停,咁都話「生日不快樂」?
「做咗唔係咁易接受嘅事!」
政府宣傳短片都有話,落水前唔好食太飽.大家即管放心,一行友人醫完肚的確係向海灘方向出發,不過個個都有份落水,唯獨最食得嘅 Deep移到淺水處,平躺養神,大半粒鐘最大運動量就係坐直低頭凝重注視自己個豬腩肉,呢啲叫唔叫自戀呢?不過咁,好多人都唔明,這些機會點解硬係俾 Deep獨霸,事業冇起色,但換女如衣服,風流史成呎厚,偏偏仲有個虔誠基督徒女友不離不棄,同鍾舒漫關係疑點重重,竟然 Sherman離開後,即刻有熱褲索女食飯,抽煙,吹水常伴左右,仲講乜上進心吖,似 Deep咪一樣快活似神仙!
週一 Deep在電話回答記者問題,坦承體重反彈到 190磅:「我係肥咗,因為忙住教唱歌,之前又幫公司拍完套戲,一唔做運動就係咁,嚟緊又會跑番!」至於過生日都話唔快樂,又關唔關 Sherman事呢:「係自己啲嘢,唔關感情同工作事,自己搞掂啦,冇同佢傾.𠵱家都係做好手頭上嘅嘢先,始終做咗唔係咁易接受嘅事,唔係一朝一夕可以修補.」至於講到趁 Sherman走咗,就有索女陪過夜,佢就話:「佢同男朋友一齊入嚟!」哦!
厚多士
02年新秀出身, Deep唱得冇人否認,不過實在太多事,平均兩,三年就闖一次禍,道一次歉,又難怪今次再認錯,信佢嘅人都唔多.
極品 周永恒
04年藏毒被叛感化,同年又再醉酒刑毀; 07年信主轉幕後一副痛改前非樣,結果奉子成婚再被大台炒; 14年打老婆鬧上差館爆出同小三 Ruby姦情,上電視流馬尿認完錯,結果照見小三仲上埋老婆娘家搞事.
冇品 魏駿傑
98年撻着滕麗名九年後分手,發誓無第三者結果唔夠半年就同年輕廿年重慶女大學生註冊.各行各路本來好哋哋,偏偏魏駿傑要喺微博鬧前度賤人,上內地節目又再數過!無品到咁,所以最近嫩妻疑似紅杏出牆好多人都話心涼.
次品 崔建邦
花心博愛激走唐詩詠已經惹人厭, 09年搭上𡃁模中巴竟然大打出手被女友告到入警署;守行為期間醉駕,醉駕停牌期間再無牌駕駛,自己前途自己斷送,口才再好都冇用!


text:
「你繼續得架啦,我聽到wo.」邊有人同人講緊野會戴住耳機.依一刻我真係嬲到核爆,喂師兄阿,我同你講緊野bo,你搵舊野塞住個耳窿係咩意思先?
ViuTV既《跟住矛盾去旅行》就好多人都有睇啦.就出到第二季啦,打頭炮就係主張港獨既港大學生會前主席馮敬恩,同當年六四學運領袖主張希陸台兩岸統一既王丹阿.兩個人就去左日本,有咩火花呢相信我地都無機會睇啦,因為ViuTV 決定係唔播
當你落堂啦完左活動要走啦歸家啦,如果你要同佢單獨搭一程車,你會唔會淆呢?大部份人即使同一個人相處左幾耐都好,如果你地係唔熟既,聽到依個測試點都會淆淆地.部分人甚至仲會淆底到狗衝走左去或者扮有野做避免個正面交峰.
去完ocamp影個大合影跟手再打篇太極千字文放上Facebook,ig,snapchat…如果你仲係ocamp新手,細心睇下段野發覺其實係幾感人既.但實情呢?你同佢實係好熟咩?你識佢份人幾多阿?「一世情 永遠都咁Firm」依d說話真係好濫情,感性post講穿,其實都係想話,自己咩都試過,咩都玩過,有班好好既朋友,過緊唔錯既生活,扮咩阿.
依2句歌詞粒粒字都有聲,近個星期有上網既大家都無法否認.你求其上下Facebook依首歌馬上洗你腦洗到乾乾淨淨.一個阿伯跳住奇怪舞蹈唱一首唔知講咩既歌既影片,一放上YouTube…近9千萬點擊率.
本來今年立法會咁多新新孔,就以為會有新氣象啦,話哂都一班後生仔打江山殺到入立法會,以為會有咩表現咩改變,唉睇立法會宣誓真係睇到眼火都爆
今日本大師就同大家折解下Snapchat既3大優勢.
「又厚粉又皺皮,你著緊個件咩衫阿?格甩底都濕哂啦!」「哇,依個大陸閪都黎選港姐?係咪黎香港做雞做唔掂阿」「喂喂喂,依個做得我阿媽啦喎,hi_auntie,_你個女幾歲阿?不如叫佢黎選好過啦」2016年香港小姐競選係一眾屌地聲中,媽呀媽呀咁開始.
十幾年後發現,做人如果好似讀書,其實幾簡單.老師問1+1,你就答佢2.2+2呢?4.唔條3唔係5.答案只有一個.4.係,岩既答案只有一個,唔信你就驗算.做人呢?
為左減低病毒傳染機會,暫停活雞供應我真無睇唔到有唔合理既地方.驗到有事,就算係strict少少係為咩?咪又係想你地市民唔好出事.到時出左事,你地咪又屌哂地,鬧到人地老母啪啪聲.
其實好多道理香港人係明白.你估咁精明香港人唔知飲緊咁污穢既東江水係好撚貴既咩;你估咁安穩既香港人唔知無啦啦俾人捉返大陸係好恐怖架咩;你估咁權貴既香港人唔知自己無權選特首係唔公平嘅咩.多一事不如少一事啦.


text:
6歲﹣﹣小王子遇見神~
究竟.......小王子幾時至會遇到佢嘅百樂呢?
聽日就係小王子考大提琴演奏級同去電台錄音嘅日子,我地今晚已經嚟左Sydney !
今日小王子爸爸同小王子講﹣﹣
"聽日﹣﹣將會係你嘅人生裡面upto now最重要嘅日子!"
聽到小王子爸爸咁講,我諗一諗~又係喎!為左聽日,無論係我,小王子一或係小王子爸爸,都一齊努力左好耐~好耐~o係呢度,10歲去考大提琴演奏級真係前無古人.因為o個d古人都5 pass!Sydney d考官好嚴格,5鍾意d人咁細個去考咁高嘅級數,佢地覺得﹣﹣即使個細路係拉得好,都只係機械人嚟ga啫,5係真係懂音樂!多數5會比佢地pass.但係我嘅小王子真係對music有感覺!佢真係拉得好好ga~佢真係為左聽日努力左好耐好耐ga~對於一個十歲嘅小朋友,3個月至可能睇到一次電視,永遠人地玩嘅時候,自己都要練琴,真係少d毅力都5得!我淨係想小王子可以得到公平同公正嘅對待.5好有成見,5好有主觀感,亦都5洗go easy on him!淨係單單睇一個十歲,對音樂充滿熱情嘅小朋友﹣﹣佢可以做到d咩!咁就夠na~
其實我一路都無同你地講﹣﹣本來個電台錄音5係聽日,而係o係29/8.我5記得有無同你地提過,小王子同學d家長5多鍾意我.就係因為咁~小王子試過幾年都無人請佢去過Birthday party,佢地係衰到﹣﹣請哂全班,淨係5請小王子一個,重要係返學校講喎~對於一個幾歲嘅小朋友嚟講﹣﹣去Birthday party就係佢地o係人際關係裡面一個好好好重要嘅圜節.29/8小王子終於有人邀請佢去Birthday party,小王子開心左好耐,一早就諗定要送咩禮物比個小朋友,此終......一個得來不易嘅Birthday party邀請,小王子知道要好好真惜嘅~點知到最後,電台打電話嚟話要o個日綠音﹣﹣小王子無出聲﹣﹣淨係眼濕濕.因為小王子自己都知道去錄音係好緊要嘅~試問.......對於一個十歲嘅小朋友,呢d 5係犧牲係咩呢?
o個日我地一樣係早一日就去左Sydney,諗住第朝就去錄音.就係o係我地出門口去錄音o個剎那﹣﹣電台打電話嚟,話有問題,要取消o個日嘅錄音,要改期.當時我真係咩都諗5到,淨係諗﹣﹣"有無攪錯呀?仔呀!你真係黑仔達呀~" 點知我一望小王子﹣﹣就見佢d眼淚差d流到出嚟咁濟.佢話﹣﹣"吓?咁我米無得去Birthday party law?"
原來小王子即刻就諗到,自己為左nothing而去5到Birthday party!我做媽媽嘅~竟然無諗起呢樣o野,真係覺得好對5住個仔.小王子由細到大都好少喊,平時佢比我打都重笑﹣﹣係真ga!你地可能覺得係"非而所思",but小王子真係比我鬧同打都重笑ga!小王子係我所見過﹣﹣EQ最強嘅生物!o個日﹣﹣小王子無出聲,眼濕濕左個幾鐘.
今日無相post,呢篇係作為小王子母親嘅我﹣﹣再一次為小王子失眠嘅晚上有感而發嘅心聲!
"嘩box教室"我今日錄左na~等edit完upload上youtube就ok!


text:
價 格 : $35
容 量 : 3.5g
產品介紹 :
全新高水份配方, 含蘆薈精華,維他命 E 等修護成份, 能迅速滲透唇紋, 有效改善乾裂脫皮等現象, 又能提升受損組織再生功能, 達致深層修護功效.另可成唇膏打底或卸妝之用.
之 前睇某 sis 個 blog 話呢個潤唇膏好好用, 見 SaSa 做 Promotion, 買呢支送一支 Espie honey/milk 既潤唇膏, 都幾抵就買黎試下啦, 我個咀係勁乾, 一年四季都要搽潤唇膏既, 仲會買好多支放係屋企, 公司, 手袋..... haha
包 裝好簡單, 只係得個膠盒, 外型類似唇膏咁扭出黎, 潤唇膏係淡粉紅色, 中間有糖心既, 不過都幾細支, 扭晒出黎得好短架咋, 應該好快用完, 不過搽上咀都幾夠潤, 我淨係夜晚用, 睇到咩都無搽既素唇好乾, 好多唇紋, 搽左之後唇紋淡左 d, 同埋睇落好潤令令地咁, 夜晚搽完朝早起身個咀都唔會乾, 雖然唔夠 rosebud 咁潤咁持久, 但使用比罐裝方便囉, 不過說明話可以當卸妝用, 我就唔係太明啦, haha
影個咀真係好難呀, 影左好多張先搵到幾張無咁嚇人, haha, 我本身個咀都少少厚, 但近影變左孖潤腸添, haha, 同埋平時都唔發覺唇山位有粒好淺色既雀斑... 睇黎要搽有防曬既潤唇膏先得啦


text:
早幾日同事同我傾開奧運閉幕,我先發覺原來我自2008年北京奧運之後就冇睇過奧運⋯⋯因為上屆同今屆都係忙於立法會選戰⋯⋯等五區公投都成功埋之後,下屆2020可以去東京睇奧運喇卦⋯⋯
呢4年黎好多朋友都問過我加入熱血公民係受薪定做義工架.首先,熱血公民哪有錢你老母,呢啲咁窮嘅組織點會請得起我呀?但我又唔會話我係做義工喎.加入熱血公民唔係咩幫人嘅課外活動黎架,好辛苦架好多野做架,一個唔覺意又會比人恐嚇呀比人拉呀,邊有做義工咁危險架.但係熱血公民每一個成員都會搏盡咁去做佢地嘅崗位,因為我地真係一班熱血嘅公民黎架!我地做咁多野係為左自己架!為左香港架!為左我地嘅安心立命之所架!
香港有好多人好醒,好識計算,為左霸佔眼前嘅利益而不惜犧牲他人;又有好多人好蠢,誤解政治,你幫緊佢但佢又以為你搵佢笨⋯⋯雖然呢啲人係好應該冚家產的,但熱血公民真首領陳秀慧提醒過我地,我地應該心存慈悲,我地爭取嘅,除左益自己,仲會益埋佢地架.我地唔介意.
「義之所在,心之所往,就要去做」呢句野其實喺國師陳雲嘅《香港城邦論2之光復香港》第46頁出現過架!我係咪好熟書呀!梗係啦我啱啱先睇完⋯⋯
今屆選舉我主要幫新界東4號候選人陳云根助選,冇錯佢就係我地尊稱嘅國師喇.我諗我第一次認識國師嘅厲害就係我2012年買左《香港城邦論》黎睇.其實我嘅政治啟蒙書係黃洋達嘅《金錢師》,我係因為睇左《金錢師》而加入熱血公民架!哈哈哈哈!諗起都覺得低能.但《香港城邦論》真係勁到爆炸架!佢寫得好顯淺易明,但係講緊啲好勁嘅野喎
即係以前啲泛民成日話要中國有民主香港先可以有民主,搞到我捐左咁多錢比支聯會買蠟燭,但《香港城邦論》Chapter One就話你聽,如果中國有民主先過香港,香港就仆街啦,你諗下中國13億人嘅民智同「如果不是我們,你們就完蛋了」嘅氣焰,如果佢地有一人一票,鏟平香港都得呀.我睇到呢度,簡直係當頭棒喝.係喎,點解啲咁易明嘅野,我地會比泛民厄左幾廿年
仲有好多架,佢仲有講香港其實不嬲都有實然主權,香港人根本唔洗買中共怕,因為係中共冇左香港唔得!嘩,你諗下,呢啲咁勁嘅野,係出現喺2011年出版嘅《香港城邦論》喎!5年前喎!陳雲簡直係本土思潮之父呀!
所以我成日推介《香港城邦論》比朋友架,又淺又易明,但勁!
國師個人都係一樣啦,佢啲演講都係簡單易聽,語氣溫和,但係內容都係好有力量,勁到核爆!
佢就係我今屆助選嘅候選人喇,你地新東選民個個都要同我投票比佢!!!
當然,為左完成我地五區公投全民制憲嘅偉業,你地其他區嘅都要投哂比我地熱普城嘅候選人!!!
學台長梁錦祥話齋,今次選舉熱普城五區當選唔係終點,而係香港建國嘅起點!!!
又原來國師連鐵山靠都識,我下次見到佢要問下佢識唔識猛虎硬爬山先得


text:
幾耐冇睇亞視新聞?
前兩日亞視新聞部主管梁家榮辭職.
上次問過,都有唔少人夜晚睇亞視新聞.呢個唔少人既意思,似乎都只係得小貓三幾隻.
支持亞視新聞部既人唔少,但真係有幾多個睇過亞視新聞?又有幾耐冇睇亞視新聞?
有冇搞清楚咩係新聞自由,咩係編輯自主?班抽水既有幾多個呢幾年飲過亞視新聞既奶水?
梁家榮係點既人我唔知,亦唔曉唔得閑深究,之但我係亞視新聞既忠實番屎,睇左好幾年,亦都講比人聽好幾年.我鍾意亞視新聞,但唔知邊個係梁家榮;我知道邊個係方健儀,但
唔鍾意無線新聞.
梁家榮係咪新聞背後既無名英雄我唔知,但應該係我既無名偶像.
有冇惋惜,依家未,將來雖然會唔會我唔知,但應該都會.唔係因為邊個走左,而係邊個入左黎.
報紙話係劉瀾昌喎.聽到即刻炒蝦拆蟹.
睇佢主持既《把酒當歌》真係拎曬頭.唔係因為佢口才唔得(我口才超唔掂),亦唔係因為佢鍾意搵某某上去做嘉賓(我都想睇下佢點忽悠大眾加以警惕),更加唔係因為佢背景佢資歷(理得佢丫),而係因為佢節目起首既所謂重點新聞,日日都係一堆搔不著癢處既所謂新聞.到某d嘉賓想轉下敏感話題佢馬上就避重就輕.
做節目,迴避敏感話題,預左,但幾可肯定會削弱吸引力.冇耐,呢個節目就比我打入冷宮,寧願熄電視打機同阿仔阿女夜媽媽追追逐逐嘈喧巴閉.
好景不常,竟然聽到呢位仁兄授命主管亞視新聞部!萬一佢搞新聞,都好似做節目咁主動迴避敏感話題,你話係咪死得?
雖則我真係有少少擔心我真係將會好耐唔睇亞視新聞,但我都決定對家下仲響亞視新聞部既員工存留不少盼望,好令我唔洗夜媽媽陪果隻野癲,俾我繼續擔任呢個新聞部既無名番屎.


text:
爆壹爆
旺角古惑仔識別法
講開上週旺角連續三日大亂,黑幫有正式名稱,叫「吹大雞日」,各幫都有搵人去旺角搗亂,而且吹雞吹到亂晒龍,有人話幫阿爺做嘢,有人話麻雀館叫人掃場,又有人話搵差佬報平日之仇.
連在旺油區嘅老牌幫會,即栢芝老豆鬍鬚勇個社團「老聯」都有吹人去旺角做嘢,由於當日吹雞吹得幾急,搞到價錢都好波動,由五百至千幾蚊不等,為免殺錯自己友,有黑幫以手綁黃絲帶為記,其他黑幫就各具特色,不過最騎呢,算係一個光頭仔,佢掛個牌出嚟,寫住「$900自己友」,好似明碼實價話埋俾人知,收幾多落旺角做嘢,唔好打錯人.
搵本地黑幫做嘢,有老叔父就話雖然一時止到咳,但古惑仔出名係易請難送,一黐咗埋去,就成世難甩身,試過有富豪廿年前叫古惑仔做嘢,廿年後都仲可以屈個富豪繼續俾錢,唔係就出來爆大鑊.睇番今次阿爺叫古惑仔做嘢,古惑仔四處張揚就知,都係諗住長期咬住張飯票,一手緊就向你度水.
禮賓府河東獅吼
呢排最紅,除咗係佔中學生外,當然係 689啦,不過唔好睇狼英逢出場時,成日裝腔作勢,其實收到風,佢都幾怕老婆,據一位在禮賓府任職嘅友人爆料, 689一家真係個個都係有性格人士.
狼英對外應付學生及佔中人士時,佢好似幾決斷及敢作敢為,但當返到禮賓府後,據知佢粒聲都唔敢出,因只要梁太倒抽一口涼氣再用眼神睥佢,全禮賓府上下都要聽梁太指示.而講開梁太,友人即破口大罵,話佢係禮賓府惡管家,不但事無大小都要插上一手,甚至次次宴會時,每個嘉賓飲食預算都要經佢打點,試過有一次午宴,竟然係每個人頭食用費得五十蚊預算,禮賓府職員都 O晒嘴,足見梁太慳家手段幾咁勁.
呢個友人話諗番以前,先知道昔日兩位女主人,即董太及曾太係幾咁仁慈,初時以為受過高深教育嘅梁太,點都唔會差得去邊,但當睇過佢成日當眾手指指去鬧禮賓府老臣子,一點也不留情面,就知道教育同修養係無任何關係.
西九靚女師姐鎮場
講開旺角真係唔好俾佢停,不過今次爆哥想講啲開心醒神嘢,呢幾日爆哥都有落旺角見識吓,除睇到古惑仔隨街亂打人,亦見到一家大細去影相當景點外,仲俾爆哥𥄫到傳聞已久嘅西九警界之花,仲唔止一朵花,係幾朵咁多,雖然部分身形較肥,但也有靚師姐出現,如果唔係著咗警察便裝黑背心, MK仔真係會上前撩佢哋.
西九警花跟住班男同事出更,個個都顯得好嬌滴滴,短中長髮及馬尾打扮都有,真係羨慕班阿 sir,其中一位著北京大學白 T嘅警花,長馬尾及眼大鼻高,真係去選港姐都得,不過有幾位警花可能未見過大場面,一見班古惑仔衝埋嚟,即時被嚇到尖叫出嚟及躲在男同事身後,好彩班阿 sir識憐香惜玉,即時以身擋駕護花.同現場反黑大 sir吹吓水,大 sir一邊呻辛苦,一邊估計短期內武力清場機會微,因佢只收到上頭嘅巡邏指令,仲話班黑幫高層已被佢哋警告唔會再郁手,依家旺角最火爆嗰班,反而係熱血公民同埋反佔中人士.
爆哥乜料
金融界撈家,穿梭黑白政商界,朋友遍布旺角至中環,每星期都八到唔同料,同《壹》仔讀者過吓癮!


text:
旅程嘅第一日主要都係飛機中度過,因為asia miles換飛基本上都無可能換到直航機去北海道,所以我哋今次揀咗去名古屋轉機順便stay over玩吓,亦由於要就轉機時間而揀咗十點三早機出發,坐早機對艾菲同米高來講當然無問題,但就擔心平日慣咗瞓到九點幾先起身嘅燒腩仔會唔會扭計,好彩事前都同佢做定輔導,當日六點幾叫醒佢都好合作,仲第一句就同我哋話「坐飛機啦」,乖乖地飲完杯奶就跟我哋出門口.
甚少暑假peak season出門嘅我哋,去到機場先知呢D月份原來係咁多人, 就連落的士都要排隊等位,寄行李條隊更加係打晒蛇餅,不過我哋架機delay咗成個鐘,所以搞完一輪仲有大把時間剩,過完關食埋早餐去埋gate 23玩,埋到閘口仲有時間同燒腩仔慢慢影相,佢見到架飛機即刻超興奮咁撲埋塊玻璃到,叫咗好耐先叫到佢擰轉身畀艾菲影吓相呀﹗
話晒都係燒腩仔第一次坐飛機,而佢個人安全意識特別高又慢熱,艾菲事前都跟足幼潛老師教路,係youtube搵咗D關於機場嘅片畀佢睇,由入閘過安檢過關到坐飛機,逐個step話定佢知會做D咩等佢安心,結果佢過關時都真係好安定好合作,上到機都無嘈無扭計乜滯,只係有個位見到隔離妹妹喊唔停佢又跟住喊(可能係艾菲叫過佢安慰妹妹,但佢發現妹妹唔睬佢而喊掛),艾菲仲可以爭取時間睇到大半套《金雞3》添(嘻...都特別鳴謝幫手湊仔陪玩等艾菲安心睇戲嘅米高啦).
國泰D飛機餐越來越難食,不過燒腩仔個兒童餐就有驚喜,至少有布甸同果汁先啦,燒腩仔上機無耐就瞓咗,所以我哋等自己食完先叫佢起身食嘢,佢出發前幾日胃口都已經開始麻麻,不過都食咗1/3個餐,算叫做好畀面啦﹗
話咁快就到名古屋中部機場,我哋要過關拎行李出閘再上樓上check in轉內陸機,內陸機安檢無咁麻煩,就連水都只係畀佢哋聞吓就過得關唔使倒,check in收BB車去寄倉時,JAL嘅地勤姐姐就換咗架BB行李車畀燒腩仔坐,艾菲同燒腩仔都超鐘意呢架車,可以推BB又可以放手提行李係車底,點解香港機場唔引入呢款車㗎?
入咗閘之後見到有個遊樂場,又見未咁快上得機,即刻帶燒腩仔過去放吓電,大人就食吓下午茶爭取時間休息吓.
日落之下再次起機,上到天空仲見到好厚嘅棉花雲.
呢程機唔full,燒腩仔仲可以偷雞自己坐一陣,不過撞正佢嘅午睡時間,所以起飛後無耐佢已經無電,趴係米高身上瞓到就來落機先起身,等艾菲可以輕輕鬆鬆咁抖吓.
雖然無飛機餐食,但有飲品提供,推介呢杯艾菲坐JAL必飲嘅skytime柚子汁,酸酸甜甜超醒胃.
國泰要坐長途機先有禮物畀小朋友玩,反而坐JAL內陸
落機已經七點幾,事前米高已經check過新千歲機場D餐廳八點就last order,所以求其搵間仲開又似樣嘅就入去食,專登叫咗個燒魚定食畀燒腩仔,至於大人就梗係食好嘢啦...啦...啦...
呢個燒腩仔全日出盡力咁冧女,先係香港機場過安檢時呃到個安檢姨姨送貼紙畀佢,再係名古屋機場引咗大班地勤姐姐同佢玩,來到餐廳又不停大叫姐姐,見姐姐無反應就越叫越大聲(你講廣東話人哋點會識應你...),終於畀佢呃到個飛吻同碟夕張蜜瓜返來,搞到艾菲同米高都勁唔好意思.
食飽係機場逛咗個圈,影吓相買埋宵夜同燒腩仔盒奶就返上酒店房啦﹗
因為太夜落機,米高話唔想拎住行李四圍走,決定第一晚住機場酒
唔知點解艾菲去親日本都要食宵夜先安樂,而呢晚就揀咗puff


text:
早前喺 Louisa 屋企整過幾次無錫排骨,突然間諗起原來好耐無整糖醋排骨喇,對上一次整已經係 09 年年尾嘅事.本來早排已經想整 o架喇,但係屋企樽鎮江醋用剩好少,肯定唔夠用,就連之前包餃子食時,啲醋都唔夠用,後尾都係用住日式柚子醋頂住先咋,但查實柚子醋只係加入橘子類果汁嘅醬油咋!
早一,兩個星期,Winnie 話想整擔擔麵,但係又唔想為咗用得嗰少少就走去買成支鎮江醋,咁我就同佢講,叫佢幫我買咗之後自己倒起 1/3 嚟用囉,咁就真係一家便宜兩家著喇!皆因喺佢屋企附近間糧油雜貨批發店買嘢真係平好多,所以我每次買嘢之前都必定會叫佢去格價先,一支鎮江醋可以買平過超市幾蚊,雖然只係幾蚊雞,但計番個 percentage 就差距好大喇,差唔多平 25%,因為佢係一間批發之餘,又唔駛好似超市咁要俾上架費嘛!
上次整糖醋排骨係用一字排,今次我就用腩排整,啖啖肉呢!
有過煮無錫排骨嘅經驗,知道落多啲紹酒,煮出嚟嘅排骨會特別香,
所以今次我用少咗水,加多咗紹酒,果然香味比上次濃好多!
咪睇見呢度細細碗,查實已經買咗差唔多 $40 腩排 o架喇!
唉,真係百物騰貴呀!
諗番起第一次整糖醋排骨時,我就深深咁體會到煮餸同整包餅蛋糕好唔同.整包餅蛋糕一定要有準確嘅材料份量比例,跟足方法做,否則好易失敗;相反,煮餸就唔好盡信食譜,因為就算唔跟食譜去做都唔會失敗,最多都係唔好味.第一次整糖醋排骨時就跟足食譜調味料份量去整,煮完出嚟簡直可以話係難食,問題未必出係個食譜度,而係可能各人口味唔同,食譜個調味份量未必會啱自己.
煮餸時最好就係一邊煮,一邊試味,調出最適合自己嘅味道.所以你哋會發覺,我同大家分享嘅包餅蛋糕食譜,一定會法清楚列明材料份量,但餸菜食譜我就只會列出材料及調味料,唔會寫明份量,因為希望大家可以依自己口味調配出最啱心水嘅味道.
想要食譜嘅朋友就參考番《糖醋排骨菜飯》嗰篇 blog 啦!


text:
陳澤滔仲記得,上年佢喺區議會選舉輸 99 票.係 exac7ly 99.
之後佢喺 facebook 寫咗個 post,咁講:
有個網民咁 reply:
陳澤滔打完呢句說話,就係咁喊,係咁喊:「呢個社會仲要年青人犧牲幾多嘢先夠.」
大佬,時間又俾咗,錢又射咗落海啦,仲想點呢.唔好一開口就生活?食風呀?
嗰時陳澤滔無諗過選立法會.好喇,終於都係選,又輸埋.講真,其實為乜呢.
*
五日前,我去到牛頭角地鐵站,見到有個高高瘦瘦嘅男仔企喺度篤手機.嗰時天黑,個男仔皮膚又黑,保護色下我幾乎認唔到佢係邊個.望咗幾秒鐘先知原來係陳澤滔.
嗰晚係陳澤滔最後一晚謝票.
謝票團有二三十人左右.本來係陳澤滔助選團隊,選完之後自稱「落選團隊」.有時開大聲公,第一句會係:「大家好,我哋係陳澤滔嘅落選團隊.」街坊經過聽到會揞住嘴笑.
睇陳澤滔謝票好騎呢,因為你會見到佢好似打 Warcraft 隻 hero 咁,俾人點來點去.「你,企呢度,對住馬路嗰邊嗌咪!」助選團會咁樣同佢落柯打,跟住佢就會鵪鶉咁照做.
當日謝票嘅總指揮係一個叫做 Kristine 嘅女仔.矮矮細細,長頭髮,睇落好似弱不禁風咁,但統率力應該高過陳澤滔.通常個謝票流程是咁的:
陳澤滔先開聲嗌咪:「喂喂?(試咪)大家好,我係東九龍社區關注組.多謝大家嘅支持,雖然我哋輸咗,但係唔會就咁就放棄.我哋係東九龍社區關注組,多謝大家.」
跟住 Kristine 就會好熱血咁嗌:「一,二,三!」然後大家一齊鞠躬:「多謝各位街坊支持陳澤滔,我哋會繼續努力,請支持東九龍社區關注組,多謝!」
有一幕係陳澤滔喺間佳寶前面嗌完,跟住突然間爆咗句:「大家以為我哋同佳寶有咩關係,其實無㗎,我哋係經過㗎咋,哈哈哈.」嗰時個咪仲係開住的.仲有,每逢有細路經過,佢都會停口唔嗌,然後扮米奇老鼠同個細路講嘢.個細路反應通常都係 O 晒嘴.我希望今日啲細路聽過米奇老鼠點講嘢.
總之,老老實實,呢團謝票團似大學 O Camp 多過專業政黨.陳澤滔頂多係個大組長,點睇都唔似政治人才.
唔只係我啦,Kristine 都係咁諗.呢位細細粒指揮官講嘢好直接.我問佢點睇陳澤滔,佢話覺得陳澤滔唔係好識 present 自己.比如陳澤滔開咪,Kristine 要提醒佢企中間(因為佢成日企埋一邊),眼望前面(佢成日望地下),唔好郁身郁勢(佢成日兩隻手吊吊揈),同埋唔好講咁長,要精簡.佢成日講嘢長過長洲.
除咗 present 之外,仲有一個問題係,陳澤滔好鬼介意人哋 hi 佢.無論係區議會定立法會選舉,佢一路嘅「選舉策略」係唔家訪,唔告急,唔打電話叫人投票.咁做係因為佢怕乞人憎.有時候,網上面人哋話佢一句,佢就要放喺心入面好似洗衣機咁攪來攪去,攪來攪去,搞到自己苦瓜乾咁面口.所以大家都叫佢做港女滔.
其實呢個年代,唔好玩啦,正如古語有云,出得來行,預咗要還.上得網,你就預咗俾人左邊一片右邊一插,何況係搞政治?德蘭修女都會俾人插大愛離地啦.
陳澤滔咁講:「咁人哋批評得梗有原因嘛,佢哋批得我啱,我咪改進,唔啱我咪澄清囉.」
之但係好多係鳩插㗎嘛.
「其實大部份意見,你好難判斷係誤會定鳩插.咁咪嘗試返了解件事囉.所以我成日出澄清 Post 㗎,哈哈哈.」
今屆選舉,多咗好多人 add 陳澤滔 facebook.咁大鑊啦,意見仲多.佢連想學 TVB 搞個選後 BBQ 都有人會同佢講話,喂,下個禮拜落雨喎.跟住陳澤滔就困擾.係喎,落雨喎,點算好呢.義工同佢講,唉一個半個意見,你唔好理啦.陳澤滔話,唔係喎,人哋咁講可能係啱㗎喎.
扭扭擰擰.
「我知我無論外表同性格都唔似係適合從政.又怕醜,講嘢又唔夠直接,唔夠肯定,好多人都話我唔夠成熟,俾唔到信心人.」陳澤滔咁講.
偏偏一次又一次行出來嗰個就係佢.陳澤滔,點解.你要.咁樣做?
*
陳澤滔 1984 年出世.佢未嚟到呢個世界,老豆就先過咗身.攞綜緩嘅陳媽媽一個人湊大陳澤滔同佢兩個家姐.佢算係讀得書,中學讀聖言.聖言係間男校,學生出名純品但高登仔特多,原因不明.陳澤滔話可能係傳統.我諗來諗去都唔明點解一間學校傳統可以係多高登仔.總之佢話,如果喺高登開個聖言 post,會特別多回覆,最少佢個年代係咁,依家唔知.
依家應該都差唔多,聖言早排先搞過「愛國歌曲歌唱比賽」 ,如果大家仲記得.
呢間學校就係佢成為毒 L 嘅起點.嗰時佢嘅最大興趣就係同同學打機.Warcraft,Starcraft,Winning…...幾乎只玩 multiplayer game,貪一齊打先過癮.
機打得多唔代表唔讀書,陳澤滔 AL 考 2A1B,兩個 A 係 Pure 同 Applied.雖然數學好,但佢唔想齋計數,又唔想讀純理科,所以 JUPAS 揀中大 Computer Engineering.
佢嗰一屆有四十幾個男仔,得三個女仔;下屆,零個女仔.我都係中大出身,而且同陳澤滔同年畢業,所以知道我哋個年代,大家印象中 Engine 仔有幾毒.陳澤滔話,佢 exac7ly 就係咁嘅人.
又係聖言傳統.唔知點解好多聖言仔讀中大都住新亞知行樓.嗰時陳澤滔住知行,成條 Wing 六間房都係聖言.喺宿舍,一日到黑打機,瞓覺.走堂走得勁過建制派走數,一個 sem 返得幾堂.
07 年,Third hon 畢業.陳澤滔話佢自己抵死.跟住走去做電訊,寫 program.你去外國嗰時咪會收到訊息話打長途電話幾錢優惠嘅,陳澤滔搞嘅就係嗰啲.
寫落,先知原來自己唔鐘意,因為覺得好似無乜意義.電訊商會發達,但無人會開心咗.陳澤滔係毒,但係毒得來佢唔係淨係想對住部電腦過世.
佢其實想人開心.打機為乜?都係大家開心之嘛.
所以當佢去完澳洲 working holiday 返嚟,2010 年搵到迪迪尼份工,陳澤滔先算真係搵到自己嘅至愛.佢主要工作係做維修工程.如話國師落雷劈爛咗部過山車,換零件,調整返個 software 嗰個就係佢.有時候佢亦會做更新,例如喺 space mountain 度加啲焦焦焦嘅元素.雖然只係 Engine 嘢,唔係設計嗰啲,但只要見到人玩完,笑住咁樣路過,陳澤滔就已經覺得好滿足.係,迪迪尼係搵錢,但起碼做啲嘢出來大家會開心.佢真係好鐘意見到人開心,所以佢唔介意做一世迪迪尼.
「嗰時仲想去大陸山區教書......覺得好似幫到人.咁依家梗係唔會拎返出嚟講.本土派鬧鬼我呀嘛,哈哈.」
好似佢呢種人,正常嚟講其實真係唔會搞政治.都係穩穩定定,結婚買樓.陳澤滔自己都話,佢開初其實真係唔識政治,以前學生會搞抗爭,佢仲會覺得班人熱血過頭.
之所以會開始睇社會嘢,最初都係因為 newsgroup.今日後生仔應該唔知咩係 newsgroup.佢類似於討論區,但比討論區更加舊式.如果唔係陳澤滔講,我都唔知原來仲有人用.佢話 newsgroup 最大好處係個樣睇落似 e-mail,喺課室或者 office 睇都唔會太揚,唔會話好似高登咁,一睇就知你吞 pop.
咁陳澤滔上個 newsgroup 叫做 twonil,易俾玲.一睇就知個谷平時係講波(唔好同我講你唔知點解),但係個谷啲人一熟,有時都會講吓社會政治,陳澤滔跟 post 跟得多,咪都會關注吓.
至於令陳澤滔真係覺得想行出來,係因為 5 年前一單嘢.如果大家仲記得,人力喺七一遊行後曾經同差佬衝突,仲出埋椒.事後包括毓民,阿牛,慢必在內嘅 138 人被的返差館.陳澤滔嗰時無參與,但係有睇直播.佢問自己,點解呢班人要行出來俾人拉呢?佢哋都唔係傻㗎嘛,咁都肯做,為乜?
當然嗰時佢諗乜係唔會有人 care.如果陳澤滔嘅社運生涯係一個 baby,2011 年嘅佢不過係一粒精子.佢真正出世,係 3 年後.2014 年七一預演佔中嗰次,輪到佢俾人拉,變成 511 個被捕人士之一.跟住佢寫咗篇叫做《511 分之 1》嘅文章,講返自己經歷.就係咁,佢紅咗.
好多人喺篇文度回應.你知陳澤滔性格,每個留言佢都一定會好細心睇.睇完佢明白一件事,就係篇文之所以廣傳,唔係因為佢寫到好似畢加索咁有文采,而係因為篇文俾到人一個訊息,就係每個人都要行前一步,其他人先可以跟住行落去.
就好似遊行,如果永遠都係得一條友企前面帶,其他人全部淨係跟,咁遊行永遠就只會係遊行,行完咪散水.但如果隊伍入面,有一個人肯問自己,我係咪都可以行前啲呢?咁呢場遊行就有可能發展落去.
眾所鳩知,超人只係卡通片,呢個世界係無超人.正因為咁,打怪獸先唔係話次次要邊個出馬,而係要,一人一步.如果人人都問自己係咪可以再向前行,西環都可以俾你踩到陸沉.
「我想講嘅係我同大家無唔同,我唔係英雄亦都唔希望做英雄.今日留喺度嘅係我,我希望他朝留喺度嘅係大家.」《511 分之 1》入面,陳澤滔以呢一句說話作結.直至今日呢個 moment,佢諗緊嘅都只係一件事,就係呢條毒 L 要做個好榜樣,令更多香港人知道,自己都可以行出來.
所以,陳澤滔向前行一步.舊年佢同廿零個素未謀面嘅高登仔,一齊搞咗個東九龍社區關注組.上年選區議會,今年選立法會.最好梗係贏,輸晒,其實都無緊要,因為好多人真係因為陳澤滔,行多左一步.你睇今年個義工團構成就會明白:有啲人係佢聖言時代嘅同學,有啲係 engine 嘅大學同學,仲有啲係 twonil 嘅版友.當年佢有個師兄,依家讀緊博士,今次選舉同佢坐低貼 label.又有個舊同學,平時 facebook 少講政治,為咗佢,竟然寫咗兩篇千字文,講陳澤滔呢個人有乜料到.
仲有阿富.好多人應該唔知邊個係阿富,但係關心陳澤滔選戰嘅人都應該見過波波.波波就係阿富隻貓.facebook 好多佢嘅相.隻貓其實有啲似陳澤滔嘅,因為正如正常 engine 人唔會走出嚟參選,正常嘅貓都唔會俾主人帶出街露面;但係陳澤滔參選,波波露面.阿富話,波波係三年前佢朋友喺一個粉嶺廢車場執返來.帶佢睇醫生,醫生話佢性格外向唔驚人,所以阿富帶佢出來做義工.如果有最佳義工獎,應該頒比波波,須知香港貓奴多,波波應該幫陳澤滔吸咗票.君不見謝票嗰晚搵隻貓傾偈嘅人就多過搵陳澤滔.又唔可以怪人嘅,我都摸咗好多嘢.
唔好意思,講返阿富.佢同陳澤滔相識於雨傘,因為被陳澤滔行出嚟嘅理念感動,所以幫佢手.依家阿富係東九龍社區關注組三四十個 core 其中一員.上年區議會佢助選,最尾輸咗,馬尿流足一個禮拜.今年再幫.33 歲人,有份正職,正職以外時間全部用來助選,終於有日起身,隻腳痛到落唔到床.醫生話佢過勞,膝頭軟組織發炎.揸住拐仗都仲要出來開街站.我同佢講,好心你就抖吓啦.阿富話,時間唔等人.同埋,佢相信陳澤滔,相信佢真心.
好多人幫陳澤滔助選,都係因為真心難求.細細粒指揮官 Kristine 直頭唔介意同我講,佢其實無好認真睇陳澤滔政綱,港獨立場嗰啲梗係知,但 Kristine 真正睇重嘅,係陳澤滔個人.佢記得嘅係陳澤滔會擺完街站開完會,攰到趴喺度都要同義工一齊做選舉富士康,摺通郵.又有一次,Kristine 同另一個義工喺麗晶花園擺街站,突然有個阿叔好激動咁衝埋嚟,Kristine 以為個阿叔挑機,咪著草.著唔到,個阿叔捉住佢哋係咁講係咁講,Kristine 先知原來佢係支持者嚟嘅.陳澤滔唔知咁多,遠處望見唔知個阿叔咩來路,一心諗住衝過去保護義工.保護就唔需要啦,但係呢一幕,就印咗喺 Kristine 個心入面.令佢相信為陳澤滔呢個人,值得一星期五日朝朝五點幾起身擺早站,擺到身水身汗返工,收工後再擺晚站擺到十一二點.
陳澤滔就係咁嘅人.有點港女,有點毒,有點真心.(所以佢仲有個名叫真心滔)呢種人你唔會想像佢四圍 hi 人,所以佢講來講去咪就係唔打負分戰.陳澤滔會屌票,簡直係同朱凱迪會炒樓,梁天琦認西環做契爺一樣咁唔 make sense.
當然你同我都知道,做契仔可以獲配票,炒樓先可以發達.比例代表制要點玩,陳澤滔唔係唔識.「你喺政治光譜度劃一塊地,然後屌走晒塊地其他候選人,你咪贏.」但佢性格不合,唔玩.
之前三跑佢去機場示威,主辦單位同支持者叫佢講兩句,陳澤滔死都唔肯,即使佢明知選舉須要曝光率.佢話自己無做過嘢,唔應該講.
傻的嗎.
「違背良心嘅嘢好少做,所以咪輸囉,哈哈.」
*
落選團隊最後謝票嗰晚,有啲街坊行過會停低,同陳澤滔講兩句.其中一個哥哥姓簡,住牛頭角上村.佢話因為欣賞陳澤滔唔玩污糟手段,所以投佢一票.咁最尾選唔到,無計啦.佢停低係想問陳澤滔,之後有乜打算.
「我應該退唔到落嚟㗎啦.」陳澤滔同簡生講.
好似好勉強咁.其實無錯,真係勉強.選舉來講,佢係烈士.上年區選,佢已經將留返來同女朋友買樓嘅首期,射咗一忽落海.本來佢無諗住話選立法會,但係青年新政搵佢,諗諗吓,好啦,射多忽.依家選舉條數未計得清,但應該十幾萬走唔甩.佢同佢女朋友依家住緊劏房.我直接問佢,其實你覺唔覺得欠咗人.佢話,梗係覺啦.
如果可以,陳澤滔最想係正正常常返迪迪尼,唔好再搵佢,因為佢真係唔適合從政.只係,同關注組嘅人傾完,始終都係暫時未退得落嚟.不過又灰唔晒,佢喺義工團入面都搵到人有 potential.如果有人企出來,佢就可以退居幕後.
「我呢兩年嘗試做嘅,其實都係說服更多人企出嚟咋嘛.唔好等英雄,等人幫,自己香港自己救,我相信係做到嘅.」
希望下屆選舉,我哋唔會再需要見到陳澤滔個樣,喺張候選名單上面啦.
原文連結


text: 恭喜恭喜!53歲鄭敬基(Joe)早前宣佈佢會再婚,同拍拖8個多月,細自己19年嘅教友Angie結婚.之前鄭敬基話過本月初會去20日加拿大福音之旅,到時仲會過百個多倫多親戚好友預先舉行一個pre-wedding party.原來呢個party已經舉行咗喇,仲有靚相睇添!鄭敬基結過婚,但係佢為咗俾新娘子有一個完整嘅婚禮,故所有嘢佢都做到足,早前佢已經喺香港搵咗個加拿大影相攞過獎嘅好朋友Stephen Gurie Woo幫佢哋影婚相,今個月返加拿大舉行盛大婚前派對,下月7號就係結婚大日子.今日鄭敬基喺加拿大嘅朋友,喺網上開心share婚前派對啦嘅相.如鄭敬基早前所言,真係有過百名多倫多親戚好友出席.相中一對準新人切心心結婚蛋糕,又向台下嘅賓客祝酒.Angie著咗一套白色小鳳仙裝,手執花球;鄭敬基就著西裝,官仔骨骨,不時攬實未婚妻纖腰,一臉幸福,好鬼肉緊.依家身在加拿大嘅鄭敬基話:「今次係好朋友幫我安排,不過我仲未註冊結婚,只係一個派對,佢哋話不如搞個party大家聚聚,點知變成per-wedding party,嗰晚大家都好開心,距離婚禮仲有一個月,我嘅心情都好開心!」祝一對準新人白頭到老,快啲開枝散葉呀!


text:
貳零壹貳年玖月拾伍號(柒月三十) - 長沙灣潮籍盂蘭勝會Part.01
最後一日盂蘭勝會,差唔多成日都係長沙灣渡過,所以我亦相當街坊裝束,anyway,一早10點零鐘到左保安道,因今日係第三日,所以應該好多街坊忙於擺放自家祭品拜祭,依個有個特色,就係要用繩又或者粉筆畫圈用黎圍住自己既祭品,好別緻,唔知係咪人太多驚比人用左個位呢?但眼見又唔算係太多人者,有趣
見冇咩特別走左去食早餐,番到黎時做緊十供,依度既供同之前既荃灣有少少唔同,不過當然都係果十樣野啦,不過所主持既佛社唔同道具都有少少分別既,而且儀式完左都冇急住羅走,可以比我慢慢睇下影下相咁
再之後就係五福連,之前睇過幾次,雖然冇留意係咪同一間,但因睇多左而且又上網check過下,所以卒之睇到有五場了,嗯
大約一點左右開始擺放祭好兄弟d野,鋁片沙碌油葉水亦唔少得,至於其他食物祭品呢,可能冇左d大隻冬菇山髮菜山,所以好似冇咁好食咁,哈,但個24支燒酒陣都幾有型而且經大會開始後d街坊好落力插香而且d值理又差唔多咩都掉晒落去(眼見有茶葉,燒酒,熟煙,飯,米,豆腐,麵條,菜,汽水等等),熱鬧得黎比d煙煙到眼都盲埋,真壯觀,但依度洒碌油葉水仲可以避開下,唔似得第一場保安道既李鄭屋麗閣咁三百六十五度轉圈,部相機真係極難避開
而另一邊呢就做緊瑜珈焰口,因睇左幾次,而且位置唔係幾好,所以只睇無咩睇拍movie又或者影相,反而係多左留意儀式既手印,有d睇得明有d睇唔明,見先生們既書有d寫上手印點做,幾有趣,不過呢就見到一個打醬油既先生,雖然另一個都明顯係生手,但佢咁隨意,唔知係當日唔舒服定點了,好眼訓咁喎,anyway,專心睇手印真開心,希望有書可以講究竟d手印代表咩就好了,至於姑雷果呢,我冇參與了,一來唔係太多都係留番比人二來我都係中意食慈善閣既多d,哈
丫當中仲有放生,有兩羅龜,不過如果放落海呢就....嗯
To Part.02
[15/09/12]
Photo Link <<<<<<<<<


text:
29 May 2011
長白山 2010-07-31to08-07 - Part.03(02Aug)
因係附近既關係,好快到左長白山北坡既入口,首先去左聚龍泉,因之前落大雨,所以果兩條瀑布好壯觀,領隊話之前只係兩條小水柱,粗俗d講,佢話好似痾尿咁弱喎,哈
發覺內地人真係乜都得,不停咁用泉水洗面又用溫泉水洗腳,仲有人用樽羅走,人地封晒都要走入條河度,仲要趕極都唔走,真係千其百怪
之後因有人要浸溫泉,咁熱仲浸真係咪攪我,所以我地又好無聊地周圍睇下,而我就梗係訓番陣啦,當中仲食左所謂既溫泉蛋,十蚊四隻都幾貴,不過佢地真係唔識整,溫泉蛋浸到過晒時,真係黃都熟埋,渣
之後去左有小天池之稱既銀環湖,整體望就一般但d倒影幾靚
到左食飯時間,因突然停水停電既關係,我地只好坐近門口食,真係幾黑而且去廁所真係咩都睇唔到,不過我都慣了,哈
飯後開始上天池,因坐四驅而且山路多彎既關係,仲要加埋強勁既音樂加響晒馱,真刺激
上緊時好大霧,以為睇唔到(因聽講天池天氣變化好勁,山下好天上到去會落雨or鳥雲處處,正因為咁我地揀依個團,有得上天池3次,由北,西及南坡睇,咁都睇唔到無法了),點知上到去就好好天,而且仲藍天添,領隊再一次話我地好彩,佢只見過2次好天睇到天池,嗯,佢咁講我地咁聽啦
天池北坡其實幾細,而且圍住晒以免d人飛落去,死硬,但d韓國人唔知係咪見到天池好開心,佢地好勇咁行晒出去,仲要企得好邊咁影相,我見有個爭一步就跌落去,仲要影團體相拉下推下咁,仲佢地望都唔望.危
因我地好多時間既關係,影左成個鐘先走,走時又開始大霧,點知落到集合地又勁好天,加上d木屋又好特別,整個感覺好大好開揚,氣氛一流,就咁望真係好似外國既地方
落山後都有少少耳鳴,因天池都有成二千五百幾米,所以落到山都幾係野
最後一站係地下森林,好大,行晒要2個鐘,岩岩下午3點幾至4點零既關係,太陽冇咁猛,日光打落d樹或葉度,好靚,當中經過一條河,流水好勁,而周圍既樹亦好raw好大棵,去到最後既原始森林,遠景壯大,感覺不錯
之後就離開景區,見周圍都係藍莓,先發覺原來當地都盛產藍莓,5蚊一個小杯,幾甜,聽佢地講香港果d係酸既依度就好食好多,嗯
之後食過晚飯番回酒店又走左出去行,夜市還算熱鬧,食左幾支串燒(10蚊5串,價錢還可不過攪左好耐),幾好食
p.s.四驅原來都幾貴,成80幾蚊一個人,不過值既我覺得,總之第一日就見到天池,仲要藍天就開

Photo Link <<<<<<<<<<<<<
No comments:
Subscribe to: Post Comments (Atom)


text:
台南市,台北,新竹_內灣
14 oct 2012 Sun 台南市 Sunny Day
係高雄搭火車到左台南市,台南火車站還算舊,但總感覺冇高雄果個咁正,行左去搵民宿既接洽地,因住果度未執好房,所以放低行李後就去附近既地方食lunch,係舊街市食左阿瑞意麵,還可,丫,台南真係咩都係老店,依度又話50年果度又話60年,唔知真係咁多保留到定係招來既方式,嗯
行左去海安路睇睇,天氣仲係好熱,而且台南好陽光,感覺還可,因地方都幾近,所以就行去,屋真係算舊,電單車來電單車往感覺都幾城市,但就係未係好發達去到一式一樣核核突突工整樣板城市化,而且三點左右鋪頭都唔算開左好多,所以有一點點特別既舊味,去到海安路,兩旁舊屋但整過少少,又唔算太人工化,兩者還算和諧,但就比較細(唔知係未行晒定點)
之後行去神農街,途中又經過d舊屋,頗日式,當中經過南沙宮,只o係入內睇睇之後就好快到左神農街,都幾舊下,因係平日人唔算多,還行得頗順利,而商鋪都係果d野啦,唔多講了,而屋既舊門窗同露台改動甚少,感覺不錯,仲行左金華府,樑上木都幾古舊,但未至於太大,而神像就非常多,而且帶有一股氣勢,嗯,行左陣就比人叫番民宿,其實有少少掃興,不過又未至於太強烈,因舊既感覺還未太令我興奮,只係一般而已
去到民宿,如果唔係有車真係幾難搵下,我地住係2同3樓,3樓係天台,而依間謝宅民宿特色係屋入面有棵楓樹,貫穿地下二樓同三樓,而且係老屋,加上民宿主人喜歡執舊野,所以一屋都係舊木舊傢私,感覺幾舒服,管家姐姐介紹完屋就介紹出面有咩玩,出面其實幾條街都係食街所以大把野食,而佢話夜晚好靚既地方,我地後來出左去,其實好一般,可能香港夜晚實在太精彩,所以得出
黎既準則唔同掛
出去既途中順手行左海聖會同海安宮(p.s.台南市極多廟宇),前者好細而後者兩棵大樹做門口極有型,依度既廟去到夜晚9點,同香港有少少唔同,咁晏入面當然冇咩人,而且整得太四正,所以內裡感覺一般但門神不錯,去番神農街因d街燈問題,冇咩點影相就去左搵野食,食左赤嵌棺材板,一般,因之前mark落既野好多都收7點,所以係國華街求其入左間野食擔仔麵,叫侯夜擔仔麵,味道還算不錯,後尾慢慢行行番去之前民宿接洽點既cafe,入去前係佢隔離食左蜷尾家既日式雪榚,依度非常好生意,朝早時排長龍,夜晚仍係排緊隊,佢得兩款雪榚,係抹茶可可,可可味道太搶我反而喜歡抹茶,之後入左cafe飲野仲食左個布甸,嗯,都係尼泊爾果個好食
番歸傾計傾到兩點幾三點,我就訓2樓,比較細但d蚊帳幾靚,真係好耐無用過
To Part.02 - 台南市
[14to19/10/12]
Photo Link <<<<<<<<<<<<<


text:
係車訓醒時已經5點,睇gps位置差唔多到龍坡邦(Luang Prabang),果然係9個鐘車程,見時間岩岩好,就去睇和尚佈施化緣,由5點半等到6點先見,位置係十萬寺附近既Sakkaarin Rd,越晏就越多人出現,一見排長長隊既和尚佈施出現,d人就開晒閃光燈咁影,真係唔多禮貌,而且見有好多大陸人係度,周圍都講緊國語,外國人反而唔算太多,總之周圍就好嘈,由muang
long一個鄉下地方黎到LPB依個遊客區感覺好唔同真係有d 唔慣,睇左陣影左陣相因太凍頂唔順,就係附近搵左間茶檔飲下熱茶,天光後再睇清楚少少個佈施化緣程序同埋d人係街所放既器具後就行去我要入住既LPB
backpacker了
但因太早(未夠8點)無得入房,counter話要1點先有可check in,就咁睇過附近既GH,全部掛晒full牌,所以都係住番依間算,雖然未入得房但可以比我係行李房訓陣,見有人真係搵唔到房,行李房既地席位都照要,我呢,就隊左對鞋出去曬太陽後就都係度訓番陣先
訓到十點幾先出去,見對鞋仲未乾,就由佢曬住太陽先,著住拖鞋出去食早餐,睇番d料可以去維祟寺(Wat
Visounnarth)附近既Saburo食,都係由早食到黑既寮國米粉湯,不過依度湯底唔錯而且好平,我要無菜跟既只要8000仲平過鄉下地方既米粉(有菜既同一價錢)
食完順手去左睇維祟寺(Wat Visounnarth),真係好舊,個頂同埋d窗同柱比較特別,好似柬埔寨一間廟d窗都係咁,之後再去左巴排寺(Wat Pa Phay),睇果時一個人都無,雖然外牆整緊但d 柱好靚,而入面既壁畫都唔錯,天花都畫埋,幾好,最後先去相通寺(Wat
Xieng Thong),主殿建築好特別好典雅咁,之前未見過,而入面反而睇左巴排寺後感到雷同,而且好似無咁細緻,而出名既生命之樹,可能無人講解,真係唔多識睇
睇完就行經Sisavangvong Road同法國街,d樓好舊,而且好似外國feel,而未到法國街前既一堆樓,全部感覺好高貴,有d villa,hotel咁,其他就係酒吧餐廳等等貴東西,因太熱飲左杯凍咖啡,不過味道太甜,之後行去郵局買郵票,睇下後日去旺陽(Vang
Vieng)既巴士時間班次,原來有早有晏,要6個鐘,研究大概後等過埋聽日再算,廟行晒去埋睇關西瀑布(Kuang Si Waterfall)既local
tour info,見Manifa Travel有1day
tour,雖然開初唔想去Pak On Cave,不過就想坐船,見佢上晝去cave同whisky village下晝去瀑布最後去睇埋熊同赫蒙族(曲族分支Hmong),包埋lunch都係200,000kip(=hk190),可接受啦,之前check過包tuktuk去瀑布都要百五k,所以依個價錢算ok
攪掂後番GH,Dorm而且係mix仲要比上格床我真煩,不過都係7us算係咁啦,仲要唔知LPB咩事全部眼見既都貼晒full字出黎,聽個日本人講佢琴日都搵左好耐先搵到依間GH,仲要同人share房先有得住,真旺,好彩我之前book 定先者,原來laso係農曆年都係peak,不過依間GH算係咁,唔係可能要比好貴既酒店房先有得住
Check in完放好野見對鞋已乾就著佢出去行普西山(Phousi),原來都有成三百級,未夠5點上到去已經好多人,不過個主景唔錯,等左陣就日落,好多人而且地方唔大真係有d
迫,不過日落黎講同柬埔寨同bagan比都係一般般,而依度日落主要影顏色,見唔晒成個太陽日落就走了
行番落山已經好多檔口setup左,賣既野色彩奔紛,我買左t-shirt(25k)同一個布袋(30k),見未夠7點去行下Dara Market,原來夜晚唔開,再行去food market,依度出名既街市buffet果然熱鬧,100k任食仲要有好多款,怪不知d人咁興奮,買左木瓜沙津(10k即整而且可即場比你試個辣度)寮式春捲(10k)椰汁糯米粿(5k),丫,之前行過一個pancake檔見好多當地人買,應該唔錯,試落真係好食(有煉奶有海鮮有肉鬆都係10k,食完已經好飽,但無晒水,所以又買左果汁,放晒不同水果係杯度,睇岩就倒落攪拌器度即整,味道還可,食完行番GH了,途中經過岩岩有人結婚,著傳統服裝,睇左陣就走了,番到去無咩做,早d訓明天出去睇morning
market後先去join0830架車去瀑布
To Day.11 - LPB
[25/01/14 to 10/02/14]
Photo Link
<<<<<<<<<<<<<<<<


text:
2012年2月16日 星期四
妝唔好亂化
睇到個題目唔好亂扣我帽子,我一向同眾位型男共同進退,只不過我對化妝呢個字有唔同嘅見解.最近我見到個小毒男上網學人化妝,哇靠,真係好難頂.佢咁聽媽咪話做乜?女人化妝好正常,亦都好好睇,男人化妝真係好唔得囉,正所謂牝雞司晨,做乜鬼踩過界先,所以各位男士係正常情況下唔好化妝出街.
阿小KenXxx段片咁深入民心,我就咁講你地一定唔會比我說服到,我同你地分析下:
第一,要化妝先返工,1個鐘頭都少不免,一個星期化7次,即係每星期最少用5個鐘化妝,一年就1825個鐘,十年就18250個鐘,三十年就54750個鐘,我就當你咁好命50歲退休,喂大佬,即係你30年用左6年多D嘅時間化妝,比著我,我真係訓多半個鐘至一個鐘.
第二,化妝對於男人係唔係MUST HAVE先?
第三,就當你化妝化上手,唔洗1個鐘,我比你3分鐘化完,你嘅得益係唔係追得上投入先?係唔係可以變到木村咁先?與其係咁,不如將你嘅投資轉哂去其他方面,咁樣先可以有肉食,做到收支平衡,短時間內變成型男.
其實男人係兩個情況下係可以化妝嘅,呢兩個情況就係:
Yo!化妝洗乜驚呀!
另一個就係:
即係死人妝呀.
丫,仲有一個情況我唔記得講,就係:
就係練葵花寶典,正所謂欲練神功必先自宮.
若然你仲係想化妝出街,我再比多個正反辯證你,
林青霞係女人黎,佢化妝扮東方不敗一D反感都無,你仲會有股衝動希望令狐沖可以同佢起埋一齊,拿,各位男士身體係最誠實,唔好再化妝啦.
我絕對唔係老點大家,唔信的話儘管化個妝落樓下行一個圈.其實呢,如果用少少遮瑕膏真係無咩所謂,護下膚,Gel下頭仲好啦,各位男士,正常情況下,千奇唔好化妝呀!真係學吳君如話齋,唔好亂聽媽咪家姐講呀.
訂閱: 張貼留言 (Atom)


text:
Wednesday, July 20, 2016
環遊世界(11) - 印度 - 孟買
一講起印度,我諗九成九人都會即係諗起呢個國家有幾污糟.第一樣野應該係諗起印度咖喱,第二樣野諗起佢地係用手食野,第三樣野應該係諗起食洗疴都喺恆河.而網上亦都流傳好多謠言,例如話去印度玩,不出十日一定肚疴云云.
喺咁o既認知下,當我知道我要去印度公幹兩星期,真係覺得自己係去送死.
由香港直飛印度o既航班唔多,好多都係夜機,而我坐CX,時間都一樣係咁差.預計到達孟買機場時間係23:55,冇人冇物,又冇當地sim card,仲要咁夜,當然會擔心人生安全.喺呢個危險國度入面,我都怕第一晚就已經比人劏死牛,錢事少,命事大,所以我喺香港就已經叫定酒店安排機場pickup.不過,過得關黎,拎得行李黎,都已經點幾鐘.當我一出機場門口,多人到呢...比香港機場更虛冚.整個畫面都係人,而大多數係舉住牌黎接人的.好比較好彩,好快就搵到酒店司機.但當時已經係深夜兩點...香港時間04:30.
由於盂買南部最近都有事發生,好似有槍戰,所以孟買街道上不時會見到軍人拎住衝鋒槍周圍巡邏,仲會有軍車,裝甲車等出現,尤其大街或大商場,就更常見.而不論大小商場,酒店,或商業大厦,全部都有守衞把守,仲有金屬探測器,同X光機,好多時仲會搜身.
想買sim card,喺呢度一D都唔容易,首先,你要係本地人.然後,要去電訊公司,例如vodafone,去申請一張新sim card,要比證件副本,然後要等三五七日.就係咁簡單.
印度係一個好貧窮o既國家,人口最多o既國家係中國,而印度係排第二,有十億人口,但國家唔大,所以其實人口密度好高.而大部份o既印度人都係好低收入,甚至冇收入.好多人霸路為家,行人路一早比人霸晒,人要行,就要行車路.而呢度比大陸更混亂,人車同行,車同車之間夾雜行人,見到都覺得牙煙.
就算孟買係大城巿都好啦,街上面都係遍地垃圾,氣味同垃圾房冇分別.所以本地人都好少出街行,假日都只會留喺屋企.由於基建太差,就算有metro都好,出入口唔多,地點亦唔方便,所以搵到錢o既就多數會揸車,而唔會撘metro.亦因為咁,孟買幾乎任何時間都係塞梗車,返工放工時間就更加唔洗講.
而收入低微o既本地人就會撘巴士,由於印度曾經被英國統治,所以呢度都有單層同雙層巴士.佢地o既巴士仲係用緊熱狗巴士,而且由於每次都載人太多,基本上唔會閂門,D人就會迫到出門口,但車照開.火車都一樣,車門唔會閂,就算高速行走時都一樣開住門.
呢度的士一D都唔貴,坐45分鐘至1小時,大概450盧比,即係50蚊港紙左右.所以我主要都係坐的士.不過呢度叫的士可以用app,又或者可以用uber叫車,如果自己出街截車,反而好大機會比人呃錢.其實係一個咁窮o既有D咁先進o既service真係好不可思議.
食方面,唔講都唔知,原來有大概50%印度人係因為信仰而食素的.九成九印度人係唔食牛的,因為佢地覺得牛係神聖的.部份人唔食豬.少部份人係乜都食.所以一大班人出去食飯係幾麻煩的,同埋買手信黎印度請食,最好係素的.而餐牌上一定會標明邊D係素,邊D唔係.
印度人都會食飯,但佢地飯其實係長身同乾身的,如果同珍珠比較,呢兩種米就係兩個極端.除左飯,印度薄餅都係主要食糧.不過飯又好,薄餅又好,印度人主要都係撈醬汁一齊食,仲要係汁多過飯咁食.醬汁主要係咖喱,原味係好辣好咸的,同埋加左好多不知名o既香草.而大部份o既印度食物都係濃味為主,而且好唔健康,香港人應該好唔習慣.
印度人用手食野係人都知,但有冇諗過佢地食野前後會唔會洗手?答案係NO.無論何時何地,之前掂過乜都好,佢地都可以即時用手食野.我相信佢地有超強抵抗力...而食完野之後,我無見過佢地洗手,然後又可以繼續揸車,或者做其他野.喺我眼中真係好amazing.
不過,其實印度食物雖然濃味,但並非唔好食.當然,佢地D咖喱我真係食唔慣,但我去左一個叫Pheonix Mall o既商場,有一間美式餐廳,我order左個ribs黎食,講真,唔差.印度人整醬汁的確有一手.
之後,我又喺酒店叫room service,i mean 叫野食,其實唔錯的.Fish and Chips太咸,不過炸得好食.Buffalo Wings真係正,不過太辣,但我第二日都encore左.Blasted Chicken唔太好,雞肉唔夠滑.呢度D cocktail唔錯的,佢地較酒都唔差.
唔係以為我真係食得好豪,其實呢度紙水低,乜都好平.我請左我team食burger,我自己叫左個cheese steak,total五個人,你估下幾錢?
結帳大概3500盧比,大概唔洗400蚊港紙.你話平唔平?
最後一日留喺孟買,我安排左冬甩比全office同事,大概要120個,你又估下幾錢?大概係6000盧比,即係600-700蚊港紙.平均一個冬甩大概係5蚊港紙,其實算貴,因為呢度叫一個外賣飯,大概都只係150盧比,即係十幾蚊港紙.
咁你又估下呢度買樓要幾錢?我問過同事,一般大概1000蚊一呎,即係香港樓價10分之1.但,又有邊個想喺呢度住呢?
最後我想講,喺呢個兩星期o既行程,乜都食過晒,但我冇肚疴.不過我都係唔建議大家去印度玩,因為真係冇咩好玩.
Subscribe to: Posts (Atom)


text:
星期日,明明作病鼻水長流,都堅持陪米高去大澳,點知就係路過東薈城食lunch時,為咗捉實喪扭計嘅燒腩仔,艾菲居然跌咗張個人八達通...
當艾菲發現唔見咗張八達通時,米高已經九秒九返轉頭幫艾菲搵,但係呢個逼爆自由人嘅東薈城入面,又點會有可能搵得返吖,艾菲唯有即時打電話報失張八達通,不過入面嘅餘額應該唔使三個鐘就畀人用晒唔會有錢退得返(D錢要報失後三個鐘先會被lock).
最後大澳我哋無去到,因為等巴士條人龍長到等一粒鐘都唔知上唔上到車,但為咗盡快離開呢個傷心地,我哋就匆匆咁上咗巴士去機場頹逛.
好唔開心,因為張八達通好日都唔會有過一百蚊嘅餘額(都好好彩艾菲張八達通唔係自動增值),次次都係用到負數艾菲先會再入一百蚊入去,點知呢朝米高忽然好豪咁幫艾菲入多一百蚊入去,怕艾菲係大澳出返來唔夠錢搭車會好麻煩,點知就出事...
好唔開心,因為張八達通由讀書時用到宜家十幾年,一直以來艾菲都係習慣放佢係褲袋從未試過出事,早幾日先畀菲媽話艾菲咁樣放褲袋遲早出事,艾菲仲好大聲咁話唔會有事,結果今次真係打爛齋鉢...
好唔開心,因為燒腩仔扭計嘅原因實在太無喱頭,都不過係食飽飯準備同佢去換片,我哋唔放佢上BB車住廢事又扣又除條安全帶,佢見米高推走架車又唔肯畀佢一齊推,就發晒癲咁一路喊一路追架車(已經唔係第一次咁樣扭,搞到艾菲有時都好怕帶BB車同佢出街),如果佢無扭計艾菲肯定會擰轉頭望多兩眼睇清楚有無漏嘢...
雖然唔見八達通都係好小嘅事,正如米高安慰艾菲咁講,唔見咗電話或者銀包咪仲麻煩,宜家咪當破財擋災囉,不過艾菲都唔開心咗成個下晝,去到機場都無mood行街(但都有買嘢呢吓勁喎>.<),拎咗大相機出街都無影到一張相,直至回程時見到對面呢個小朋友同爸爸玩巴士個扶手都可以玩到咔咔聲,艾菲先終於畀佢溶化咗,乜衰嘢都即刻唔記得晒啦﹗


text:
離開靜內坐咗兩個鐘車,差唔多五點先終於來到十勝附近嘅道之駅,本來過來係一心諗住買新鮮粟米食,點知D檔攤已經開始收,得返呢D賣蛋機同汽水機,雖然燒腩仔好鐘意佢哋不停狂㩒狂扭,不過就完全填唔飽我哋嘅肚,最後艾菲連水尾軟雪糕都照殺,即人哋一個普通街邊軟雪糕都真係好香好好味喎﹗
搞咗日幾,終於來到第一個正式景點,幸福駅﹗其實艾菲同米高三年前已經來過,呢到係一個停用咗嘅火車站來,由前一個站愛國(即愛之國度)來到幸福站,一聽就知係sell浪漫啦,不過我哋今次就帶埋個強力電燈膽燒腩仔來,成件事即刻變得一D都唔浪漫囉﹗>.<
呢到好似火車博物館咁,放咗兩架舊式火車係到畀人上去參觀,燒腩仔上到車即刻周圍跑周圍擒,追到米高氣到咳呢...
好彩都有D影相位有嘢玩,可以令燒腩仔停一停,例如捉佢去扮吓站長,同埋畀張超大車飛佢任玩,唔係去完都唔知佢來過﹗
之後諗住叫燒腩仔行路軌畀艾菲影吓相,點知路軌相就因為燒腩仔喪走而影唔成,只係影到呢張好浪漫嘅父子背影,話說呢個小朋友第一日自駕遊唔係好慣,每次落車都話「唔使驚」(佢一咁講即係驚啦),去到唔同地方都會好失常咁亂跑亂叫完全唔理我哋講咩(艾菲覺得呢D係佢好不安嘅表現來),每次艾菲想埋去拖佢或者抱佢都會大大聲咁話「唔要媽媽要爸爸」,結果呢十幾日就唯有辛苦米高啦,揸足全日車之後落車仲要招呼失控嘅燒腩仔,忽然受寵嘅米高都忍唔住叫辛苦呀﹗
至於艾菲有無不是味兒呢?頭一日都有DD嘅,不過有次燒腩仔又大大聲話唔要媽媽時,艾菲問返佢媽媽唔要燒腩仔得唔得,佢諗都唔使諗就答「唔得」,咁艾菲知道佢其實仲好在乎媽媽就無再呷醋啦,即刻由佢黐到米高實一實,就連幫燒腩仔poo poo同沖涼呢D重任,都好放心咁交晒畀米高做,自己就樂得清閒抖吓四圍行吓影吓相,因為我知道去完旅行之後回到現實世界,就唔輪到燒腩仔話唔要媽媽啦﹗kakaka...
其實幸福駅附近仲有個花畑牧場可以去玩,我哋上次去過有超好味芝士食,有得睇表演同玩遊戲,又有真嘅草泥馬同馬睇,都幾適合小朋友去玩,不過佢哋四點半就閂門,所以今次無緣帶燒腩仔去啦,唯有直接返帶廣酒店check in,我哋呢晚住Richmond Hotel,泊車要泊去隔離火車站停車場唔太方便,不過酒店都好baby friendly,艾菲同燒腩仔係lobby等米高泊車返來時,好容易就係書架到搵到本之前好想買畀燒腩仔嘅圖書嘅原裝日文版,check in時仲送咗set小朋友套裝畀我哋
放低行李就出去搵嘢食啦﹗帶廣最出名係食十勝豚丼,但我哋太夜趕唔切食老鋪嘅豚丼,唯有改去第二間食普通定食嘅餐廳,咁個味當然即刻變得普通D啦,就連米高個天婦羅蝦蕎麥麵都只可以話係不過不失.
米高又叫咗個兒童餐畀燒腩仔,上枱時佢好開心好興奮㗎,不過食咗唔夠一半意粉,半隻蝦,少少漢堡扒就大叫食蛋糕,點都唔肯再食正餐囉﹗
過咗夜晚八點之後嘅帶廣,除咗夜店之外都無乜鋪頭開,難得有間超市仲開就入去掃多個烏冬,魚仔同鰹魚碎,連埋朝早係靜內AEON買嘅菜同肉,準備第二日兩餐都自己煮畀燒腩仔食,結果佢食唔食?睇埋下一篇大家就會知.
第二晚繼續食宵夜,而今次主角係超甜超多汁嘅月雫蜜瓜,重點係價錢超級抵,計返大約三十幾蚊港紙一個,係香港買個雷電蜜瓜都至少要百幾蚊啦﹗而最搞笑係個瓜淋同甜到燒腩仔當咗佢係蛋糕,一邊食一邊大嗌「食蛋糕」囉﹗;P
燒腩仔遊日本@2014:
Day 1 HK>札幌
Day 2 札幌>帶廣 part 1


text:
今次係一個好得意同公平既試用^^
因為係收到產品既一刻都唔知自己試用既係咩牌子~
而試用既就係2隻不知名既粉底,品牌A同品牌子B~
不過好不幸,我拎到果時發現品牌A個蓋爛左呀...而B果個又可以扭唔實,
搞到漏左好多粉底出黎.....好慘呀....
.
雖然淨返既份量唔係好多,不過都好彩每個品牌都夠我用JA^^
我試既2隻都係自然色,品牌A既比品牌B白,品牌B比較偏黃~
試上手就更加睇到2隻色係完全唔同,係2隻色系~
左邊既係品牌A,顏色同我既皮膚係Perfect match呀,而且推開都好水潤同薄~
右邊既係品牌B,顏色比較黃,用左有2節色,比起品牌A佢就比較厚身小小同乾小小~
試上面,品牌A既遮暇度唔錯,面上既暗瘡印呀,敏感出既紅印都遮得七七八八~
同埋都幾貼面,係返工到放工大概8-9個鐘,只要3,4點印一印油就OK,
而張相就係我放工時影既效果,都唔算溶妝好勁,唔錯呀^^
而品牌B,由於完全唔岩色,所以我冇辦法出街果時用,
不過我都特登係屋企試,同樣係8-9個鐘,比較之下,佢就比較乾,搞到我出油多左~
而且遮暇度冇品牌A咁好,個妝溶得比較快,睇黎品牌B唔係我岩我用.....
到試用完2隻粉底之後就可以再上去拎禮物啦,未上去都唔知自己究竟拎品牌A定B 架~
好彩,我拎到既係品牌A,原來係ZA既真晳美白護膚粉底液,
佢個粉餅同化妝品我都有用ga~都係一樣好好用^^
透過光線折射,修飾膚色暗沉及斑點.
預防粧容因氧化而導致膚色晦暗蠟黃.
佢仲有3隻色選擇,OC00 適合純白肌色 OC10 適合自然肌色 OC20 適合健康肌色~
今次試用既方式我其實幾鐘意,因為可以憑感覺用,
用完先知自己用緊咩牌子感覺又好得意^^希望以後都會有d咁既形式試用啦~
不過其實我都好想知埋品牌b係咩牌子~唔岩自己用都可以認住唔駛買嘛~哈哈


text:
吹咗一輪北風,今日天氣較為回暖,我睇主場D大鱸開始埋位喇掛;所以今日去街市執卅蚊生蝦去主打鱸魚.
18:30去到見未轉流,嗱嗱聲開兩枝竿,一枝近身筏仔,一枝擺遠少少嘅路亞,都係打半水釣鱸;一路釣到19:40轉埋流,兩枝竿都未郁過,咁我就轉轉位睇有冇運行至得.
又釣咗個幾鐘,當我釣到幾乎恰著嘅時候,身邊枝笩仔特然響咗下鉸,當時我仲懵盛盛,因為成半年冇釣過鱸喇,所以響鉸意適仲未番黎,過咗兩秒,當第二次響鉸嘅時候先至如夢初醒,即刻執起之笩仔,但個鉸以經係咁出線喇!我就輕輕拑番實個鉸,即時感到好強嘅拉力,冇辦法侷住要放鉸比佢走下,一慢落黎就用力抽頭,連追七八下,再抽再收,嗯!!又好似好順灘咁喎~唔通係鱸仔,一路收到見魚喇,嘩!!成條黑影喺水裏面,仲飛出水面想洗鰓添,我即刻拉番直條魚線,左右逹佢兩野,再等佢飲幾啖水,條魚即時無力反肚投降,但我都不敢怠慢,頭威頭勢,小心落撈箕,收咗上黎先至鬆一口氣,落番兩個生扣,換過剛才搏鬥時整花咗果D線,再鈎過隻生蝦落去繼續.
攪惦哂坐低飲番啖水抖番條氣先,過咗一陣,今次輪到放喺竿架上面枝路亞響啷啷喇,我用九秒九嘅速度標埋去執起枝竿,連抽帶攪,因為竿梗線粗,好容易就將條魚收到上水面,呢條就細好多,兩斤度啫,跟手撈埋上黎就即入冰箱;目標以逹,時間啱啱好,收埋D野,有魚留番聽日釣,早D番屋企宵夜喇!
番到屋企,專登大大聲嘈醒大人,等佢同我影相;大人話:「呢D先至係鱸魚吖嘛」!
今季首釣鱸魚就起雙飛.
鱸魚七斤同兩斤半,準備劏魚.


text:
今次係超悠閒之旅,即使尋日落完水都完全唔攰~
係酒店食完早餐就將行李搬上車,繼續往北邊出發!
途經萬座附近一個小沙灘前有對石獅子好熟口面!
早2年一直收藏既一張相,竟然被我無意中係介紹書見到,唔係唔去呀嗎?
(我當然有影返近似既相,不過實在太欠揍就無謂引人犯罪啦~)
行返出58号線前經過玻璃廠就臨時改行程吹玻璃!
一定唔夠火の女神碧唯咁叻架喇~自覺都算似模似樣架!
從來都話『計劃趕不上變化』,以為只係加開2個新行程?
錯哂~
上名護途中經過酒廠見學,就講起其實沖縄啤酒ORION應該都有‥
然後‥又臨時去見學XDDD
重點係:我地都唔飲啤酒OTZ真係咩料呀!?
每個鐘都有2班見學TOUR,免費而且可以當日現場預約
我地剛好送車尾所以就到2樓食個午餐先!
意外地唔貴又好食,就算唔係黎
呃酒飲
見學,經過可以黎下
當然全程日文,渣5都聽得明應該係N4程度就冇問題既~
先係帶你參觀歷史,由原料到生產既過程同短片
最記得就係佢地既酵母係75-0140
75係『名護(なご)』,0140就是『おいしい』‥
日本人真係好鐘意玩諧音-3-
全程約30分鐘
最後就被帶到試飲!
未成年,駕駛者只可以飲無酒精飲品
而其他多數都試下新鮮生啤,仲要你飲到可以飲2杯!
我作為乖既駕駛者,呢杯只係無酒精既啤酒wwww
車就梗係要試下新鮮生啤,聽講好似好飲過平時D啤酒‥
呃完酒飲
見完學去酒店放低行李,然後去古利吾島~(好似係古宇利島?!)
係果條『天國的階梯』邊望住日落,真係有種回歸天國既感覺‥
(渣住車唔望前面望第度梗係回歸天國-3-)
景色係好靚,但係呢度係雙線雙行,所以係唔停得車
當然總會有唔守規則既人,但唔係我~
揸左上島既半山處慢慢睇日落-3-
落返市區D既地方食飄虫至愛温野菜~
返酒店果陣因為冇咩街燈,又多彎又上山落山,被車話去左秋名山-3-


text:
2013年12月31日 星期二
Blog Blog BB X'mas Party
係豬脾媽嘅悉心安排之下,我哋一眾Blog Blog BB又可以聚一聚啦﹗而豬脾媽除咗安排食物同遊戲之外,仲好細心咁佈置到現場好有聖誕氣紛,連親手製作嘅蛋糕仔都出動埋(食到燒腩仔舐舐脷呀﹗),真係辛苦晒啦﹗
上次見面嘅時候大家嘅BB都只係識爬,到今次絕大部份嘅BB都識行,而燒腩仔更加係滿場飛全程好hyper咁行來行去,想佢停低一秒影張相都有難度﹗
巡場一次之後就開始四圍搵吓有咩玩,見到朗朗哥哥拎住個波就想拎,好彩朗朗哥哥份人無咩所謂肯讓個汳畀佢玩陣
玩咗陣波又走咗去門口,咁啱遇到晉晉一齊係到研究個門頂同門塞,嘻...艾菲發現晉晉同燒腩仔都鐘意用超專心mode去研究D唔顯眼嘅嘢,同埋同樣好鐘意推車
追住行來行去嘅燒腩仔時忽然見到波哥坐咗係地吓擺晒pose咁,即刻唔理個仔飛撲埋去影返張相先,波哥呢個造型真係好得超可愛呀﹗
返到playmat見到肚B......手上架車,呢個燒腩仔即刻係後面跟到實一實,仲借D意走去摸肚B手仔添,真係笑到艾菲反肚﹗
等咗半年...終於等到妹豬來啦﹗即刻捉住佢哋坐埋一齊影返張相先﹗妹豬真人好斯文好淑女呀﹗
玩咗咁耐來個中場休息先啦﹗呢個小朋友一見到大人食嘢就指住狂叫「mum呀...mum呀...」,為免佢太激動嚇親大家我哋唯有畀佢一齊食,然後艾菲拿拿聲飲完包柑桔檸檬畀佢,佢就啜到...O...個樣咁衰...真係失禮死人啦﹗
為咗盒嘢飲,連小檬哥哥撘膊頭叫佢一齊影相都唔理,賴低小檬哥哥自己一個做happy face,無義氣﹗﹗﹗
仲搞到龍BB都要拎包維他奶來試吓係唔係真係咁好味,連BBB都望住佢呆咗幾秒,真係心諗「你使唔咁肉緊呀」﹗
後尾盒嘢畀爸爸拎走咗,佢就企圖拎個波同龍BB換,嚇到後面一一要咬實D盒綠茶添﹗
媽媽BB大合照之後,檬媽建議影張BB大合照,呢個絕對係值9.9分嘅高難度動作,艾菲影到呢張四人合照已經要去買六合彩,因為......
唔使兩秒大家已經變成咁,得返小檬一個仲肯望住前面鏡頭 >.<
影完大合照就到遊戲時間,成班小朋友一齊玩傳波波,燒腩仔應該唔知自己玩緊咩,不過就好like呢個放波波嘅桶,完咗個game之後就同南瓜仔,龍BB,朗朗佢哋一齊圍住個桶,拎D波出來又放返D波入去
而女仔都有女仔嘅玩法,肚B就拎個桶笠住個頭行fashion show,妹豬就好淑女咁坐係地下,再將D波逐個逐個放入膠袋
除咗有得玩之外,每個小朋友仲可以拎個裝飾牌返去玩,Nice﹗
臨走終於有機會同豬脾玩一陣,佢仲好friend咁請艾菲食士的糖添,仲襯人少少整咗個招牌笑樣畀艾菲睇(可惜一舉機影佢就唔肯再整),真係冧死姨姨啦﹗
最後講返交換禮物環節,Anki妹妹就抽到燒腩仔準備嘅積木,因為貪佢男仔女仔都啱而且永遠唔會嫌多,希望佢會鐘意啦,至於燒腩仔就抽到一一送出嘅麵包超人碟,艾菲好鐘意好鐘意好鐘意呀﹗襯埋燒腩仔個零食盒到簡直係一絕呀﹗大家來緊可能就會見到艾菲不停用呢隻碟放燒腩仔D食物㗎啦﹗嘻嘻...
呢日艾菲同燒腩仔都玩得好開心,艾菲仲成功集郵捉住燒腩仔同咗好多BB影相,而最開心當然係燒腩仔當晚十點九瞓落床唔使兩分鐘就瞓著,一覺瞓到第二朝十點半先捨得起身啦﹗WAKAKAKA!!!
訂閱: 張貼留言 (Atom)


text:
又到一年一度o既中秋節喇﹐哈哈.. 但係我又無街去喇﹐無錯﹐我又留守係屋企喇.今年連阿朗都有o野玩﹐佢話同D同學去公園玩蠟燭﹐連阿朗都有o野玩﹐但我都係搵周公為樂.
其實阿朗已經比我地細個果陣少在好多回憶;我細個住七層大廈﹐連學都未番﹐已經見住姑姐拉叔佢地點蠟燭﹐玩燈籠﹐我細個仲興有『走馬燈』﹐你地記唔記得咩係『走馬燈』?? 係一舊中間可以放一個燈泡﹐set好在之後個燈Warm Up一陣先至識轉﹐不停轉﹐好似宜家係維園見到果D大型花燈o既mini size黎﹐掛在係屋企o既中間﹐我最鐘意企係下面﹐花燈轉,我自己又係度轉﹐好得意! 『走馬燈』仲可以用完一年收好出年再用﹐所以睇住姑姐好好心機咁將佢抹好然後放入床下底﹐等下年佢先可以重出生天﹐唔似得宜家D o野成日用完一年就掉﹐好浪費.
另外﹐七層大廈仲好鐘意家家户户走晒出走廊﹐大人有大人打144﹐細路周圍走﹐由巷頭跑到巷尾﹐打個圈又去番巷頭;會扭計要買燈籠﹐但玻璃紙燈籠好容易熱熔﹐然後就有人係度喊﹐呵呵呵呵... 又或者拎住個燈籠﹐望住支蠟燭係度閃下閃下;頭先先至講起﹐小墨爸曾經整過一個牛奶罐o既玩意俾我當燈籠玩﹐細細個嫲嫲會買煉奶﹐哩... 拎黎食西多果D啊!! 然後搵支鐵線穿過個罐﹐再加一個線轆係個底﹐加多支蠟燭跟住就可以一路行一路推個罐而佢又係地上面轉喇﹐越跑得快越轉得快哩!! 仲有冷巷有好多位可以俾我地點蠟燭﹐最鐘意點到每一格都有一支著在o既蠟燭﹐不過成日一有風就一次過吹熄晒.
不過﹐宜家就無哩D玩啦﹐哩一代o既細路就無晒哩D o野﹐連燈籠都變成入電仲曉播歌果種﹐有咩好玩喎.
唉... 好懷念啊~~


text:
Mrs. Wu blog
雖然無左yahoo blog, 但希望可以keep住寫blog
Wednesday, September 14, 2016
近況
Friday, August 5, 2016
怒呻
激氣事不嬲都有,但呢件事都要記底去先.
本來已經少寫blog, 但唔呻下我會勁辛苦,所以都係呻左先算啦. 我唔係想再講人地,不過影響到我既野我唔可以唔講.
事緣係,我99 打算10月返大陸探親,咁我地緊係要arrange下點樣接送小朋友. 我個陣返hk, 已經拎左兩星期假,跟住我又岩岩轉左地方做野,同埋上個月佢地去旅行我又要遲到早退返工去接送hannah,趕到我!所以一早mark 左62 去幫我手接送佢地去學校. anyway, 本身99 想10月頭去,10月尾返,點知個d殘障突然同佢講話,oh, 我地book左機票去玩,10/10先返,搞到99 d schedule都亂哂,因為佢本身係10/10同佢自己亞媽慶祝生日嘛, 而家我唔知點lu. 咁因為我99 去旅行,咁佢地就要搵人湊d小朋友啦,咁我就話,上個月我已經遲到早走,無可能成日都係咁,所以我叫左62 去接送hannah同emma, 佢話無問題, 咁問題就黎啦,佢地就係度勁bitch, 話佢地無咁多假,叫左婆婆請一星期假,其他個d就自己拎幾日,都仲差幾日,就叫我地請幾日去接送hannah, 講真,我請假應該唔係問題,問題係佢manage我d野我就勢係假.佢地無假係佢地自己事,邊個叫佢地拎哂d假去旅行,點解我要成日都圍住佢地走?神經病. 咁佢地自己有假,又明知99 要返大陸都唔留比自己用,咁佢地咪on 9 囉! 只係識得享受自己,完全唔會理人地d schedule. 好黑我憎. 咁琴日我同99 反映完叫佢地自己搞掂,佢地就好唔gur, 跟住99 話佢地有假都唔留d比小朋友,佢地就話我地既時間識自己manage, 唔駛你理. 係,識manage自己去玩時間, 但唔會理人地囉. 跟住我99 就話叫公公請幾日幫手,佢地就話,佢唔洗做呀?咁我同我老公又唔駛做咩? 痴痴地線. 總之,有d人逆佢地意就勢係假. 問10 個parents有10 個都會留d假比小朋友,佢地直頭唔係parents tim, 佢地個陣返hk去左兩星期,岩岩去carribbean又去左一星期, 跟住10月又話去10日, 用假咁chur, 咁梗係啦,所以呢d人唔駛幫,都唔抵幫. 我99 話佢地去旅行影響唔到我地,我咪話佢地就係因為拎哂d假去旅行而家無假咪影響到我地囉!我講得無錯架! 我地個家,有咩事我地都自己搞掂,唔會影響人地,而家佢兩條廢柴因為自己要享樂而影響哂所有人就勢係假! 所有d公公婆婆嫲嫲爺爺永遠都要圍住佢地轉,我就算想搵人睇住佢地一晚我地都唔敢望,除左我亞媽黎我先可以算係休息個兩星期.
多謝大家聽我呻,佢地兩個應該放係高登比人地搜查下佢地d衰野.
Tuesday, July 26, 2016
7月札記
Wednesday, June 29, 2016
Hannah學期尾表演
Anyway, 不知不覺又學期尾啦,學生至中意梗係放暑假啦,不過我地呢d要返工,唯有帶佢地去summer school啦,哈哈. 琴日就請左日假去睇hannah 表演,一早已經打哂底話佢知唔駛驚,同自己加油,不過我相信係我驚d, 因為經過上年喊住收場,我幾驚佢會重蹈覆轍, 可能真係大個女啦,真係估佢唔到呀! 媽媽絕對感恩呀!


text:
星期一, 五月十日, 奶奶放假
一大早突然聽到開門聲
起身望吓...以為係媽咪
點知原來係奶奶
奶奶仲話, 我巳經專登好細嫁喎
咁都嘈醒你.
其實唔係奶奶嘈醒我, 只係我都無瞓過
不過我開始眼瞓, 奶奶去洗手間
咁我同佢講, 我好攰, 我想瞓
佢話, 係囉..你瞓啦
跟住我就即刻打比媽咪
同媽咪講聲奶奶過咗嚟
跟住我上咗床瞓一陣
聽到奶奶出問聲
我無問奶奶去邊, 我估佢係唔想嘈到我, 所以走先啦
之後過多半個鐘左右
今次真係媽咪嚟到
媽咪問奶奶呢, 我話唔知呀, 佢可能唔想嘈我, 出咗去行吓掛.
跟住我就打比奶奶, 問佢係邊
佢真係去咗樓下行吓
我話, 媽咪嚟咗, 你上唔上嚟
奶奶話, 好呀, 咁我買少少嘢就上嚟啦
跟住奶奶同媽咪就係咁傾
又叫我小心啲, 放心, 好好養好身體
跟住我見佢哋咁好傾
我就自己煮咗個粉及灼咗啲菜比佢地食
跟住我又開始攰了
我就都唔鬼理佢哋兩個老人家了
我話...你哋慢慢傾啦, 我想休息
咁佢哋就話, 好啦好啦, 你去瞓吓啦
跟住....唔知幾點佢哋就一齊出咗去了
其實唔知係咪日日都係屋企
無出過去, 個人無咩精神咁
總之就係好攰囉
唔係瞓床 , 就係食, 坐唔得幾耐, 又想攤係床到抖吓
日日都係咁, 好悶
好想返工嫁, 起碼可以分散吓啲注意力
等個人唔駛成日係屋企到亂諗嘢
不過都無精神又攰, 都唔知點做嘢
返到佢公司, 成日都要左走右走, 又要搬嘢
咁的體力, 點鬼做啊....
唉...都係好好甘為自己身體打算
盡量唔好諗太多.


text:
最近好多人講 FinTech,大家都以為 FinTech 係好先進又係好賺錢嘅科技,先唔講賺唔賺錢,但就肯定唔係 Rocket Science,其實大家每日生活都有機會接觸到.大家日日用緊嘅八達通已經算係早期嘅 FinTech,不過當年就仲未有 FinTech 呢個概念,呢個 Term 都係近年先至出現.唔少人直覺以為「FinTech 咪就係 Apple Pay 囉」,其實 FinTech 唔單止「畀錢」呢一瓣,成個金融行業有好多地方都希望用科技嚟幫手發展,呢 D其實都算係 FinTech 嘅範疇.
iPad 變身碌卡機
例如由 Twitter 聯合創辦人 Jack Dorsey 自己搞嘅另一間公司 Square,就係透過幫助小商舖喺 iPad 上插一個碌卡裝置,就可以直接用金融卡服務,配合 iPad 安裝 POS App,簡單講就係可以用 3G 上網嘅隨身碌卡機兼收銀機.
好多公司都只係「一人生意」,未必肯花錢裝部 POS 收銀機,用 Square 就幫到佢地解決會計同收錢嘅問題.唔係大生意? 你以為啦! Square 喺 2014 年就已經為全球數百萬商戶處理咗 300 億美元交易,而且已經喺上年年底 IPO 上市.
Online Game 虛擬貨幣都可以網上投保
另一個 FinTech 應用方式就係「網上投保」.依家你要畀幾多保費,背後都係有一套精算方法去計,中間考慮嘅要素包括你嘅年齡,工作性質同病歷.話明係 FinTech,當然就要用科技去代替人腦去計.中國其中一家最威水嘅獨角獸公司叫做「眾安保險」,亦係中國最大嘅網上投保公司.
呢家估值有 50 億美元以上嘅公司,2012 年先開始籌建,完全走網上生意嘅路線,而且投保嘅物件仲可以完全虛擬,你玩 Online Game 嘅虛擬貨幣都可以投保防止偷竊盜險,而你喺網上嘅消費亦可以投安全保障責任險,完全超出咗大家嘅想像.據講喺 2015 年眾安在線已經有超過 2.5 億名客戶,賣出咗 16 億張保單.
工人姐姐匯錢靠 Bitcoin
又例如數碼港有間公司叫 BitSpark,就係透過電子貨幣而做匯款服務嘅生意.
原來香港而家有成 14 萬菲律賓人做家傭工作,平均每月都會將 $3,000 至 $4,000 港幣兌換成比索匯返菲律賓,但如果經傳統方式匯款就需要大約 2.5% 手續費,仲未計匯率嘅風險.
而 BitSpark 就係透過買入虛擬貨幣,另一邊廂遠在菲律賓嘅工人姐姐屋企人就可以去當地銀行,當鋪,找換店兌返當地嘅貨幣出嚟,中間嘅手續費更只係 1%,比傳統服務又平又快!
所以話,金融科技真係好多範疇都用得著,你以為屋企個工人姐姐落後過你?佢可能掉轉暗笑你仲走去銀行排隊入錢.你有 FinTech 橋?可以考慮參加數碼港創意微型基金呀.
香港人生活乜都同錢銀有關,其實係好有條件搞 FinTech,咪日日諗住炒 iPhone 啦,不如諗條同 FinTech 有關嘅好橋,然後去數碼港申請數碼港創意微型基金 (CCMF) 仲實際啦!
The post 數碼講呢 D:工人姐姐都識 FinTech? appeared first on UNWIRE.HK 流動科技生活.


text:
去完世博個夜晚我地就要坐4個鐘頭車去南京
到南京時已經11點差唔到12點
去到間酒店
見個大堂好似靚過我地上海個間喎
個個人心入面都大喜
點知
上到房
陰暗既走廊
殘舊既家具
我地仲要一開始開唔到門
搞完一輪先開到
入到去牆上仲有血跡
嚇到我roommate傻哂
最後叫人抺走佢
又安安樂樂訓左一覺
第五日
朝早都係斷去參觀
去左總統府舊址,南京博物館,中山陵
總統府舊址就係..一位總統住,議事既地方
個位總統係..我都唔太記得
查過後原來係蔣介石
好金碧輝煌
我以為總統唔會住D咁既地方
一見以為係皇帝住
因為又龍又金
咁總統同皇帝又有咩分別呢?
總統唔係知道自己唔係最高權力既咩
搞到我都好混亂
中山陵最靚
雖然係露天
又熱又曬仲要行成二百幾級樓梯上去
但行到上去望落去既風景真係超靚
最上面就係孫中山既陸墓
個到唔俾人影相
當然有大陸人係唔理
好差
係山腳個到有好多手信買
我地趕頭趕命咁買
呢個團另一樣好差既地方就係無時間俾我地買野
搞到我地每次買野都好似偷咁樣
食完午餐後就去南京大學
邀請左南京大學既講師黎同我地講下南京近代史
當然係好悶
但D人係一於少理爬哂入到訓著哂
我覺得好失禮囉
無論幾攰都應該尊重下人地
至少係坐係到唔係爬係到囉
俾人睇到原來香港既年青人都係咁無禮
完全唔尊重講野個個人
唉
都無眼睇
聽左半個鐘到就由一位南京大學生帶每組去參觀南京大學
參觀時又係另一個我覺得好羞家既野
可能我係組長
至少要好留心個南京大學生既介紹
同時都要好感覺我組兩個男生
佢地全程都同個南京大學生有互動
至於另外我地組既女仔
唔知係因為見到有人已經係到「敷衍」緊個大學生
佢地係完全唔理人地
咁我都覺得算
但重點係聽到好明顯係有笑聲傳出黎
FEEL到個笑聲既意思
唉
又一次覺得好失禮
我覺得唔理人都至少要有基本尊重人地既表現
都扮下聽囉
係我組既問題定係其他組都有呢個問題呢
要問下BECKY先知
南京大學既教學大樓全部都好古式古香
南京大學周圍都有大樹
環境好好
可惜問過個大學生
原來有D大樓係無冷氣
心諗唔係阿FA
咪熱到死
同個大學生都有傾過南京天氣
我地直言南京天氣太熱啦
HK一定好好多
佢亦都驚知原來HK係唔會落雪家
之後我地就去埋大平天國紀念館
都係好古式古香
環境都好好
不過
有件事超好笑
話說每一車人都有一個景點入面派黎既導賞員同我地講解下每個景點
之前我地參觀既景點都有呢D導賞員
咁今次個個導賞員都好悉心落力咁講下每個景點
我地當然都好用心咁聽
同埋落力咁影相
之後帶帶下就帶左我地去一間專買紀念品既屋入面
佢就好落力咁推薦我地買呢D買個D
但個到賣既唔係D咩可以催財運既大字畫就係一把六,七十蚊既木梳
我地當然不為所動
佢見我地唔買野
就即刻黑哂面
我當然就即刻?包花生出黎食
之後佢就帶我地出返去D花園仔
但佢已經完全唔介紹我地景點
直接帶我地去一個地方係影相
佢之前就好大聲咁同我地講話會幫我地免費影一張相
影既地方仲係成個館最靚既地方
就係下面個張相個到
去到已經有哂相機攝影師
仲打哂燈咁
真係好PRO喎
D人只要一企上去
音樂就會響起
後面跳舞個D人會即刻跳哂舞
我就無影
但其他人就影啦
個女人仲好落力叫我地影
NO LA
都知佢地做咁多野唔會有好野
之後佢就又帶我地去另一間屋仔
已經見到電腦上面有哂我地睇先有份影相既人D相
佢就開始推銷哂8R就幾多錢,加埋金邊又幾多錢
我地當然睬佢都傻啦
佢就俾一張我諗1R SIZE既相俾有影既人
仲細過D貼紙相
我地班人就開始係到冷潮熱諷話
「真係好開心呀~原來真係免費有相」
「真係細到自己係邊到睇唔到」
我當然食到成地都係花生
笑到死
個到D人個樣勁嬲
但又耐我地唔何
我地就拎住張1R相閃人
食完晚餐就去書城到行
咪得BECKY會真係去書城到行囉
我地班人梗係唔會咁無聊去到南京行書城啦
我地行出幾條街
個到超多野食
但我地真係無時間食野
我地用極速既時間去掃街
買左d手信
全部都係食既


text:
黑色世界 完咗,雪亮聖誕 又未開始,呢排都冇咩好講,搞到而家講啲野都係一啲無謂... 但係希望我自己同大家都可以撐著!雪亮聖誕 下星期四就會開始,咁就會有返多啲話題講架啦!
前幾日無無聊聊,諗起樂園方面終於都統一使用 迷離莊園 小路版本嘅地圖,不如我又試下整先!原來搵啲樹淨係黎遮住 迷離大宅 都唔係咁簡單,因為要好小心咁砌返一條合適嘅小路出黎.
嗯!大功告成!不過一放大咗張圖就可以見到有好多瑕疵,啲樹有啲假,仲有圖片質素一般...
除咗 迷離莊園 小路之外,園方呢排都響樂園地圖上面作出幾項更新,於是我又順便整埋其他野.首先,響 黑色世界 活動期間,黑色馬戲班 嘅位置由 灰熊山谷 改為屬於 探險世界 園區.不過而家佢地又用返舊版本,呢個位置被定為屬於 灰熊山谷 園區,咁究竟呢個位屬於邊到呢?
其實我自己就覺得應該屬於 灰熊山谷 嘅,因為響經過火車橋已經有一個顯示三大新園區嘅牌;即係話俾賓客知佢地已經進入緊呢三個新園區啦,所以呢個位歸屬 灰熊山谷 好似合理啲喎.其實都唔係太重要嘅啫,綠色同棕色都冇所謂啦,當然我就希望會有一隻新顏色嘅出現啦! A_A
另一項就係配合返 Victorian Collection 開幕而作出更新,玻璃屋已經加咗入我嘅自製地圖入面啦!
最後,既然冇野做,我亦貪得意,整咗以下呢個帶有寄望嘅版本!你應該知道我講緊咩嘅!真係唔知我嘅寄望係咩嘅話,可以同第一張圖比較一下,嘿嘿!希望會儘快成真啦,好心急!>_<


text:
今年 15歲嘅 Ashley已經好標青,靚樣完全遺傳媽咪龔慈恩優良基因,睇落似兩姊妹多過似兩母女.
真面目
超新聲 鋼琴聲樂中提琴乜都叻 15歲龔慈恩美少女超恨做歌星
新一批星二代排隊入行接棒!好似龔慈恩的 15歲女 Ashley林愷鈴,一副又 pure又 true嘅靚樣唔只有「翻版吳佩慈」之稱,喺音樂方面,鋼琴,聲樂同中提琴仲要瓣瓣精,名副其實樣貌實力兼備㗎!
平時鍾意同朋友 jam歌晒歌喉嘅 Ashley,最近就夾埋同學仔合作搞年宵攤位,將有意思嘅歌詞印落貼紙度,仲即場清唱吸客,堅係聽出耳油!唱歌有板有眼, Ashley出道做歌手都係遲早嘅事喎!
15歲 Ashley現時就讀聖保羅中學,媽咪龔慈恩自小悉心栽培,幼稚園開始學習朗誦,小五已經為學校贏得「第六十二屆香港學校朗誦比賽」優異獎.擁有 8級聲樂嘅佢,閒時仲好鐘意同朋友 jam歌放上網開心「些牙」,靚聲贏到好多人激讚!
清唱晒歌喉
趁假期擺年宵攤位, Ashley解釋同所讀科目有關,「想將上年 Econ所學嘅嘢實踐,唔係一味死背!跳出受保護嘅環境,喺 real world實踐出嚟!」云云貨品中, Ashley偏偏選擇售賣印有歌詞貼紙,她說:「大家都好鍾意聽歌,睇小說,將歌詞貼喺透明貼紙度,可以貼喺 product,令到佢特別啲!啲歌詞都好有意思!」
至於平時同朋友 jam慣歌嘅 Ashley,仲即場唱咗〈差一點我們會飛〉落力吸客,「自己其實好鍾意呢首歌,好感受到中學嗰種熱血,比較純真嘅友情!」
翻唱歌放上網
音樂方面瓣瓣精,不過龔慈恩仍覺 Ashley有進步空間,「佢可能要學啲 arrangement嘅嘢,或者再深入啲寫歌,編曲嗰類.」
問到做歌手意願, Ashley坦言仍未有決定,「唱歌係我一個課餘興趣,鍾意同職業係唔同嘅事.不過我哋 a cappella group啱啱錄咗首好好聽嘅歌〈 Safe And Sound〉,係一個翻唱版本,用咗比較民歌形式去演繹.」自拍翻唱歌放上網,怕唔怕「網絡 23條」通過咗冇得唱先?「作為一個小朋友,對於呢啲政治立場冇好大表態,一個法例成立一定有佢嘅原因,但都有佢嘅不便,都要睇佢實施咗出嚟效果好唔好!」趁未通過唱盡佢
琴棋書畫乜都掂
Ashley有「翻版吳佩慈」之稱,樣貌實力兼備,周身刀隨時都可以入行
採訪,撰文:娛樂組
攝影:鄭明川


text:
Jul 5, 2016 (Tuesday)
Jayden 6y2m3w1d
Jaylen 1y2m3w1d
Jayden 哥哥昨晚要求自己一個訓,
咁我就比佢試一試啦,
佢真係可以自己一個一覺訓天光,
半夜發癲冇扭計冇大喊,亦都冇過嚟我間房搵我.
咁有咩特別呢?
有!就係Jayden拎住兩隻超人瞓覺,
到佢瞓着嘅時候,
我去望一望佢,佢隻手依然拎住個超人.
自己一個訓都唔驚,
睇嚟Jayden哥哥又長大左少少啦!
其實我個心係有少少唔捨得,小男孩又獨立左少少啦!
由Jayden開始識自己着鞋着襪,
識自己食飯,朝早起身識去雪櫃拎牛奶飲,
識自己沖涼洗頭換衫換褲,
每一個嘅進步其實都係值得高興值得開心,
但係又有少少矛盾,因為小男孩不再依賴媽媽啦,
自己可以獨立做好多嘢,
其實媽媽心裏面係好係有啲唔捨得嘅.
Jayden唔再係癡媽B啦!
遲啲九月Jayden將會係小學生,
佢會自己咩住個大書包入學校,
喺學校自己食午餐,自己有自己嘅朋友,
開始有自己嘅圈子.
越諗就越唔捨得,又有少少眼濕濕!
Jayden暫時都仲會媽媽聲,成日叫住我.
做乜要成日叫住我?
陪練琴,陪睇電視,陪玩玩具,陪瞓覺.
不過,睇來媽媽聲嘅依種日子,應該好快會過.
相信好多媽媽都同我一樣,
話就話想小朋友高長大,
但係其實個心想小朋友長大得慢一點.
雖然小朋友快啲長大快啲獨立,
我會有更加多自由時間,甚至可以返工賺錢,
又或者搵下啲新嘅興趣,
但係我全部都唔想要,
我最想就係同小朋友一齊慢慢咁成長.
我有時個心好傻咁諗,
好彩而家仲有個粒粒俾我玩,
如果唔係我會更加唔捨得Jayden長大.
Jayden與超人


text:
靚抽王
Cap圖龍虎榜
平日一打開 facebook同 WhatsApp,可謂 cap圖滿天飛, cap圖已經成為我哋生活嘅一部分.今期至新至 hit嘅 cap圖係乜?睇 Cap圖龍虎榜!
男女神成婚,網民擔心
男神黃曉明同女神 Angelababy終於喺早幾日成婚,網民們對呢對金童玉女愛護有加,除咗恭喜佢哋新婚快樂,仲有好多朋友都希望佢哋連生貴子.不過就有愛偶像嘅網民擔心,佢哋兩人生出嚟嘅子女恐怕同佢哋唔多似樣……計我話,啲網民擔心都多餘,樣貌有分先天後天,先天生成係咁,無得控制;後天改造,就多變化好多,如果生出嚟真係唔滿意,點解一定要袋住先啫?我哋可以後天改造㗎嘛!到時生一仔一女,女嘅改到似媽媽,仔嘅改到似爸爸,何樂而不為?
聽日一定會好天嘅!
近日天氣一時陽光普照,一時就大雨連連,久違咗嘅黑雨終於出現.不過係喺辦公時間,即係話市民仍然要留喺安全地方,即係留喺公司度繼續辦公……網民們意興闌珊,惟有改圖抒情,先有力場代表李生出嚟嘲笑打工仔,再有政府宣傳片同大家講:「聽日一定會好天嘅!」
至於點解聽日一定會好天?原來係因為聽日一定要返工,噢賣佛經割.
識做廣告嘅一定係咁做
朱古力品牌借住城中藝人同政客嘅金句做廣告,命名為「肚餓語錄」.當中陳豪做古代皇帝台詞「同朕 check吓」,同唐唐,董伯, tree根等人嘅名句都有入圍.有網民喺網上整咗個網頁響應呢個金句活動,好多香港本土出產嘅名言金句都出現喺臉書,例如係黎明嘅「唔會空肚食早餐」.呢個廣告認為,點解啲藝人同政客講多錯多,全因肚餓.嗯……咁肚餓都唔一定要食朱古力啫!


text:
2010年7月11日 星期日
久休復出-荔枝MOUSSE CAKE
荔枝同芒果都係有當造期既
每年都係得某一段短時間係又抵食,又好食
6月底至7月初都係荔枝既當造季節(不過今年荔枝並無大造)
呢幾年既7月中旬前
都係我既考試日期
再加上我對荔枝只可以淺嘗
所以對荔對既興趣只係一般,並唔算係太雀躍
記憶中上一次做荔枝慕司蛋糕應該係5年前既事
大熱天時仲要整野食,呢個到底係10大酷刑之中既第幾刑呢?
(我屋企係響應環保份子,所以通常情況下白天時段係無冷氣供應既
)
見仲趕得切今年既"水尾"荔枝
而且試又考完,我個甜品廚房都可以久休復出喇卦
不過响炎夏會繼續維持半休息狀態
為左呢個荔枝季節而去接受10大酷刑,證明佢都相當有份量
可惜今次一復出就俾人斬左我一頸血
話說前幾日夜晚,趁全屋開勁冷氣時,仲唔嗱嗱聲焗左個清蛋糕先
用個電打蛋器打左2,3分鐘佢就即時"魂斷天國",但我d蛋白仲未得架喎,點算好呀?
唯有返回原始人時代,用手動打蛋器,求求其其埋尾
仲只係人手打左3,4分鐘都已經無晒力喇!
第二朝一早就仆去最早可以買到電動打蛋器既上海街買返個新既
原來上海街只賣"雜牌",但我想買個好d既牌子喎~
結果搵到一間有"西利保"既,盛惠$280,其實我心水都係買呢個牌子
好衰唔衰今日順便去"安安百貨"逛下兼涼冷氣之時
唔睇由自可,睇左就當堂幾把火
人地咁大間百貨公司都係賣$238咋喎
乜上海街呢間舖頭食水咁深呀,係咪離譜左d呀
咁好啦,以後去上海街買野
就可以對呢間"光榮謀人寺"過門不入喇!
我一定幫佢宣傳開去既
要做個精明消費者,就要認住呢間"謀人寺"喇!
唔怪得知呢間"謀人寺"同隔離間"之之老刀壯"相比之下
"謀人寺"真係水靜河飛啦,抵佢地啦
不過相信係"謀人寺"唔志在遮
今後食荔枝時都會令我記得呢個"血的印記"
細個時食荔枝,食幾粒都會流鼻血,而今次就係荷包出血
最嬲係俾人搵我笨唉嘛!
"士可殺,不可辱"
言歸正傳~
用荔枝做既慕司蛋糕係幾清甜架
如果個餅面可以洒d桂花上去,我諗加埋桂花既香味咁會仲正
下次可能就咁做一層桂花啫喱,相信效果都會幾好添~
咁就要明年先可以做試驗喇
今年既荔枝又要同佢地say bye-bye 喇!
2010年7月4日 星期日
神戶六甲山牧場(食玩篇)
試験が終わった
よかった
咁第一件事就係要打掃呢頭家先
六甲山牧場都仲未寫完架啵 , 堅持有拖無欠
一直都認為日本和牛係相當有質素既,所以牛製食品都寧捨好味
一心以為黎到牧場都應該係食到好好味既奶製品,結果係.....全部都普通得很
失望!
下面呢杯軟雪糕真係麻麻喇
下面呢杯軟雪糕真係麻麻喇
想試食呢杯雪糕其實唔洗攀山越嶺黎到呢度
印象中响大阪難波一帶既購物區,有一間舖頭就係賣六甲山牧場既軟雪糕
牧場呢度有兩間餐廳 +一間小食亭
觀光當日連餐牌都無睇就"中"左去呢間"靚餐廳"
呢度可以一覽山坡下既景色
"靚餐廳"其實都唔係供應好多款食物,佢地主要係賣芝士火煱
唔係卦
唔嫌佢唔抵食都嫌佢肥死人啦,咁點"注文"得落手呢?
咁揀輕食啦~甜品+沙律
~ 焗芝士蛋糕一件 ~
坦白講,我親自下廚都好味過呢件野唔係我自大,真係佢無料咋
芝士味唔夠,都唔知係佢地d牛奶製品品質普通?定還是係唔捨得用材料?
唔通淡味係佢地既特式
沙律一個 ~味道只係一般貨色
綜合响呢度又食又買手信既結論,呢度d奶製品普通得緊要
基本上可以慳返呢d食野錢,唔洗食得咁豪,買得咁癲!
呢度有"体驗教室"可以參加,做芝士啦,牛油,雪糕,香腸啦....
就係响呢間課室度進行
授課當然係講日文啦
當日就係有兩個傻婆明知自己d日文"屎",但都要報名參加"芝士班"
不過事實証明左只要識身體語言+ 唔怕醜
咁就可以通行全球,當然最好係加一個友善既樣啦~
授課係圖文並茂,看圖識字
其實跟住其他同學,人地做乜咪照做,咁咪得囉!
即做即食,仲另外有一件帶返屋企
黎到牧場當然要試下玩"渣"牛奶啦,响呢度就唔係"渣"牛奶
而係"渣"羊奶
而係"渣"羊奶
呢隻羊就係企近大門口等人餵嗰隻山羊太太,都話呢個世界無免費午餐架啦
佢食飽零食,咁到時到候就要開工架喇!
呢隻山羊太太超級咁乖,絕對抵鍚
有片睇 ~
如果將來有機會我都仲會再去六甲山牧場架
就係鐘意呢度既風景同埋佢既經營比起其他有名既牧場
呢度唔算太商業化,咁咪多一份好感囉!
~ 完 ~
訂閱: 文章 (Atom)